
I
Preteky v Sigmaringene

V sobotu 5. augusta 1876 hlučná spoločnosť zaplnila krčmu s vývesným štítom „U rybára“. Spev, krik, štrngot pohárov, potlesk a výkriky sa zlievali do ohlušujúceho huku; temer v pravidelných prestávkach prerývalo ho zvolanie „Hoch!“ – takto Nemci prejavujú radosť.
Okná krčmy pozerali na Dunaj na samom kraji pôvabného malého mestečka Sigmaringen, hlavného mesta enklávy pruských Hohenzollernov, ležiaceho takmer pri samom prameni tejto stredoeurópskej veľrieky.
Vývesný štít, napísaný ozdobným švabachom prilákal sem členov Dunajskej ligy, medzinárodnej spoločnosti rybárov rôznych národností od brehov Dunaja. Niet radostného stretnutia bez poriadnej pijatiky. A tak sa pilo dobré mníchovské pivo a dobré maďarské víno z plných kríglov a plných pohárov. Veľa sa fajčilo, takže sálu zahaľoval hustý dym. Stolujúci si takmer nevideli do tváre. Rybári, takí pokojní a tichí pri práci, bývajú neobyčajne hluční, len čo odložia rybárske náčinie. A keď rozprávajú o svojich hrdinských činoch, vyrovnávajú sa poľovníkom. A to už čosi znamená!
Končil sa práve výdatný obed, pri ktorom sa zišlo zo sto hostí, samých „rytierov prúta“, vášnivých milovníkov vody, fanatikov udice. Ako sa dalo usúdiť podľa počtu fliaš tróniacich medzi zvyškami jedál, pri rannom cvičení im neobyčajne vyschlo v krku. Po káve prišli na rad rozličné likéry.
Odbili tri hodiny popoludní, keď rozjarení hodovníci opúšťali stôl. Ak máme byť úprimní, podaktorí z nich sa už motkali. No väčšina sa dobre držala na nohách, veď to boli pevní, tvrdí chlapi, zvyknutí na dlhé tradičné stretnutia, ktoré sa opakovali viac ráz do roka, vždy pri pretekoch Dunajskej ligy. Tieto veľmi známe a slávne preteky mali zvučný chýr po celom toku rieky – žltej, a nie modrej, ako o nej spieva slávny Straussov valčík. Hrnuli sa sem pretekári z vojvodstva Badenského, z Würtemberska, Bavorska, Rakúska, Maďarska, Rumunska, Srbska, Bulharska a Besarábie.
V roku 1876 sa preteky konali už po druhý raz. O piatej ráno účastníci vyšli z mesta a vypravili sa na ľavý breh Dunaja, trochu poniže Sigmaringenu. Mali na sebe uniformu spoločnosti – krátku blúzu, neprekážajúcu pohybu, nohavice zastrčené do topánok s hrubou podrážkou a bielu čiapku so širokým štítkom. Pravdaže, každý mal kompletnú zbierku rôznych nástrojov, ako ich predpisuje Príručka rybára: bambusové udice, prúty, sieťky na ryby, šnúry zabalené do chráničov z dančej kože, plaváky, sondy, olovká rôznej veľkosti, umelé mušky, šnúrky, florentské vlasce. Rybačku neobmedzovalo nič, pretože ryby akéhokoľvek druhu sa zarátali ako korisť, a každý rybár mohol použiť také vnadidlá, aké uznal za dobré.
Presne o šiestej ráno deväťdesiatsedem pretekárov stálo na svojich miestach, každý pripravený hodiť udicu. Zatrúbili signál a deväťdesiatsedem šnúr sa rovnakým pohybom sklonilo nad prúd.
Preteky boli dotované viacerými cenami, z nich dve prvé, každú po sto florinoch, udelia tomu rybárovi, ktorý nachytá najviac rýb, a tomu, ktorého úlovok bude najťažší.
Až do druhého zatrúbenia sa neprihodilo nič mimoriadne. Vtedy všetci predložili svoje úlovky sudcovskému zboru, pozostávajúcemu z predsedu Mikleszku a štyroch členov Dunajskej ligy. Bolo päť minút pred jedenástou. Nik ani len trošku nezapochyboval, že tieto vysokopostavené osobnosti zachovajú pri posudzovaní úplnú nestrannosť a že nedôjde k nijakej reklamácii. No jednako sa bolo treba vyzbrojiť trpezlivosťou, kým porota nezverejní výsledky veľmi starostlivého skúmania. Poradie cien za najťažší úlovok aj za najväčší počet rýb sa malo vyhlásiť až po slávnostnom obede.
Prišla očakávaná hodina. Rybári aj zvedavci zo Sigmaringenu vyčkávali pohodlne usadení pred pódiom, kde bol predsednícky stôl.
Keď už každý zaujal miesto a fajky dymili ostošesť, zdvihol sa predseda.
– Čujme!… Čujme!… – ozývalo sa zo všetkých strán.
Pán Mikleszko najprv vyprázdnil šumivý krígeľ a pena sa mu zaperlila na fúzoch.
– Drahí kolegovia, – povedal po nemecky, lebo tejto reči rozumeli všetci členovia Dunajskej ligy, hoci boli rôznych národností, – neočakávajte nijakú oficiálnu reč. Chcem hovoriť len o našich drobných záležitostiach, tak ako medzi svojimi, povedal by som ako medzi bratmi, ak uznáte toto oslovenie za vhodné aj pre medzinárodné zhromaždenie.
Predseda zdvihol pohár a všetky plné poháre mu pritakali.
Pán Mikleszko pokračoval v ohnivom prejave, nazývajúc rybárov predvojom ľudstva. Vyzdvihol všetky cnosti, akými ich obdarila štedrá príroda. Povyratúval, koľko musí mať rybár trpezlivosti, dômyselnosti, chladnokrvnosti, vynikajúcej inteligencie, aby zvíťazil v tomto umení, lebo rybárstvo je skôr umením ako remeslom. Postavil ho omnoho vyššie ako hrdinstva, ktorými sa poľovníci pýšia neprávom.
· Možno to prirovnávať k rybáreniu? – zvolal.
· Nie!… Nie!.. – odpovedalo mu zhromaždenie.
· Čože je to za zásluha, zabiť prepeličku alebo zajaca, keď ich máte na dostrel –a keď vám ich pes – máme my rybári psov? – vysliedil… Korisť už zďaleka vidíte, pohodlne na ňu cielite a zasypete ju nespočetnými brokmi, z ktorých väčšinu vystrieľate celkom zbytočne. Naproti tomu rybu nemôžete sledovať zrakom… Je ukrytá pod vodou… Koľko len treba zručného manévrovania, jemného lákania, koľko inteligencie a šikovnosti, kým ju donútite, aby zabrala, kým ju spracujete, vytiahnete z vody, hneď ochabnutú, hneď mykajúcu sa na udici, akoby tlieskala rybárovmu víťazstvu!
Tentoraz sa ozvalo hromové bravo. Predseda Mikleszko iste vyslovil pocity celej Dunajskej ligy. Vedel, že keby neviemako vychválil svojich druhov, nebudú to považovať za zveličenie. Preto neváhal vyzdvihnúť ich vznešené úsilie nad každé iné a ospieval až do neba nadšených žiakov vedy rybolovnej, ba zmienil sa aj o božskej bohyni, ktorá predsedala rybárskym hrám v starom Ríme. Jeho slová vyvolali opravdivú búrku nadšenia.
Keď znovu nabral dych a vyprázdnil pohár piva so snehobielou penou, pokračoval:
– A napokon už nám neostáva nič iné, len pripiť na rastúcu prosperitu našej spoločnosti, ktorá každoročne získava nových členov a má takú výbornú reputáciu v celej strednej Európe. Ale nebudem hovoriť o jej úspechoch. Poznáte ich, máte na nich svoj podiel. Je veľkou cťou zúčastniť sa na jej pretekoch! Tlač nemecká, česká, ani tlač rumunská nikdy nešetrila vzácnou, a dodávam, aj zaslúženou chválou. Pripíjam žurnalistom, ktorí venujú pozornosť našej medzinárodnej Dunajskej lige, a prosím aj vás, aby ste sa ku mne pripojili! Prirodzene všetci počúvli pána Mikleszka. Fľaše sa vyprázdňovali do pohárov a to, čo bolo v pohároch sa vlievalo do hrdiel práve tak ľahko, ako sa voda veľrieky a jej prítokov vlieva do mora.
A ďalšie, nie menej dôležité prípitky prichádzali rečníkovi na jazyk. Znovu sa zdvihol v celej svojej výške a tajomník i pokladník, medzi ktorými sedel, ho nasledovali. V pravej ruke všetci držali pohár šampanského a ľavú si položili na srdce.
– Pripíjam na Dunajskú ligu, – povedal pán Mikleszko, prebehnúc zrakom po prítomných.
Hostia vstávali so zdvihnutou čašou. Niektorí vyskočili na lavice, ba podaktorí aj na stoly, a všetci sa v svornej jednote pripojili k výzve pána Mikleszka. Keď sa čaše vyprázdnili, predseda znovu nalial z nevysychajúcich fliaš umiestnených pred ním a pred jeho prísediacimi:
– Na všetky národnosti, na Badenčanov, na Würtemberčanov, na Bavorov, Rakúšanov, na Maďarov, na Srbov, Valachov, Moldavanov, na Bulharov, Besarábčanov, na všetkých, ktorých Dunajská liga počíta do svojich radov!
A Besarábčania, Bulhari, Moldavania, Valasi, Srbi, Maďari, Rakúšania, Bavori, Würtemberčania a Badenčania mu odpovedali všetci do chlapa a vyprázdnili svoje poháre.
Napokon predseda zakončil slávnostnú reč a vyhlásil, že pripíja na zdravie všetkým členom spoločnosti. A keďže ich bolo štyristosedemdesiattri, musel ich na nešťastie zhrnúť do jediného prípitku.
Ale aj tak zazneli na odpoveď nespočetné výkriky „Hoch!“.
Tým sa zakončil druhý bod programu. Tretím bodom malo byť vyhlásenie laureátov.
Každý ho očakával s pochopiteľným napätím.
Predseda Mikleszko začal čítať oficiálny zoznam odmien v oboch kategóriách. Ako prikazovali stanovy spoločnosti, ceny najnižšej kategórie sa vyhlasovali ako prvé, čím, pravda, iba rástol záujem.
Predseda čítal mená odmenených v kategórii za počet nachytaných rýb. Rybári predstupovali pred pódium. Predseda im zablahoželal, odovzdal diplom a patričnú peňažitú odmenu podľa poradia, aké dosiahli.
V sieťach boli všetky druhy rýb, aké len môže rybár chytiť vo vodách Dunaja: hrebenačky, plotice, hrúzy, pleskáče, ostrieže, liene, šťuky, jalce a iné. Valasi, Badenčania, Würtemberčania získali nižšie ceny.
Druhú cenu získal za sedemdesiatsedem nachytaných rýb Nemec Weber. Jeho úspech odmenili vrelým potleskom. Pán Weber bol naozaj veľmi populárny v tejto spoločnosti. Už veľa ráz sa umiestnil medzi prvými a všeobecne sa očakávalo, že aj tentoraz si odnesie prvú cenu za počet nachytaných rýb. Nestalo sa tak, pretože v jeho sieti našli iba sedemdesiatsedem rýb, zatiaľ čo jeho konkurent, ak nie šikovnejší, nuž tentoraz aspoň šťastnejší, mal v sieti deväťdesiatdeväť rýb.
A už aj vyhlásili meno toho majstra-rybára. Bol to Iľja Bruš.
Celé zhromaždenie bolo také prekvapené, že ani nezatlieskalo, keď počulo nové meno. Členovia Dunajskej ligy totiž nepoznali víťaza, lebo vstúpil do ligy len celkom nedávno.
Zdalo sa, že laureát sa nemieni predstaviť a prebrať cenu sto florinov, preto predseda Mikleszko ani nevyčkal a začal čítať zoznam víťazov v kategórii podľa váhy rýb. Keď zaznelo meno, ktoré získavalo druhú cenu, pozdravili ho potleskom práve tak ako predtým Nemca Webera. Bol to pán Ivetozar, jeden z prísediacich, a triumfoval s jalcom väziacim tri a pol libry, ktorý by iste bol ušiel každému menej zručnému a chladnokrvnému rybárovi. Pán Ivetozar, jeden z najvýznamnejších členov ligy, aktívny a oddaný člen spoločnosti, si v tom čase obyčajne odnášal najviac odmien. Takisto ho pozdravil jednomyseľný potlesk. A tak zostávalo už len udeliť prvú cenu v tejto kategórii a všetci s napätím očakávali meno víťaza.
Ako sa však začudovali, ba viac ako začudovali, keď predseda Mikleszko hlasom, v ktorom nevedel premôcť chvenie, oznamoval:
– Za najväčšiu rybu, za sedemnásťlibrovú šťuku, získava cenu Iľja Bruš! V zhromaždení sa rozhostilo hlboké ticho. Ruky pripravené zatlieskať znehybneli, ústa pripravené pozdraviť víťaza onemeli. Všetci stŕpli od zvedavosti. Objaví sa už konečne Iľja Bruš? Príde preberať z predsedových rúk oba čestné diplomy a spolu s nimi dvesto florinov? Zrazu prebehol zhromaždením šum.
Jeden z prítomných, ktorý sa až doposiaľ držal trochu bokom, zamieril k pódiu. Bol to Iľja Bruš.
Súdiac podľa starostlivo vyholenej tváre, ovenčenej hustými, ako tuš čiernymi vlasmi, Iľja Bruš nemal ešte tridsať rokov. Bol vyššej postavy, širokoplecí, pevný, podľa všetkého neobyčajne silný. Vskutku, bolo dosť prekvapujúce, že chlapík takejto konštrukcie našiel toľkú záľubu v pokojnom rybárčení. A navyše dosiahol majstrovstvo, ktorého neodškriepiteľným dôkazom bol výsledok dnešných pretekov.
Ďalšou zvláštnosťou bolo, že Iľja Bruš bol akiste postihnutý zrakovou chorobou, lebo oči mal skryté za širokými čiernymi okuliarmi. A zrak je predsa jedným z najvzácnejších zmyslov pre toho, kto sa nadchýna nebadateľnými pohybmi vodných prúdov. Ten, kto chce zmariť premnohé rybie ľsti, musí ho mať veľmi dobrý.
Ale či sa už rybári čudovali, alebo nie, neostávalo im iné, ako skloniť sa pred výrokom poroty. O jej nestrannosti nik nemohol pochybovať a Iľja Bruš sa stal víťazom pretekov, pravda, za okolností, na aké sa nikto od samých začiatkov Ligy nepamätal. Zhromaždenie sa konečne rozohnilo a zvučný potlesk pozdravil víťaza vo chvíli, keď preberal z predsedových rúk diplomy a ceny. A vtedy Iľja Bruš, po krátkom rozhovore s predsedom, nezostúpil z pódia, ale sa obrátil k prekvapenému obecenstvu a gestom pôsobiacim ako šibnutie čarovného prútika si vyžiadal ticho.
– Páni a drahí kolegovia, – ozval sa Iľja Bruš, – dovoľte, prosím, aby som vám so súhlasom nášho pána predsedu niečo povedal.
V miestnosti, ešte pred chvíľou takej hlučnej, by azda bolo počuť muchu preletieť. Kam mierilo toto neočakávané oslovenie?
– Rád by som sa vám predovšetkým poďakoval, – pokračoval Iľja Bruš, – za vaše sympatie a potlesk, a prosím, aby ste mi uverili, že po tomto dvojnásobnom úspechu nespyšniem väčšmi, ako mi prislúcha. Dobre viem, že zaň vďačím skôr priaznivej náhode ako vlastnej zásluhe, že patril hodnejšiemu a mal si ho odniesť niektorý starší člen Ligy, ktorá má toľko skvelých rybárov.
Skromnosť tohto úvodu celé zhromaždenie živo ocenilo a niekoľko ráz sa ozvalo tlmené:
– Tak je!
– Chcel by som urobiť niečo, čím by som ospravedlnil túto priaznivú náhodu. Preto som si premyslel plán, ktorý by azda mohol zaujímať ctené zhromaždenie slávnych rybárov. Akiste viete, drahí kolegovia, že teraz sú v móde rekordy. Prečo by sme sa nepokúsili podľa vzoru borcov v iných športoch, z ktorých viaceré stoja nižšie ako náš, vytvoriť rekord v chytaní rýb?
Tlmené výkriky prebehli poslucháčstvom. Ozývali sa zvolania „Ach!“ a „Čože!“ a „Prečo nie?“ – podľa toho, ako každý člen spoločnosti podľa svojho temperamentu reagoval na návrh.
– Keď mi táto myšlienka, – pokračoval rečník, – po prvý raz zišla na um, ihneď sa mi zapáčila a hneď som aj uvážil, za akých podmienok by sa dala realizovať. Ináč, moje členstvo v Dunajskej lige tento problém vyriešilo. Ako dunajčík som musel hľadať šťastné riešenie svojho podujatia na Dunaji. A tak som si premyslel plán, ako sa preplaviť po celej našej slávnej rieke od jej prameňa až po Čierne more a živiť sa na celej tritisíckilometrovej plavbe výlučne výnosom z rybačky. Šťastná náhoda, ktorá mi dnes žičila, iba podporila moju túžbu a utvrdila ma v zámere uskutočniť cestu, ktorú iste aj vy oceníte. Preto vám už dnes oznamujem deň svojho odchodu. Bude to 10. august, teda budúci štvrtok. Pozývam vás na miesto, kde pramení Dunaj.
Neočakávané oznámenie vyvolalo päťminútovú hrmavicu výkrikov „Hoch!“ a búrlivého potlesku.
Takáto závažná udalosť sa nemohla skončiť len tak. Pán Mikleszko to pochopil a ako vždy konal ako vzorný predseda. Azda už ťažkopádnejšie, no predsa znova vstal medzi svojimi dvoma prísediacimi.
· Na zdravie nášho kolegu Iľju Bruša! – povedal dojato a zdvihol čašu šampanského.
· Na zdravie nášho kolegu Iľju Bruša! – hromové odpovedalo zhromaždenie a ihneď nato nastalo hlboké ticho. Človek sa totiž vyznačuje poľutovaniahodným nedostatkom, že nemôže naraz aj piť, aj kričať. Ale ticho netrvalo dlho. Iskrivé víno čoskoro prinavrátilo unaveným hrdlám silu. Vyslovilo sa ešte veľa prípitkov až do chvíle, keď sa neodvratne skončili za všeobecnej bujarosti slávne rybárske preteky, ktoré v sobotu 5. augusta 1876 usporiadala Dunajská liga v pôvabnom mestečku Sigmaringen.

II
Pri prameni Dunaja

Bažil Iľja Bruš po sláve, keď oznámil svojim kolegom zhromaždeným „U rybára“, že sa chce splaviť po Dunaji s rybárskym prútom v ruke? Ak to bolo jeho cieľom, mohol sa pochváliť, že ho dosiahol.
Tlač okamžite reagovala na túto udalosť a všetky časopisy v dunajskom kraji venovali pretekom v Sigmaringene článok, príjemne štekliaci sebalásku víťaza. Jeho meno sa stávalo populárnym.
Poznámky v tlači mali neobyčajný úspech u všetkých rybárov. V očiach rybárskych profesionálov nadobudlo podujatie Iľju Bruša obrovský význam a mnohí členovia ligy, ktorí prišli do Sigmaringenu kvôli pretekom, ostali tu dlhšie len preto, aby na vlastné oči uvideli víťaza Dunajskej ligy.
A veru, majiteľ hostinca „U rybára“ si iste nemusel ťažkať, že si pobyt predĺžili. Popoludní, dňa 8. augusta, dva dni pred začiatkom víťazovej púte, vyše tridsať kompánov sa veselo zabávalo vo veľkej sále hostinca. Ak prihliadneme ku konzumentským schopnostiam tejto vyberanej spoločnosti, pokladnica veru zaznamenala neočakávané príjmy.
No večer 8. augusta sa „U rybára“ predsa len nehovorilo o hrdinovi dňa. Iná, pre pobrežných obyvateľov veľkej rieky ešte významnejšia udalosť, bola témou všetkých rozhovorov.
Rozruch bol oprávnený. Už niekoľko mesiacov pustošili brehy Dunaja lúpežné prepady. Nedalo sa ani porátať, koľko majerov prepadli, koľko kaštieľov vyplienili, koľko víl vykradli nepolapiteľní zločinci, ba dokonca niekoľkí ľudia zaplatili životom za to, že sa im postavili na odpor.
Bolo zrejmé, že toľko zločinov nemohli spáchať nejaké osamelé indivíduá. Išlo tu iste o dobre organizovanú a početnú bandu.
Pozoruhodné bolo, že banda vyčíňala iba v bezprostrednej blízkosti Dunaja. Dejisko jej operácií akoby sa zužovalo iba do šírky, a nie do dĺžky, pretože celé pobrežie rakúske, maďarské, srbské aj rumunské postihovalo plienenie banditov,
ktorých sa nikde nepodarilo prichytiť pri čine.
Po čine vždy zmizli a ďalší zločin sa často stal na stovky kilometrov od predošlého. A medzitým nebolo po nich ani stopy. Akoby sa vyparili aj s ukoristenými predmetmi, neraz veľmi veľkými.
Napokon sa však rozhýbali vlády spomenutých krajín a nadviazali diplomatické rokovania o tejto záležitosti. Práve toho dňa, 8. augusta, ako oznámila tlač, sa skončilo vyjednávanie a vytvorila sa medzinárodná polícia rozmiestená po celom toku Dunaja pod vedením jediného šéfa. Najťažšie bolo vymenovať šéfa, ale napokon sa zhodli na osobe Karola Dragoša, pochádzajúceho z Uhorska, detektíva dobre známeho v tomto kraji.
Bol to štyridsaťpäťročný muž strednej výšky, štíhly, obdarený skôr duševnou ako fyzickou silou. No pritom vedel znamenite znášať únavu, akú vyžadovalo jeho zamestnanie, a mal dosť odvahy čeliť rôznym nebezpečenstvám. Trvalo býval v Budapešti, ale najčastejšie sa zdržiaval na vidieku, zaujatý nejakým vyšetrovaním. Dokonale ovládal všetky jazyky juhovýchodnej Európy, nemčinu a rumunčinu, bulharčinu a turečtinu, ani nehovoriac o maďarčine, jeho rodnej reči –a vďaka tomu sa nikdy neocitol v tiesni. Keďže bol starým mládencom, nemusel sa báť, že mu budú prekážať starosti o rodinu.
Jeho vymenovanie sa stretlo v tlači, ako sa vravieva, s dobrým ohlasom. Aj verejnosť ho jednomyseľne schválila. Vo veľkej hale „U rybára“ prijali zvesť o tom veľmi priaznivo.
– Ani nemohli vybrať lepšie, – tvrdil vo chvíli, keď sa v hostinci zapaľovali lampy, pán Ivetozar, držiteľ druhej ceny pretekov. – Poznám Dragoša. Chlapák!
– A šikovný! – doložil predseda Mikleszko.
– Dúfajme, – zvolal istý Chorvát, majiteľ farbiarne na jednom z viedenských predmestí, – dúfajme, že sa mu podarí očistiť pobrežie rieky. Veď by sa tam pomaly naozaj už nedalo ani žiť.
– Karol Dragoš má do činenia so silným protivníkom, – povedal Nemec Weber kyvkajúc hlavou. – Chcel by som ho vidieť pri práci.
– Pri práci! – zvolala pán Ivetozar. – Nepochybujte o tom, že už začal.
– Iste! – súhlasil pán Mikleszko. – Karol Dragoš nie je z tých, čo strácajú čas. Ak ho vymenovali pred štyrmi dňami, ako je v novinách, iste je už aspoň tri dni v teréne.
– Ba, kde asi začne? – uvažoval pán Piscéa, Rumun, ktorého už meno predurčilo za rybára. – Priznávam sa, že na jeho mieste by som sa ťažko vedel rozhodnúť.
– Práve preto si nevybrali vás, môj drahý, – žartoval jeden Srb. – Buďte si istý, že Dragoš nie je na pochybách. Ale poznať jeho plány, to už je niečo iné. Možno sa vybral do Belehradu, možno ostal v Budapešti… Ak sa dokonca nerozhodol prísť sem, do Sigmaringenu, a ak práve v tejto chvíli nie je tu, medzi nami „U rybára“. Poznámka vyvolala veselosť.
– Medzi nami?!… – zvolal pán Weber. – Čo nám to chcete nahovoriť? Po čo by chodil sem, veď, pokiaľ ľudia pamätajú, nestal sa tu nijaký zločin?
– Ach, – odporoval Srb, – a čo ak chce byť pozajtra pri odchode Iľju Bruša? Možno ho tento človek zaujíma… Pravda, ak Iľja Bruš a Karol Dragoš nie je jedna osoba.
– Ako to, jedna osoba? – ozvalo sa zo všetkých strán. – Ako to myslíte?
To bolo silné. V laureátovi nik nehľadal detektíva, ktorý by si takto mohol celkom nenápadne prezrieť Dunaj.
Táto fantastická myšlienka prebrala ostatných popíjajúcich. Ale Srb veľmi nenástojil na tom, čo povedal.
– Iba ak, – šikovne zvrtol reč ako ktosi, kto sa v tom vyzná, – iba ak by mal Karol Dragoš ešte inú pohnútku prísť sem, – vyslovil iný, nemenej fantastický dohad.
– Akú pohnútku?
– Predpokladajme, napríklad, že sa mu zazdal podozrivý plán pustiť sa po Dunaji s rybárskym prútom v ruke.
– Podozrivý?… Prečo podozrivý?
– Dočerta! To by veru nebolo hlúpe, keby sa nejaký lotor preobliekol za rybára, a najmä za takého slávneho rybára. Toľká sláva je viac hodná ako inkognito. Môže robiť, čo sa mu zachce, aby zmiatol ľudí. Medzičasom bude trochu chytať ryby.
– Áno, ale to by musel vedieť chytať ryby, – poučné namietol predseda Mikleszko, – a to je privilégiom čestných ľudí.
Túto mravoučnú poznámku, hoci trochu odvážnu, všetci náruživí rybári odmenili nadšeným potleskom.
Srb využil všeobecné nadšenie.
– Predsedovi na zdravie! – zvolal, zdvihnúc pohár.
– Predsedovi na zdravie! – opakovali všetci a ako jeden muž vyprázdnili poháre.
– Predsedovi na zdravie! – opakoval akýsi hosť, sediaci osamote, ktorý sa už chvíľu živo zaujímal o debatu.
Pánovi Mikleszkovi zalichotila pozornosť neznámeho, a aby sa poďakoval, pripil mu na diaľku.
Neznámy hosť asi usúdil, že týmto zdvorilým gestom sa ľady dostatočne prelomili a že môže ctenej spoločnosti osobne vyjaviť svoje dojmy.
– Namojveru, to ste dobre povedali! – poznamenal. – Áno, rybárstvo je záľuba čestných ľudí.
– Máme to šťastie hovoriť s kolegom? – opýtal sa pán Mikleszko, podíduc k neznámemu.
– Oh, – odpovedal tento skromne, – som iba amatér, ktorý obdivuje rybárske umenie.
– Škoda, pán…?
– Jäger.
– Škoda, pán Jäger, lebo vidím, že sa takto nikdy nedožijeme cti rátať vás medzi členov Dunajskej ligy.
– Ktovie? – odpovedal pán Jäger. – Možno jedného dňa sa aj ja rozhodnem priložiť ruku k dielu – totiž k udici, pravda? A vtedy iste budem patriť medzi vás, ak budem môcť splniť podmienky prijatia.
– To sa nebojte, – náhlivo ho uisťoval pán Mikleszko v nádeji, že sa mu podarí získať nového člena. – Sú len štyri veľmi ľahké podmienky. Prvá je platiť členský príspevok. Tá je najdôležitejšia.
– To verím, – zasmial sa pán Jäger.
– Druhá podmienka je: milovať rybárstvo. Tretia: byť príjemným spoločníkom. Nazdávam sa, že túto podmienku spĺňate.
– Ste veľmi láskavý, – poďakoval sa pán Jäger.
– Pokiaľ ide o štvrtú, stačí zapísať si meno a adresu do zoznamu spoločnosti. Lebo keď už poznám vaše meno, ak sa dozviem adresu…
– Leipzigerstrasse 45, Viedeň.
–… stanete sa právoplatným členom, ak zaplatíte dvadsať korún ročne. Obaja sa srdečne zasmiali.
– Nijaké iné formality? – opýtal sa pán Jäger. –Nie.
– Netreba osobné doklady?
– A načo, pán Jäger, veď ide o rybačku? – namietal pán Mikleszko.
– To je správne, – priznal pán Jäger. – Ostatne, aj tak to nemá význam, všetci členovia ligy sa iste poznajú.
– Ba veru nie, – opravil ho pán Mikleszko. – Predstavte si! Niektorí z našich druhov bývajú tu, v Sigmaringene, a iní na brehoch Čierneho mora. To neuľahčuje susedské styky.
– Iste.
– Tak napríklad náš obdivuhodný víťaz posledných pretekov…
– Iľja Bruš?
– Áno. Pozrite, nik ho tu nepozná.
– To nie je možné!?
– Ba je to tak, – potvrdil pán Mikleszko. – Je členom ligy iba dva týždne. A pre všetkých bol Iľja Bruš prekvapením, ba skutočným objavom.
– Je teda tým, čo sa nazýva „outsider“.
– Presne tak.
– Z ktorej krajiny je tento „outsider?“
– Z Uhorska.
– Ako vy. Lebo myslím, že aj vy ste z Uhorska, pán predseda.
– Čistokrvný Maďar, pán Jäger, z Budapešti.
– A Iľja Bruš?
– Je zo Salky. –Kde leží Salka?
– To je mestečko, ba vlastne dedina, na pravom brehu Ipľa, ktorý sa vlieva do Dunaja niekoľko míľ nad Budapešťou.
– Teda aspoň s ním, pán Mikleszko, môžete udržovať susedské styky, – povedal Jäger.
– Ale až o dva-tri mesiace, – odpovedal tým istým tónom predseda Dunajskej ligy. – Jeho púť iste tak dlho potrvá…
– Ak ju vôbec podnikne! – podpichol žartovný Srb, zamiešajúc sa bez prieťahov do rozhovoru.
Priblížilo sa ešte niekoľko rybárov. Pán Jäger a pán Mikleszko sa stali stredobodom skupiny.
– Čo tým chcete povedať? – opýtal sa pán Mikleszko.
– Ale veď ja len žartujem, môj drahý predseda, – odpovedal Srb. – No ak podľa vás Iľja Bruš nemôže byť ani detektív ani zločinec, prečo by si prípadne nechcel z nás „streliť“, ako sa vraví, a prečo by nemohol byť napríklad vtipkárom? Mikleszko bral vec vážne.
– Ste zlomyseľný, – odpovedal. – To vám jedného dňa zle vypáli. Iľja Bruš na mňa zapôsobil ako dobrý a seriózny človek. A je členom Dunajskej ligy. Tým je všetko povedané.
– Výborne! – ozývalo sa zo všetkých strán.
Srb, ktorého toto poučenie nezmiatlo, využil duchaprítomne novú príležitosť na prípitok:
– Nuž, teda, – povedal, podvihnúc čašu, – na zdravie Iľju Bruša!
– Na zdravie Iľju Bruša! – zborové odpovedali prítomní, vrátane pána Jägra, ktorý svedomité, do poslednej kvapôčky vyprázdnil pohár.
No Iľja Bruš, odkedy s veľkým hurá oznámil svoj plán, sa už neobjavil. Nik o ňom viac nepočul. Či to nebolo zvláštne, že sa tak utiahol, a či sa nedalo predpokladať, že si chcel len streliť zo svojich príliš dôverčivých kolegov? Čoskoro sa o tom presvedčia.
Tí, ktorí sa zaujímali o jeho plán, museli sa vybrať zo Sigmaringenu niekoľko míľ proti toku rieky.
Ak je Iľja Bruš naozaj taký seriózny, za akého ho tak dôverčivo vyhlásil predseda Mikleszko, stretnú sa tam s ním. Ale mohli sa objaviť všelijaké ťažkosti. V prvom rade išlo o to, či bolo presne určené miesto, kde pramení veľká rieka. Niet pochýb, že Dunaj, a či Ister, ako ho kedysi nazývali, vyviera vo veľkovojvodstve badenskom. Geografi tvrdia, že je to na šiestom stupni a desiatej minúte východnej dĺžky a štyridsiatom siedmom stupni štyridsiatej ôsmej minúte severnej šírky.
Podľa legendy, ktorú dlho považovali za hodnovernú, Dunaj pramenil uprostred záhrady kniežat Fürstenbergovcov. Jeho kolískou vraj bola mramorová nádrž, ku ktorej prichodilo veľa turistov napĺňať svoje čaše. Treba vari očakávať Iľju Bruša ráno 10. augusta na okraji tejto nevysýchajúcej nádrže? Nie, tam nie je pravý, skutočný prameň veľkej rieky. Dnes už vieme, že ho vytvárajú dve bystriny, Breg a Brigach, ktoré prúdia z výšky osemstosedemdesiatpäť metrov cez Čierny les. Ich vody sa zlievajú v meste Donaueschingen, niekoľko míľ nad Sigmaringenom, a ďalej tečú pod menom Donau-Dunaj, z ktorého Francúzi urobili Danube. Ak si niektorá z týchto bystrín zaslúži väčšmi ako druhá, aby sme ju považovali za prameň, tak je to tridsaťsedemkilometrový Breg, prameniaci v Brisgau. Ale bystrejší zvedavci si akiste povedali, že východiskom Iľju Bruša – ak sa vypraví na cestu – bude Donaueschingen, a ta sa odobrala aj väčšina príslušníkov Dunajskej ligy s predsedom Mikleszkom.
10. augusta od rána striehli na brehoch Bregu, pri sútoku oboch potokov. Ale hodiny sa míňali, a nič neoznamovalo, že by hrdina bol nablízku.
– Nepríde, – prehodil ktosi.
– Ale nás dobehol, – povedal druhý.
– Vyzeráme ako hlupáci, – dodal Srb s nie práve skromným zadosťučinením. Jediný predseda Mikleszko vytrvalo bránil Iľju Bruša.
– Nie, – uisťoval, – nikdy nepripustím, že by člen Dunajskej ligy mohol oklamať svojich kolegov. Iľja Bruš sa iste oneskoril. Buďme trpezliví. Onedlho príde.
Pán Mikleszko mal pravdu. Krátko pred deviatou sa zo skupiny, ktorá stála pri sútoku Bregu a Brigachu, ozval výkrik: – Ide! Ide!
Na dvesto krokov, na výbežku zákruty sa objavil pri zráznom brehu člnok plávajúci mimo hlavného prúdu. Veslujúci muž bol ten, čo pred pár dňami v pretekoch Dunajskej ligy získal obe prvé ceny – Iľja Bruš. Keď čln dorazil k sútoku, zastal a zakotvil pri strmom brehu. Iľja Bruš vystúpil na breh a všetci zvedavci ho obklopili. Iste neočakával, že tu nájde toľko ľudí, lebo sa zdalo, že mu to bolo trochu nepríjemné.
Predseda Mikleszko podišiel k nemu a podal mu ruku. Iľja Bruš, zložiac si vydriu čiapku, mu ju úctivo stisol.
– Iľja Bruš, – povedal pán Mikleszko s opravdivou predsedníckou vážnosťou, –som šťastný, že sa znovu stretávam s veľkým laureátom našich posledných pretekov.
Veľký laureát sa úklonom poďakoval. Predseda pokračoval:
– Z toho, že sme sa s vami stretli pri prameni našej medzinárodnej rieky, vidieť, že mienite uskutočniť svoj plán, splaviť sa po nej až po ústie. A pritom loviť ryby.
– Je to tak, pán predseda, – odpovedal Iľja Bruš.
– Už dnes začínate svoju púť?
– Áno, už dnes, pán predseda.
– Ako chcete uskutočniť plavbu?
– Zverím sa prúdu. –V tomto člne?
– V tomto člne.
– Nemienite oddychovať?
– Ba áno, v noci.
– Viete, že je to tritisíc kilometrov?
– Ak prejdem denne desať míľ, o dva mesiace budem v cieli.
– Nuž teda šťastnú cestu.
– Ďakujem vám, pán predseda!
Iľja Bruš ostatný raz pozdravil a vrátil sa do člna, zatiaľ čo sa plno zvedavcov tlačilo na brehu riečky, aby ho videli odchádzať. Chytil šnúru na udici, pripevnil na ňu vnadidlo, položil ju na jednu z lavíc, vytiahol kotvu, mocne odrazil hákom čln, potom si sadol dozadu a hodil udicu.
O chvíľu ju vytiahol. Na udici sa trepotala mrena. Bolo to dobré znamenie. Vo chvíli, keď laureát Dunajskej ligy zmizol v zákrute, všetci prítomní ho pozdravili búrlivým „Hoch!“



III
Pasažier Iľju Bruša

Tak sa teda začala plavba, na ktorej mal Iľja preplávať vojvodstvo badenské, dve kráľovstvá: Würtemberské a Bavorské, dve cisárstva: Rakúsko-uhorské a Turecké, tri kniežatstvá: Hohenzollernské, Srbské a Rumunské. Originálny rybár sa nemusel obávať únavy, hoci ho očakávalo vyše sedemsto míľ. Prúd Dunaja ho privedie až k ústiu a bude ho niesť rýchlosťou vyše jednej míle za hodinu, teda priemerne päťdesiat kilometrov denne. Ak ho nič iné po ceste nezdrží, o dva mesiace bude v cieli. Ale prečo by sa mal oneskoriť?
Bárka Iľju Bruša merala dvanásť stôp a mala ploché dno, v prostriedku štyri stopy široké. Vpredu bol malý prístrešok, pod ktorým sa mohli ukryť dve osoby. Stáli tam po bokoch dva kufre s veľmi skromnou výbavou. Keď boli kufre zatvorené, mohol ich majiteľ používať ako lôžka.
Vzadu ďalší kufor slúžil za lavicu a uskladňovali sa v ňom rozličné kuchynské riady. Zbytočné je dokladať, že na bárke boli všetky možné nástroje, patriace do rybárskeho výstroja. Veď podľa plánu, ktorý oznámil Iľja Bruš svojim kolegom v deň pretekov, na ceste sa mal živiť výlučne rybačkou, či už priamo rybami, alebo tak, že ryby vymení za peniaze, aby si mohol pripraviť pestrejšiu stravu. Vždy večer môže predávať ryby, čo cez deň nachytá. Iste sa nájde dosť záujemcov na oboch brehoch rieky, lebo rybára už predchádzal chýr. Tak ubehol prvý deň. Ale ten, kto by bol Iľju Bruša stále pozoroval, bol by iste právom prekvapený, ako málo horlivosti venoval víťaz Dunajskej ligy rybáreniu. Len čo zmizol ľuďom z dohľadu, chytro si vymenil udicu za veslo a vesloval z celej sily. A zas len čo sa nejakí zvedavci objavili na niektorom brehu, alebo ak sa stretol s iným lodníkom, ihneď uchopil svoju profesionálnu zbraň a vďaka svojej zručnosti o chvíľu už ťahal z vody krásnu rybu, za čo ho diváci odmieňali potleskom.
No ledva zvedavcov ukryl pobrežný ohyb alebo člnkár zmizol v zákrute, znova sa chopil vesla a horlivo poháňal ťažkú bárku.
Mal teda Iľja Bruš nejaký dôvod, aby si skrátil plavbu, ku ktorej ho predsa nik nenútil? Nech už bolo akokoľvek, plavil sa dosť rýchlo. Unášaný prúdom, na hornom toku rieky prudším ako neskôr na dolnom, vesloval priemerne osem kilometrov za hodinu, ak nie viac.
Prešiel popri niektorých menších dedinkách, nechal za sebou Tüttlingen, významnejšie mestečko, kde sa však nezastavil, hoci mu niekoľkí jeho obdivovatelia kývali z brehu, aby prirazil.
Okolo štvrtej popoludní sa priblížil k mestečku Fridingen, štyridsaťosem kilometrov vzdialenému od miesta štartu. Najradšej by bol upaľoval ďalej (ak možno použiť tento výraz aj na cestu po vode) cez Fridingen tak ako cez predošlé mestečká, ale nadšené publikum mu to nedovolilo. Len čo sa zjavil, mnohé loďky, z ktorých ustavične zaznievalo „Hoch!“, sa odpútali od brehu a obkľúčili slávneho laureáta.
Ten sa ochotne vzdal. Veď napokon musel nájsť kupca na ryby, ktoré nachytal za svojej prerušovanej rybačky. Mreny, pleskáče, plotice a hrebenačky sa mu trepotali v sieti, ani nerátajúc množstvo drobných rybiek, ktoré rybári nazývajú plevelom.
Prirodzene, že sám to všetko nemohol skonzumovať. Napokon, ani nebolo treba. Záujemcov bolo až-až. Len čo loďka prirazila k brehu, aspoň päťdesiat zvedavcov sa zhŕklo okolo neho, pokrikovali naňho a obstali ho, aby si ho uctili, ako sa patrí uctiť si laureáta Dunajskej ligy.
– Tadiaľto, Bruš!
– Chcete pohár dobrého piva, Bruš?
– Kúpili by sme od vás ryby.
– Za túto dám dvadsať grajciarov.
– A za túto florin.
Laureát nevedel, komu skôr odpovedať, a za ryby utŕžil raz-dva hŕbu peňazí. S výhrou, ktorú získal pri pretekoch, by mu mohli vyniesť peknú sumičku, ak všade od prameňa veľkej rieky až po ústie bude také nadšené obecenstvo. A prečo nie? Prečo by sa ľudia prestali zaujímať o ryby Iľju Bruša? Či to nie je česť mať rybu, ktorú on chytil? Nemusel ani chodiť do mestečka ponúkať svoj tovar, obyvatelia si ho na mieste rozchytali.
Okrem toho, že ľahko rozpredal úlovok, veľa ľudí sa s ním chcelo večer stretnúť. Ale on mienil čo najmenej opúšťať loďku. Odmietol všetky pozvania, aby šiel na pohár vína alebo krígeľ piva do blízkych hostincov na pobreží. Jeho obdivovateľom nezostávalo nič iné, ako rozlúčiť sa s hrdinom v nádeji, že sa s ním stretnú ešte na druhý deň pred odchodom. Ale ráno už čln nenašli. Iľja Bruš odplával pred úsvitom, v tisine ranných hodín horlivo vesloval prostriedkom rieky, v rovnakej vzdialenosti od príkrych brehov.
Vďaka rýchlemu prúdu už okolo piatej ráno prechádzal cez Sigmaringen, niekoľko metrov od hostinca „U rybára“. O niečo neskôr iste podaktorí členovia ligy vyjdú na balkón vyčkávať príchod slávneho kolegu. Darmo ho však budú vyzerať. Rybár už bude ďaleko, ak pôjde týmto tempom. V týchto častiach rieky sú centrá pomerne vzdialené od seba, preto Iľja Bruš usilovne vesloval a lovil iba toľko, koľko rýb sám potreboval. Večer zastal v šírom poli, povyše mestečka Mundelkingen, ktorého obyvatelia netušili, že je tak blízko.
Po druhom dni plavby nasledoval tretí, temer rovnaký. Iľja Bruš rýchlo preplával cez Mundelkingen pred východom slnka a veľmi zavčasu ostalo za ním aj väčšie mesto Ehingen. O štvrtej preťal Iller, dôležitý prítok sprava, a ešte ani neodbilo päť, keď sa lanom pripútal k železnému kolu na nábreží v Ulme, významnom meste kráľovstva Würtemberského.
Príchod slávneho laureáta nikto neohlásil. Očakávali ho až na druhý deň vo večerných hodinách. A preto nedošlo k zvyčajnej trme-vrme. Iľja Bruš, šťastný, že ho nik nepoznal, rozhodol sa využiť zvyšok dňa na prehliadku mesta. Ale keby sme tvrdili, že nábrežie bolo pusté, nebolo by to celkom presné. Akýsi neznámy muž sa tadiaľ prechádzal a všetko nasvedčovalo, že očakáva Iľju Bruša, lebo od chvíle, čo sa loďka objavila, vytrvalo ju sledoval. No keď čln pristál, osamotený chodec sa nepriblížil. Postával obďaleč a nenápadne pozoroval čln, ale tak, aby ho nik nezbadal. Bol to muž strednej postavy, chudý bystrého pohľadu, asi štyridsaťročný, šaty mal priliehavo ušité podľa uhorskej módy. V ruke niesol kožený vak.
Iľja Bruš si ho nevšímal, pevne priviazal člnok, zatvoril dvierka kajuty, presvedčil sa, či vrchnáky na kufroch sú dobre zamknuté, potom vyskočil na breh a pobral sa prvou ulicou k mestu.
Neznámy rýchlo odložil do člna kožený vak, čo niesol v ruke, a okamžite sa pustil za ním.
Ulm, preťatý Dunajom, je na ľavom brehu würtemberský a na pravom bavorský, ale na oboch brehoch je to ozajstné nemecké mesto.
Iľja Bruš prechádzal starými uličkami, lemovanými staromódnymi sklepíkmi s padacími okienkami, do ktorých zákazníci nevkročia a jednajú sa cez zasklený oblôčik. A keď fúka vietor, zarinčí plech – to sa hojdajú v závesoch ťažké vývesné štíty v podobe medveďov, jeleňov, krížov a korún.
Iľja Bruš došiel až k starodávnym hradbám, prebehol štvrťou, kde majú svoje údiarne a sušiarne mäsiari, predavači vnútorností a garbiari, a tárajúc sa, kade ho oči viedli, došiel až k jednej z najodvážnejších katedrál v Nemecku. Vežou chcela prevýšiť vežu strasbourskú, ale sa jej to nepodarilo. Hrot würtemberskej vežičky sa končil vo výške tristotridsaťsedem stôp.
Cudzinec ho sledoval, aj keď vstúpil do katedrály a obdivoval svätostánok, ktorý pán Duruy, istý francúzsky cestovateľ, prirovnal k bašte s lóžičkami a balkónikmi. Obdivoval aj vyrezávané lavice na chóre; akýsi umelec v XV. storočí ich vyzdobil podobami vtedajších slávnych osobností. Iľja Bruš si toto čudné prenasledovanie nevšímal.
Potom prešli popri radnici, ctihodnej budove z 12. storočia, a znova sa vracali k rieke. Kým došli na nábrežie, Iľja Bruš sa na chvíľu zastavil. Pozeral sa na skupinku mládeže, ktorá sa zabávala chôdzou na chodúľoch. To bola v tom čase v Ulme veľmi obľúbená zábava.
Aby sa mohol lepšie pokochať divadlom, ktoré predvádzala skupina dievčat a chlapcov, sadol si Iľja Bruš do kaviarne. Neznámy si bez váhania prisadol k susednému stolíku a obaja si dali priniesť po pohári v tomto kraji povestného piva.
Zanedlho sa znova vypravili na cestu, ale opačným smerom. Neznámy sa teraz poponáhľal vopred, a keď nič netušiaci Iľja Bruš došiel k svojmu člnu, už zďaleka spozoroval votrelca, ako si pohodlne sedí na zadnom kufri so žltým koženým vakom pri nohách.
Bruš, veľmi prekvapený, zrýchlil krok.
– Pardon, pane, – povedal a skočil do člna, – myslím, že ste sa pomýlili?
– Vôbec nie, – odvetil neznámy. – Chcem s vami hovoriť.
– So mnou?
– S vami, pán Iľja Bruš. –O čo ide?
– Chcem vám ponúknuť istý obchod.
– Obchod? – opakoval užasnuté rybár.
– A to veľmi výhodný, – potvrdil neznámy a pohostinne kývol svojmu spoločníkovi, aby si sadol.
Vyzvanie nezodpovedalo celkom bontónu, lebo nie je zvykom ponúknuť miesto hostiteľovi. Ale muž hovoril s takou pokojnou istotou, že to na Iľju zapôsobilo. Bez slova poslúchol neprístojnú výzvu.
– Ako mnohí, – pokračoval neznámy, – aj ja poznám váš plán a viem, že sa chcete plaviť dolu Dunajom a živiť sa pritom výťažkom z lovu. Sám som vášnivým rybárom a veľmi sa zaujímam o vaše podujatie. –Ako to?
– Hneď vám vysvetlím. Ale dovoľte, aby som sa vás ešte skôr na niečo spýtal. Na koľko odhadujete cenu rýb, ktoré nachytáte počas plavby?
– Koľko by mi mohla vyniesť rybačka?
– Áno. Myslím len to, čo predáte, nie to, čo vy osobne spotrebujete.
– No hádam asi sto florinov.
– Ponúkam vám päťsto.
– Päťsto florinov! – opakoval Iľja Bruš zarazene.
– Áno, päťsto florinov hneď na ruku.
Iľja Bruš pozrel na neznámeho, ktorý vyslovil túto zvláštnu ponuku, a pohľad mal iste veľmi výrečný, lebo neznámy naň odpovedal, ako by mu čítal myšlienky.
– Nebojte sa, pán Bruš. Mám zdravý rozum, nezblaznel som.
– A prečo? – opýtal sa laureát, neveľmi presvedčený.
– Už som vám povedal, – vysvetľoval mu neznámy. – Zaujíma ma vaše hrdinstvo, rád by som bol pri tom. A napokon, láka ma aj hráčska vášeň. Keď stavím päťsto florinov na vaše šťastie, s radosťou budem pozorovať, ako sa mi po troške budú peniaze každý večer vracať.
– Každý večer? – opýtal sa Iľja Bruš. – Vy teda chcete ísť so mnou?
– Isteže, – povedal neznámy. – Pravda, cestovné nie je ešte zahrnuté v tejto cene, zaplatím vám ďalších päťsto florinov, teda spolu dostanete tisíc florinov v hotovosti a hneď na ruku.
– Tisíc florinov! – opakoval Iľja Bruš čoraz prekvapenejšie. Ponuka bola lákavá. Ale rybárovi akiste záležalo na samote, lebo odpovedal stručne:
– Ľutujem, pane. Odmietam.
Pred takouto kategorickou odpoveďou by sa patrilo ustúpiť. No vášnivý milovník rybačky sa nemienil vzdať a rázne odmietnutie ho neodstrašilo.
– Dovolíte, pán Bruš, aby som sa spýtal prečo? – povedal pokojne.
– Nie som povinný vysvetľovať vám to. Odmietam, a dosť. Myslím, že mám na to právo, – odpovedal už trochu netrpezlivo Iľja Bruš.
– Pravdaže máte na to právo, – priznal jeho spoločník a nijako ho to nerozčúlilo. – Ale predsa len by som vás prosil, aby ste mi povedali svoje dôvody. Moja ponuka nebola nijako urážlivá, práve naopak, a bolo by prirodzené, keby ste boli ku mne zdvorilý. – Hoci tieto slová nezneli výhražné, neznámy ich povedal takým rozhodným, vážnym tónom, až to Bruša prekvapilo. Záležalo mu na samote, ale nechcel sa zapliesť ani do nevhodného sporu, a preto sa ihneď vytasil s oprávnenou námietkou.
– Máte pravdu, pane, – povedal. – Teda sa vám priznám. Vyčítal by som si, že som vás neodhovoril od podujatia, ktoré by celkom iste pre vás nebolo výhodné.
– To je moja vec.
– Ale aj moja, lebo nemienim rybáriť viac ako hodinu denne.
– A prečo?
– Musím veslovať, chcem sa rýchlejšie plaviť.
– Teda sa ponáhľate?
Iľja Bruš si zahryzol do pery.
– Či sa ponáhľam a či nie, – odpovedal sucho, – je to tak. Iste chápete, že keby som za týchto podmienok prijal vašich päťsto florinov, bola by to krádež.
– Nie, lebo ste ma na to upozornili, – neznámy sa nijako nedal vyrušiť zo svojho neochvejného pokoja.
– A možno sa neprinútim loviť ani tú hodinu každý deň, – odpovedal Iľja Bruš. –Nechcem mať záväzky. Budem robiť to, čo sa mi zachce. Chcem byť slobodný.
– Budete slobodný, – vyhlásil neznámy. – Budete rybáriť, ako sa vám zapáči a iba ak sa vám bude chcieť. Tým len vzrastie príťažlivosť tejto hry. Napokon viem, že ste výborný rybár, že stačia dva, tri šťastné záťahy, aby ste mi zabezpečili zisk, a zdá sa mi, že je to aj tak výborná dohoda. Teda trvám na ponuke – päťsto florinov vopred, spolu s cestovným – tisíc florinov.
– A ja znovu odmietam.
– Potom zopakujem otázku: prečo?
Bola to skutočne trochu nemiestna nástojčivosť. Iľja Bruš, obyčajne veľmi pokojný, už strácal trpezlivosť.
– Prečo? – odpovedal živšie. – Myslím, že som vám to už povedal. A keď tak naliehate, dodávam, že nechcem nikoho v člne. Dúfam, že láska k samote nie je zakázaná.
– To je pravda, – priznal jeho spoločník, ale nijako sa nezdalo, že by mienil vstať. Sedel, akoby bol na lavicu prikutý. – Ale veď ja vám nebudem prekážať. Ani sa len nepohnem z miesta a neprehovorím ani slovíčko, ak si to budete priať.
– A čo v noci? – odpovedal Iľja Bruš, ktorého sa zmocňoval hnev. – Myslíte, že | v tejto kajute môžu pohodlne bývať dve osoby?
– Je dosť veľká pre oboch, – odpovedal neznámy. – A napokon, za tisíc florinov sa môžete aj trochu uskromniť.
– Možno by som sa mohol, – namietal Iľja Bruš čoraz podráždenejšie, – ale ja nechcem. Nie, sto ráz nie, tisíc ráz nie. Myslím, že to je jasné.
– Veľmi jasné, – prisvedčil neznámy.
– Nuž teda?… – Iľja Bruš ukázal na breh.
Ale jeho spoločník akoby nechcel pochopiť, čo znamená tento veľavravný pohyb. Vytiahol z vrecka fajku a starostlivo si ju napchával. Takáto bezočivosť Bruša ešte väčšmi podráždila.
– Mám vás vari vyhodiť na breh? – zvolal od hnevu celkom bez seba. Neznámy si prestal napchávať fajku.
– Zle by ste urobili, – povedal a v hlase mu nezaznieval ani náznak strachu. – A to pre tri veci: po prvé, náš spor by iste privolal zákrok polície a obaja by sme museli komisárovi prezradiť svoje meno a podrobiť sa výsluchu. Priznám sa, že by ma to nijako nebavilo, a okrem toho neveľmi by vám to pomohlo urýchliť cestu; a na tom vám predsa záleží.
Spoliehal sa hlavatý milovník rybárstva na tento argument? Ak doň vkladal nádej, mohol byť spokojný. Iľja Bruš sa odrazu utíšil a zdalo sa, že je ochotný vypočuť votrelca až do konca. Výrečný protivník si sústredene zapaľoval fajku, akoby si nevšímal účinok svojich slov.
Práve chcel pokračovať v pokojnej argumentácii, keď znezrady vskočila do člna tretia osoba, ktorú Iľja Bruš, zahĺbený do sporu, nezbadal prichádzať. Príchodzí mal na sebe uniformu nemeckých žandárov.
– Pán Iľja Bruš? – spýtal sa predstaviteľ verejnej moci.
– To som ja, – odpovedal.
– Vaše doklady, prosím!
Výzva padla ako kameň doprostred pokojnej vody. Iľja Bruš bol viditeľne v pomykove.
– Moje doklady? – jachtal. – Nemám doklady, mám iba obálky listov a potvrdenie o zaplatení nájomného za dom v Salke, kde bývam. Stačí vám to?
– To nie sú doklady, – namietal žandár mrzuto. – Rodný list, priepustka, pracovná knižka, pas, to sú doklady! Máte niečo také?
– Nie, vôbec nič, – povedal Iľja Bruš zarmútene.
– To je veľmi nepríjemné, – zašomral žandár, akoby ho naozaj veľmi mrzelo, že musí zasiahnuť.
– Ale veď ja som čestný človek, verte mi, – protestoval rybár.
– Som o tom presvedčený, – vyhlásil žandár.
– Nemám sa čoho obávať. Napokon, som tu známy. Som víťazom posledných pretekov Dunajskej ligy v Sigmaringene, o ktorých písali všetky noviny, a iste aj tu nájdem niekoho, kto sa za mňa zaručí.
– Niekoho nájdeme, nebojte sa, – ubezpečil ho žandár. – Ale zatiaľ vás, bohužiaľ, musím poprosiť, aby ste so mnou zašli ku komisárovi, ktorý si overí vašu totožnosť.
– Ku komisárovi! – zvolal Iľja Bruš. – A z čoho ma obviňujete?
– Z ničoho, – vysvetlil žandár. – Ale mám príkaz strážiť rieku a priviesť na komisariát každého, kto nemá doklady v poriadku. Ste na rieke? Áno. Máte doklady? Nie. Teda vás musím odviesť. Ostatné sa ma netýka.
– Ale veď to je hanebnosť! – protestoval Iľja Bruš, už celkom zúfalý.
– Nedá sa nič robiť, – prikývol žandár flegmaticky.
Nádejný pasažier, ktorého žandár tak nečakane prerušil v reči, počúval rozhovor s toľkou pozornosťou, až mu fajka vyhasla. Usúdil, že je čas zasiahnuť.
– A ak by som sa ja zaručil za Iľju Bruša, – spýtal sa, – stačilo by to?
– Záleží na tom, kto ste, – odvetil žandár.
– Tu je môj pas, – podával mu milovník rybárstva roztvorený dokument. Žandár ho preletel zrakom a ihneď sa celkom zmenil.
– To je niečo iné, – povedal. Starostlivo zložil pas a vrátil ho majiteľovi. Nato vyskočil na breh a zvolal:
– Do videnia, páni, – a pozdravil veľmi úctivo spoločníka Iľju Bruša.
Iľja Bruš, prekvapený neočakávanou udalosťou, aj tým, ako sa vyriešila, sledoval pohľadom ustupujúceho nepriateľa.
Medzitým jeho záchranca nadviazal reč tam, kde ho prerušili, a neľútostne pokračoval.
– Druhý dôvod, pán Bruš, je, že rieku, ako ste sa práve presvedčili, veľmi starostlivo strážia z dôvodov, ktoré možno ani nepoznáte. Čím nižšie pôjdete po prúde, tým hustejšie stoja stráže, a nezabúdajte, že budete prechádzať Srbskom a bulharskými provinciami pod tureckou vládou, krajinami veľmi búrlivými, ktoré sú oficiálne od prvého júla vo vojne. Nazdávam sa, že cestou môžete zažiť nejednu nepríjemnosť a že veru nezaškodí, ak vám pomôže počestný občan, ktorý náhodou má akýsi vplyv.
Bystrý rečník sa právom nazdával, že druhý argument na Bruša zapôsobí. Ale iste nerátal s takým úspechom. Iľja Bruš, celkom presvedčený, už by bol ustúpil. No ťažko bolo nájsť prijateľnú zámienku, prečo sa tak náhle vzdáva.
– A tretím a posledným dôvodom je, – pokračoval nádejný pasažier, – že sa na vás obraciam v mene pána Mikleszka, vášho predsedu. Keďže ste svoje podujatie zveril patronátu Dunajskej ligy, nech ona bdie nad vašou cestou. Keď sa pán Mikleszko dozvedel, že sa chcem pridať k vám, dal mi na to akoby oficiálny súhlas. Ľutujem, že som nepredvídal váš nepochopiteľný odpor a že som odmietol odporúčajúci list, ktorý vám chcel poslať.
Iľja Bruš si uľahčene vydýchol. Toto bol dostatočný dôvod, aby mohol súhlasiť s tým, čo doteraz tak zanovito odmietal.
– To ste mali hneď povedať! – zvolal. – Teraz už naozaj nemôžem odmietnuť vašu ponuku.
– Teda prijímate?
– Prijímam.
– Výborne! – povedal milovník rybárstva, keď konečne dosiahol svoje, a vytiahol z vrecka niekoľko bankoviek. – Tu máte tisíc florinov.
– Chcete potvrdenku? – spýtal sa Iľja Bruš.
– Ak by vám to nerobilo ťažkosti.
Rybár vytiahol z kufra atrament, pero a notes, z ktorého vytrhol list, a potom, v posledných zábleskoch svetla, napísal potvrdenku a nahlas prečítal napísané: „Vopred som prijal dohovorenú sumu tisíc florinov za rybolov počas trvania mojej terajšej plavby a za prepravu z Ulmu do Čierneho mora od pána…“
– Od pána…? – spýtal sa, vyčkávajúc so zdvihnutým perom. Pasažier Iľju Bruša si práve zapaľoval fajku.
– Jäger, Leipzigerstrasse 45, Viedeň, – odpovedal medzi dvoma kotúčmi dymu.



IV
Sergej Ladko

Spomedzi rôznych krajín sveta, ktoré boli vojnami mimoriadne postihnuté – hoci, keď to tak vezmeme, ktorá krajina sa môže pochváliť, že by ju boli vojny ušetrili? – juh a juhovýchod Európy si zaslúži, aby sme ho menovali v prvom rade. Svojou zemepisnou polohou tieto krajiny a zlomok Ázie medzi Čiernym morom a Indiou tvoria arénu, kde sa osudovo zrážajú súperiace rasy, ktoré obývajú starý kontinent.
Feničania, Gréci, Rimania, Peržania, Huni, Góti, Slovania, Maďari, Turci a mnohí iní sa svárili o tieto nešťastné krajiny alebo o ich časti, a to ani nevyratúvame škody, aké spôsobili divé hordy, ktoré tadiaľ prechádzali, keď išli osídliť strednú a západnú Európu, kde sa z nich pomaly a postupne rodili moderné národy.
Turci, ktorí po prvý raz vkročili do Európy v roku 1356, ovládli v roku 1453 Konstantinopol a narazili na predošlých votrelcov, tých, čo prišli pred nimi zo strednej Ázie, ale už dávno obrátení na kresťanskú vieru sa zmiešali s domorodým obyvateľstvom a usadili sa. Večný boj o život pokračuje. Turci prešli za Karpaty a za Dunaj, ale nevedeli sa v týchto končinách dlho udržať. Nikdy si nezískali podrobené národy.
Aj keď sa víťazne usadili, ostali dobyvateľmi a správali sa k porobeným národom ako páni voči otrokom. Takéto spôsoby, narušované ešte nejednosťou viery, nemohli mať iné následky ako ustavičné vzbury podmanených. História je plná týchto vzbúr, ktoré sa po stáročných bojoch skončili v roku 1875 viac alebo menej úplnou nezávislosťou Grécka, Čiernej Hory, Rumunska a Srbska. Ostatné kresťanské národy i naďalej ostali pod nadvládou Mohamedových stúpencov.
Táto nadvláda bola v prvých mesiacoch roku 1875 ešte ťažšia a mučivejšia ako predtým. Pod vplyvom moslimskej reakcie, ktorá vtedy zvíťazila v sultánskom paláci, kresťania tureckej ríše boli zavalení daňami, trápení a vraždení. Odpoveď na seba nedala čakať. Začiatkom roka sa znova vzbúrila Hercegovina.
Skupiny vlastencov na čele s odvážnymi vodcami spôsobovali porážku za porážkou vyslanému vojsku.
Požiar sa čoskoro rozšíril, zasiahol Čiernu Horu, Bosnu a Srbsko. Nová porážka tureckej armády v priesmyku Duga v januári roku 1876 rozplamenila odvahu a hnev ľudu, zburcovala aj Bulharsko.
Ako vždy, začalo sa to tichými sprisahaniami, ilegálnymi schôdzkami, kde sa potajomky stretávala oduševnená mládež.
Na týchto schôdzkach sa veľmi skoro objavili velitelia, ktorí si získali dôveru svojich zverencov, a to jedni výrečnosťou, iní múdrosťou alebo nadšeným vlastenectvom. Zakrátko každá skupinka a každé mesto malo svojho veliteľa.
V Rusčuku, dôležitom bulharskom podunajskom meste, ktoré leží skoro rovno oproti rumunskému mestu Giurgiu, pripadlo veliteľstvo neodškriepiteľné lodivodovi Sergejovi Ladkovi.
Sergej,. takmer tridsiatnik, vysokej postavy, svetlovlasý ako severskí Slovania, mocný ako Herkules, nezvyčajne bystrý, mal všetky telesné vlastnosti, ktoré uľahčujú velenie. A navyše mal aj morálne hodnoty veliteľa: energiu v rozhodovaní, rozvážnosť pri konaní a oddanú lásku k vlasti.
Sergej Ladko sa narodil v Rusčuku, kde pracoval na Dunaji ako lodivod. Mesto opúšťal iba vtedy, keď plával do Viedne, či ešte vyššie, alebo do vín Čierneho mora. Zverovali mu lode i obchodné člny, lebo dokonale poznal rieku.
V prestávkach medzi týmito poloriečnymi a polomorskými plavbami vo voľnom čase rybáril, a keďže mal vrodený výnimočný talent, dosiahol v tomto umení obdivuhodnú zručnosť. Výnos z rybačky spolu s kormidelníckym zárobkom mu zabezpečoval veľmi slušné živobytie.
Obe tieto zamestnania ho nútili prežiť na rieke štyri pätiny života a voda sa mu pomaly stávala prirodzeným živlom. Bolo preňho hračkou preplávať Dunaj, v Rusčuku už široký ako morská zátoka. Bol výborným plavcom a ani nepočítal, koľkým ľuďom zachránil život.
Takýto čestný a priamy život už pred protitureckými vzburami preslávil Sergeja Ladka.
Mal veľa priateľov, o mnohých ani nevedel. Dalo by sa povedať, že všetci obyvatelia mesta mu boli priateľmi, keby nebol jestvoval Ivan Striga. Aj Ivan Striga bol dieťa tohto kraja, práve tak ako Sergej Ladko, ale bol jeho pravým opakom.
Fyzicky sa vôbec neponášali a predsa tam, kde stačí stručne opísať výzor, napríklad v pase, hodil sa na oboch rovnaký popis.
Takisto ako Ladko aj Striga bol vysoký, mal široké plecia, bol mocný, mal svetlé vlasy a belasé oči. Ale iba tieto všeobecné znaky mali spoločné. Lebo kým ušľachtilá tvár Ladkova vyjadrovala srdečnosť a úprimnosť, drsné črty druhého prezrádzali ľstivosť a chladnú krutosť.
Zatiaľ čo Ladko žil čestne, nik nevedel, ako si Striga zadovažoval peniaze, ktoré márnotratné rozhadzoval. Ľudia si všeličo povrávali. Hovorilo sa, že Striga zradil svoju zem a svoj národ a dal sa najať ako špión do služieb tureckých utláčateľov, hovorilo sa, že okrem špionáže, ak sa naskytla príležitosť, bol aj pašerákom a že nezdanený tovar každého druhu prevážal z rumunského brehu na bulharský a naopak. A ľudia, krútiac hlavou, tvrdili, že to všetko ešte nič nie je a že Striga si najviac peňazí zadovažoval vydieračstvom a zbojstvom – hovorilo sa ešte, že… Ale čo sa nenahovorí? Pravdou je, že sa nevedelo nič istého o činoch a skutkoch tohto znepokojujúceho človeka. Ak aj urážlivé dohady ľudí boli pravdivé, predsa len bol taký šikovný, že sa nikdy nedal pristihnúť.
Napokon, toto si ľudia iba tajne šepkali. Nikto sa neopovážil niečo proti nemu nahlas vyriecť, lebo každý sa ho bál. A Striga mohol predstierať, že nevie, čo si o ňom ľudia myslia. Pozornosť, ktorú mu mnohí preukazovali zo zbabelosti, mohol považovať za všeobecný obdiv. Mohol sa v kraji rozhadzovať a znepokojovať ho pohoršlivými roztopašnosťami v spoločnosti najskazenejších ničomníkov. Zdalo by sa, že medzi takýmto človekom a medzi Ladkom nemôže byť nijaký vzťah. Dlho sa ani nepoznali, iba ak začuli čo-to jeden o druhom. Logicky by to bolo malo tak byť stále. Ale osud sa smeje z toho, čo nazývame logikou. Kdesi bolo napísané, že títo dvaja sa ocitnú zoči-voči ako nezmieriteľní nepriatelia. Krásu dvadsaťročnej Nače Gregorovičovej obdivovalo celé mesto. Bývala v Ladkovom susedstve najprv s matkou, neskôr sama a poznala ho od detstva. V dome už dávno chýbala mužská pomoc. Pätnásť rokov pred začiatkom tohto príbehu Turci zavraždili Načinho otca. Vdova po ňom, prinútená spoliehať sa iba na seba, dala sa odvážne do práce. V prstoch sa jej rodili prekrásne čipky a výšivky, a tak usilovnou prácou zarábala sebe aj dcére na živobytie.
Ale v nepokojných časoch si najmä bedári všeličo vytrpia, a neraz by bola čipkárku priprela bieda, keby jej Ladko nebol tajne pomáhal. Pomaličky sa utvoril medzi mladým mužom a oboma ženami dôverný vzťah a ich príjemný domov mu poskytoval vo chvíľach oddychu útulok. Neraz večer zaklopal u nich na dvere a často sa rozhovor pretiahol dlho do noci.
Keď pani Gregorovičová, zmorená tvrdou lopotou a starosťami odišla za svojím mužom, Ladko naďalej ochraňoval sirotu.

)Ba ochraňoval ju ešte bdelejšie a vďaka jemu mladé dievča po odchode úbohej matky nikdy netrpelo núdzu.
A tak, hoci si to ani neuvedomovali, každým dňom sa v nich prebúdzala láska. Práve Striga ju nevdojak odhalil.
Keď raz spozoroval dievčinu, ktorú nazývali „kráskou Rusčuku“, zaľúbil sa do nej náhle a vášnivo, čo zodpovedalo jeho bezuzdnej povahe. Pretože bol zvyknutý, že sa všetko podrobuje jeho rozmarom, zašiel za dievčaťom a z mosta doprosta ju požiadal o ruku. Po prvý raz v živote narazil na neprekonateľný odpor. Nača, nedbajúc, že vyvolá nenávisť v obávanom násilníkovi, vyhlásila, že nikdy ju nič neprinúti k takému sobášu. Striga sa daromné namáhal. Dosiahol len to, že pri treťom pokuse mu proste a jasne ukázala dvere. Odvtedy jeho hnev nepoznal medze. Popustiac uzdu svojej divej povahe, vyhrážal sa Nače tak, až ju celkom vydesil.
V úzkosti sa zdôverila so svojimi obavami Sergejovi Ladkovi, ktorý vzbĺkol práve takým hnevom ako predtým Striga. Nezvyčajne prudko hanil muža, ktorý sa opovážil na ňu pozrieť. Napokon sa predsa len utíšil a veľmi zmätene sa pokúšal Nače čosi vysvetliť. Ale výsledok bol naskrze jasný. O hodinu neskôr Sergej a Nača, s nebom v očiach a radosťou v srdci sa zasnúbili.
Keď sa o tom dopočul Striga, bezočivo prišiel do Gregorevičov a začal sa vyhrážať. Vyhodila ho železná ruka, a tak pochopil, že dom odteraz chráni mužská ruka. Porazený!… On, Striga, ktorý sa toľko pýšil svojou atletickou silou, v tomto zápase podľahol. Bolo to pre neho príliš ponižujúce a rozhodol sa, že sa pomstí. S niekoľkými jemu podobnými kompánmi vystriehol raz večer Ladka, keď sa vracal z rieky. Tentoraz už nešlo len o obyčajnú bitku, ale o vraždu. Útočníci vytiahli nože.
Ani tento útok nebol úspešnejší ako predošlý. Lodivod ozbrojený veslom, ktorým sa oháňal ako kyjakom, prinútil útočníkov ustúpiť, a Striga musel s hanbou utiecť. Táto lekcia asi postačila, lebo podozrivý chlapík už nezopakoval zločinný pokus. Začiatkom roku 1875 sa Sergej Ladko oženil s Načou Gregorovičovou a odvtedy žili v láske v lodivodovom pohodlnom dome.
Do medových týždňov, ktoré ešte ani po roku nestratili pôvab, znezrady zasiahli v prvých mesiacoch roka 1876 bulharské udalosti. Čo ako Sergej ľúbil ženu, nezabúdal, čím je povinný vlasti. Bez váhania sa dal do spolku s tými, čo sa usilovali pomôcť domovine.
Predovšetkým bolo treba zadovážiť zbrane. A preto mnoho mladých ľudí odišlo za hranice; prekročili rieku, rozišli sa po Rumunsku, ba zašli až do Ruska. Medzi nimi bol aj Sergej Ladko. So zmučeným srdcom odišiel a tú, ktorú najväčšmi miloval, vystavil nebezpečenstvu, aké vždy v revolúcii hrozí žene partizánskeho veliteľa.
Spomienka na Strigu zväčšovala v ňom nepokoj. Či bandita nevyužije neprítomnosť svojho šťastnejšieho soka a nezasiahne ho na najcitlivejšom mieste? Ale premohol oprávnené obavy. Napokon, ak sa dalo veriť chýrom, Striga preniesol hlavné dejisko svojich operácií ďalej na sever. Ale správy boli nejasné a protirečili si. Všeličo sa povrávalo, obviňovali ho z mnohých zločinov, no nikto nevedel nič dokázať.
Kým bol Ladko preč, Nači sa nič nestalo. Udalosti dali Ladkovi za pravdu. Ledva sa však vrátil, musel znova odísť. A druhá výprava mala byť dlhšia ako prvá. Doterajšie vyjednávania zabezpečovali málo zbraní. Dodávky prichádzajúce z Ruska sa dovážali po súši, cez Maďarsko a Rumunsko, teda cez krajiny, ktoré boli v tom čase takmer bez železničného spojenia. Bulharskí vlastenci dúfali, že ľahšie dosiahnu vytúžený cieľ, ak sa jeden z nich vyberie do Budapešti, tam sústredí zbrane, ktoré doviezli železnicou, naloží ich na lode a tie potom rýchle priplávajú po Dunaji.
Ladko, poverený dôverným poslaním, sa hneď večer vypravil na cestu. Spolu s bojovým druhom, ktorý mal doviesť loď k bulharským brehom, sa preplavil cez Dunaj, aby sa čo najrýchlejšie, cez Rumunsko, dostal do hlavného mesta Maďarska.
V tej chvíli došlo k príhode, ktorá spôsobila poslovi sprisahancov veľa starostí. Nebol ešte ani päťdesiat metrov od brehu, keď zaznel výstrel. Guľka zrejme bola určená im, veď im hvizdla okolo uší. Ladkovi sa zazdalo, že v strelcovi v súmraku spoznal Strigu.
Má sa teda vrátiť do Rusčuku?
Pocítil smrteľnú úzkosť, ale svoje rozhodnutie nezmenil. Obetovať vlasti život –taká bola jeho prísaha. A ak by bolo treba, vedel by jej obetovať ešte viac: svoje šťastie, ktoré mu bolo tisíc ráz drahšie. Keď tresol výstrel, spustil sa na dno loďky. No ešte ozvena ani nedoznela v poliach, už jeho ruka rýchlo viedla čln k rumunskému mestu Giurgiu, ktorého svetlá zablikotali v hustnúcej noci. Len čo došiel na miesto určenia, dal sa do práce.
Viacero lodí so zbraňami a strelivom sa Ladkovým pričinením plavilo dolu Dunajom.
Od Nače často dostával správy, písala mu na vopred dohovorené miesto listy, ktoré pod kepienkom noci ktosi prenášal na rumunské územie. Správy sprvoti dobré, boli čoraz znepokojujúcejšie. Nača nespomínala Strigovo meno. Zdalo sa, že ani nevie, že sa bandita vrátil do Bulharska, no Ladka aj tak začali zožierať pochybnosti a obavy.
Bolo isté, že Ladka niekto udal tureckým mocnostiam, lebo polícia vnikla do jeho domu a urobila prehliadku, pravda, bezvýsledne. Nebolo ani pomyslenia na návrat do Bulharska, to by bola skutočná samovražda. Vedeli o jeho činnosti, vo dne v noci naňho striehli a nemohol sa objaviť v meste, lebo Turci by ho boli pri prvom kroku zatkli. A keďže zatknutie sa rovnalo poprave, musel Ladko ostať za hranicami až do chvíle, kým nevyhlásia otvorenú vzburu.
A tá chvíľa prišla čoskoro, Bulharsko povstalo v máji; podľa Ladkovej mienky predčasne a unáhlene. Práve preto neočakával šťastný výsledok. Nech si už však myslel, čo chcel, musel ísť na pomoc vlasti. Vlak ho priviezol do Somboru, do posledného maďarského mesta pri Dunaji, kam vtedy viedla železnica. Tam sa mal nalodiť a zveriť sa prúdu.
No správy, ktoré ho dostihli v Sombore, ho prinútili prerušiť cestu. Jeho obavy boli až priveľmi oprávnené. Bulharské povstanie bolo v zárodku potlačené. Turecko sústredilo početné vojsko v širokom trojuholníku, ktorého vrcholky tvorili Rusčuk, Vidin a Sofia. Železná päsť dopadla ešte ťažšie na nešťastnú krajinu. Ladko sa musel vrátiť a vyčkať lepšie dni v mestečku, ktoré si vybral za svoje bydlisko.
Nača mu čoskoro napísala. Jeho dom strážili väčšmi ako inokedy, takže Nača sa právom považovala za väzňa. Na neho stále striehli a v záujme oboch sa musel vyvarovať každej nerozvážnosti. Ladko sa zhrýzal zlosťou vo svojej nečinnosti.
Po nezdarenom povstaní bolo treba zastaviť aj dodávky zbraní, lebo turecké vojská sa sústredili na brehu rieky. Ale toto vyčkávanie, už samo o sebe krušné, sa stalo celkom neznesiteľným, keď mu koncom júna prestali chodiť listy od jeho drahej Nače.
Nevedel, čo si o tom myslieť, a jeho nepokoj sa premenil po čase na mučivú úzkosť. Mohol sa obávať najhoršieho. Prvého júla Srbsko oficiálne vyhlásilo vojnu sultánovi, a odvtedy podunajský kraj križovali strašlivo vyčíňajúce vojská. Patrila aj Nača medzi obete vzbúr, alebo ju uväznili Turci ako rukojemníčku? Možno ju považovali za mužovu spoluvinníčku.
Po mesiaci už nevládal znášať pochybnosti a odhodlaný na všetko rozhodol sa vrátiť do Bulharska. Ale kvôli Nači musel konať opatrne. Keby sa dal neobozretne zajať tureckým hliadkam, nikomu by tým neosožil.
Sergej Ladko hľadal niekoľko dní východisko. Napokon sa mu zdalo, že ho našiel. Ráno 28. júla 1876 najbližší lodivodovi susedia zbadali, že domček, kde na niekoľko mesiacov našiel útočište, je pevne pozatváraný.

Len čo mal pán Jäger potvrdenku vo vrecku, začal sa zariaďovať. Keď mu Bruš ukázal lôžko, zmizol v kajute aj s batožinou. O chvíľu sa objavil preoblečený od hlavy po päty. Vyzeral ako pravý rybár – mal hrubú kazajku, pevné topánky, čiapku z vydrej kože – celkom ako Iľja Bruš.
Pána Jägra trochu prekvapilo, keď zistil, že za tú chvíľu domáci pán opustil loďku. Ale rešpektujúc dohovor, na nič sa ho nevypytoval, keď sa o pol hodiny vrátil. Iľja Bruš mu sám od seba povedal, že musel poslať niekoľko listov a dať do novín oznámenie, že pozajtra večer príde do Neustadtu a na druhý deň do Regensburgu. Teraz, keď išlo o záujmy pána Jägra, naozaj záležalo na tom, aby pri príchode nenašli taký pustý breh ako v Ulme. Iľja Bruš dokonca ľutoval, že nemôžu zastaviť v Neuburgu a Ingolstadte, cez ktoré preplávajú po ceste do Neustadtu, lebo to sú dosť významné mestá. Ale rozhodol sa zachovávať určité etapy a tieto zastávky sa mu nehodili do plánu.
Zdalo sa, že pána Jägra potešilo oznámenie v novinách, ktoré mu prinesie zisk, a nijako ho nezamrzelo, že sa nezastavia v Neuburgu a v Ingolstadte. Naopak, schvaľoval hostiteľov plán a znova ho uisťoval, že tak ako sa dohovorili, nijako ho nechce obmedzovať v slobodnom rozhodovaní.
Obaja si potom obkročmo posadali na lavicu a navečerali sa. Na oslavu spoločnej cesty vytiahol pán Jäger zo svojho nevyčerpateľného vaku nádhernú šunku a Iľja Bruš vysoko hodnotil tento výrobok mesta Mainz, ba zazdalo sa mu, že hosť je celkom dobrý spoločník.
Noc prešla pokojne. Pred východom slnka Iľja Bruš povolil kotevné laná, pravda tak, aby nevyrušil z hlbokého spánku svojho milého pasažiera. V Ulme, kde sa končí prechod cez malé kráľovstvo Würtemberské a tok preniká do Bavorska, je Dunaj len skromnou riečkou. Ešte sa doň nevliali veľké prítoky, ktorými postupne rastie. Tu ešte nič nenasvedčuje, že je to jedna z najdôležitejších riek v Európe.
Prúd, ktorý sa už umúdril, tečie rýchlosťou asi míľu za hodinu. Plavili sa tu loďky a člny všetkých rozmerov a medzi nimi aj niekoľko ťažkých, vrchovato naložených lodí. Tie si často pomáhali veľkou plachtou, ktorú napínal severozápadný vietor. Ukazoval sa pekný deň.
Len čo sa Iľja dostal do prúdu, začal veslovať. O niekoľko hodín ho pán Jäger našiel pri tejto práci, v ktorej neprestal až do večera, s krátkym oddychom na obed, pričom, pravda, plavbu neprerušili. Pasažier nič nepovedal, a ak sa aj začudoval, prečo sa tak ponáhľajú, nechal si to pre seba.
Toho dňa málo hovorili. Rybár energicky vesloval. Keby bol býval menej zamyslený, bolo by ho iste zarazilo, ako pozorne sledoval pán Jäger lode, ktoré brázdili Dunaj, a ako prenikavo pozoroval pobrežie. Brehy tu boli omnoho nižšie. Rieka sa pokúšala doširoka rozliať. Ľavý breh, napoly potopený, sa len nejasne črtal, zatiaľ čo na pravom brehu na umelej hrádzi vybudovali železnicu a tam premávali vlaky, fučali rušne a ich dym sa miešal s dymom parníkov, ktorých kolesá s hukotom vírili vodu.
Pri meste Offingen, popri ktorom prechodili popoludní, sa železnica skrúca na juh, definitívne zatisnutá riekou. Pravý breh Dunaja sa premieňa na šíru močarinu bez konca-kraja. Až večer sa zastavili v Dillingene, aby prenocovali. Na druhý deň, po práve takej namáhavej ceste, zakotvili na pustom mieste, niekoľko kilometrov nad Neuburgom. 14. augusta už na brieždení loďka plávala po prúde.
Ako Iľja Bruš oznámil novinám, toho večera mali prísť do Neustadtu. Bolo by hanbou prísť ta s prázdnymi rukami. Keďže počasie im prialo a mali pred sebou oveľa kratší úsek, ako boli predošlé, Iľja sa rozhodol chytať ryby. Od samého svitu si ohromne starostlivo prezeral výzbroj. Jeho spoločník sedel na korme a ako pravý milovník rybárstva horlivo sledoval dôkladné prípravy. Pri práci sa Iľja Bruš rozhovoril.
– Ako vidíte, dnes sa chystám loviť, pán Jäger. Trvá to dosť dlho, kým si rybár dá všetko do poriadku. Lebo ryba je nedôverčivá, a keď ju človek chce privábiť, nikdy nie je dosť opatrný. Niektoré ryby majú obdivuhodnú inteligenciu, napríklad lieň. S ním treba bojovať ľstivo, veď okraje papule má také ostré, že môže raz-dva pretrhnúť šnúru.
– Myslím, že lieň nie je práve skvelá ryba, – povedal pán Jäger.
– Nie, lebo sa pohybuje v múlových vodách, a preto jeho mäso často nepríjemne zapácha.
– A šťuka?
– Šťuka je výborná, – povedal Iľja, – ale musí vážiť aspoň päť-šesť libier; malé šťuky sú samá kosť. Ale šťuku nemožno rátať medzi inteligentné a prefíkané ryby.
– Nepovedzte, pán Bruš! Teda sladkovodné žraloky, ako ich nazývajú…
–… sú práve také hlúpe ako morské žraloky, pán Jäger. Úplní tupci, takisto ako ostrieže a úhory. Keď ich rybár chytí, môže mať z toho úžitok, ale nikdy nie ktovieakú poctu… To sú, ako píše dobrý znalec, ryby, ktoré nechytá rybár, ale sa chytajú samy.
Pán Jäger mohol len obdivovať Ujovo presvedčivé hodnotenie, práve tak ako aj punktičkársku pozornosť, s akou si pripravoval náčinie.
Najprv si vzal svoj prút, ohybný a ľahký, ktorý sa dal ohnúť až do prasknutia a znova sa vystrel. Prút sa skladal z dvoch častí, jedna, na konci až štyri centimetre hrubá, sa postupne zužovala do hrúbky jedného centimetra a na tom mieste sa začínala druhá časť, nástavec z jemného a pevného dreva. Udica bola z orechového prúta a merala skoro štyri metre, takže rybár mohol aj z brehu dorážať na ryby, čo sa pridŕžajú dna, ako je napríklad mrena a červená plotica. Iľja povedal Jágrovi, ukazujúc mu háčiky, ktoré práve upevnil na náväzec z florentského vlasca: – Vidíte, pán Jäger, to sú háčiky číslo jedenásť, veľmi jemné. Ako návnada na plotice je najlepšie pečené zrno, len z jednej strany puknuté a dobre zmäkčené… No tak! Sme pripravení – už len skúšať šťastie. Zatiaľ čo sa pán Jäger oprel o kabínu, sadol si Iľja na lavicu, položil si na dosah sieťku – a potom s cieľavedomým rozkolísaním, ktorému nechýbal pôvab, vrhol udicu. Háčiky sa ponorili do žltkavej vody a olovko ich ťahalo kolmo nadol, čo je podľa názoru profesionálov výhodné. Na vode plával plaváčik z labutieho pera – nesaje vodu, a preto je výborný. Pochopiteľne, že od tejto chvíle vládlo na loďke hlboké ticho. Hlasy ľahko poplašia rybu a okrem toho dobrý rybár sa nemôže pozabudnúť v hovore. Musí pozorne sledovať každý pohyb plaváčika, aby mu neunikol okamih, kedy korisť zaseknúť.
Iľja Bruš mohol byť spokojný. Za dopoludnie nielen že chytil asi dvadsať plotíc, ale aj tucet jalcov a niekoľko lieňov. Ak pán Jäger naozaj bol vášnivým amatérom, ako o sebe tvrdil, musel obdivovať hostiteľovu rýchlosť a presnosť, také potrebné pri lapaní rýb na udicu. Keď zacítil, že ryba „zaberá“, vystríhal sa pritiahnuť korisť hneď na hladinu vody a s neochvejnou chladnokrvnosťou nechal ju bojovať v hĺbke, aby sa unavila márnym úsilím o slobodu. Rybačka sa skončila okolo jedenástej. Ak je pekne, ryba už nezaberie na pravé poludnie, keď slnko kulminuje a hladina vody sa veľmi jagá. Ale korisť bola aj tak bohatá. Iľja sa obával, či nenachytal až priveľa, keďže Neustadt, kde sa loďka zastaví okolo piatej, je neveľké mestečko.
Mýlil sa. Očakávalo ho zo tridsať ľudí a len čo loďka pristála, privítali ho potleskom. Čoskoro nevedel, koho prv počúvať, a zakrátko utŕžil za ryby dvadsaťsedem florinov, ktoré podľa dohovoru odovzdal pánu Jágrovi ako prvý podiel.
Pán Jäger si uvedomoval, že nemá nijaký nárok na obdiv verejnosti, a preto sa utiahol do kajuty, kam za ním prišiel Iľja Bruš, len čo sa mu podarilo uniknúť nadšeným obdivovateľom.
Nesmeli strácať čas, lebo noc mala byť veľmi krátka. Iľja chcel totiž zavčasu do Regensburgu, vzdialeného asi sedemdesiat kilometrov, a rozhodol sa, že sa vyberie na cestu už o jednej v noci, aby si mohol na druhý deň aj trochu zarybáriť. Dopoludnia chytil asi tridsať libier rýb, takže zvedavci, ktorí sa tlačili na nábreží v Regensburgu, nemuseli ľutovať, že prišli.
Nadšenie verejnosti navidomoči rástlo. Amatéri hneď tam na mieste usporiadali opravdivú dražbu a tridsať libier rýb vynieslo laureátovi Dunajskej ligy nie menej ako štyridsaťjeden florinov.
Iľja o podobnom úspechu ani nesníval, a zdalo sa, že pán Jäger predsa len urobil výborný obchod. No, to sa ešte ukáže. Bruš chcel odovzdať štyridsaťjeden florinov ich zákonnému majiteľovi, ale pán Jäger medzičasom nebadane zmizol z loďky a nechal lístoček s odkazom, aby ho Bruš nečakal s večerou, že sa vráti neskoršie. Iľja považoval za prirodzené, že pán Jäger chcel využiť príležitosť a navštívil mesto, už päťdesiat rokov sídlo cisárskeho snemu.
Možno by bol býval menej spokojný a omnoho prekvapenejší, keby bol vedel, o koho ide.
Pán Jäger, Leipzigerstrasse 45, Viedeň – poslušne napísal Iľja potvrdenku, ako mu nadiktoval muž, ktorý sa usalašil v jeho člne. Ale keby bol býval rybár zvedavejší a požiadal ho, aby mu ukázal doklady, asi by ho bol priviedol do rozpakov, práve tak ako rybárovi bolo nepríjemné, keď sa mal legitimovať nediskrétnemu žandárovi. Iľja Bruš zanedbal túto opatrnosť a táto nedbalosť mala mať pre neho hrozné následky.
Nik nevie, aké meno prečítal nemecký žandár v pase, ktorý mu Jäger podal. No ak toto meno bolo skutočné meno majiteľa pasu, žandár v ňom nemohol čítať iné ako Karol Dragoš.
Vášnivý milovník rybačky a šéf dunajskej polície, to bola v skutočnosti jedna a tá istá osoba. Keď sa rozhodol, že sa stoj čo stoj dostane do Brušovej bárky, predvídal, že by mohol naraziť na neprekonateľný odpor, a použil svojich ľudí. Žandárov zákrok bol pripravený a scénu zahrali ako v divadle.
Úspech bol taký, že to Karola Dragoša až znepokojovalo. Prečo Bruša tak naľakal žandárov príkaz? Prečo mal toľký strach, že kvôli nemu ochotne obetoval svoju túžbu po samote, hoci aj v nej bolo čosi nezdravé? Doparoma, veď čestný človek sa nemusí tak hrozne báť, keď ho komisár predvolá. Prinajhoršom by sa zdržal niekoľko hodín, a ak sa nemusí ponáhľať… Lenže Iľja Bruš sa náhlil, a to tiež nútilo k úvahám Dragoša, od prírody nedôverčivého, ako býva každý dobrý detektív. Bol rozvážny a nedal sa popliesť bezvýznamnými drobnosťami, ktoré sa pravdepodobne dajú ľahko vysvetliť. A preto si len prosto a jasne zaznamenával každú maličkosť v pamäti a sústreďoval sa, aby vyriešil oveľa závažnejší problém. Plán, do ktorého sa pustil, keď sa vnútil Brušovi ako spolucestujúci, sa nezradil v jeho hlave. Priviedol ho naň Srb, ktorý o tom nemal ani potuchy. Keď veselý Srb žartom tvrdil „U rybára“, že laureát Dunajskej ligy môže byť prenasledovaný zločinec alebo prenasledujúci detektív, Dragoš si s plnou vážnosťou všimol ledabolo utrúsené reči. Pravdaže, nebral ich doslova. Vedel veľmi dobre, že rybár a detektív nemajú nič spoločné, a tak považoval za pravdepodobné, že ani medzi hľadaným zločincom a rybárom nieto spojitosti.
Ale ak niečo nebolo, ešte z toho nevyplýva, že by to ani nemohlo byť, a Karol Dragoš si ihneď vymyslel, že žartujúci Srb má možno pravdu. Detektív, ktorý chce nepozorovane bdieť nad Dunajom, by si naozaj počínal veľmi šikovne, keby sa ukryl za osobu známeho rybára tak, aby nikto nemohol uhádnuť jeho profesionálne zámery.
Akokoľvek ho lákala táto možnosť, musel sa jej zriecť. Na konkurze v Sigmaringene Iľja Bruš, víťaz pretekov, verejne vyhlásil svoj plán, a iste by len tak ľahko nepristal na zámenu osoby, navyše zámenu veľmi chúlostivú, pretože laureáta už vtedy poznalo veľa jeho kolegov.
Iľja Bruš by iste nesúhlasil s tým, aby sa ktosi iný pod jeho menom vybral na túto plavbu. Karol Dragoš sa musel vzdať tejto myšlienky, ale možno jestvovala stredná cesta, ktorá by ho doviedla do rovnakého cieľa.
Keď nemohol byť Iľjom Brušom, nestačilo by mu, že pocestuje s ním v člne? Veď kto by si povšimol spoločníka takého slávneho cestovateľa, na ktorého sa sústredí všeobecná pozornosť? A ak by niekto aj náhodou skĺzol roztržitým pohľadom na neznámeho pasažiera v člne, či by našiel čo len najmenšiu súvislosť medzi týmto bezvýznamným neznámym a medzi detektívom, ktorý by takto v ochrannom tieni plnil svoju úlohu.
Karol Dragoš po dlhých úvahách usúdil, že je to výborný plán, a rozhodol sa, že sa do neho pustí.
Už sme videli, s akým majstrovstvom pripravil úvodnú scénu. Keby bolo bývalo treba, bolo by po nej nasledovalo ešte veľa iných zákrokov. Boli by Iľju Bruša odviedli ku komisárovi, uväznili ho pod rôznymi zámienkami a zastrašovali storakými spôsobmi. Ale detektív bol rád, že nemusel použiť tento morálny nátlak a že stačilo prvé dejstvo komédie.
Preto sa Karol Dragoš nateraz pokojne necháva unášať prúdom. A kým jeho druh bude loviť alebo veslovať, on bude pozorovať rieku a nič neobvyklého neunikne jeho skúsenému zraku. Po ceste bude v spojení so svojimi ľuďmi, rozostavenými pozdĺž brehov. Pri prvej správe o zločine sa rozíde s Ujom Brušom a vrhne sa po stopách zločincov.
Toto všetko bolo múdro premyslené, a čím viac o tom uvažoval, tým väčšmi Karol Dragoš oceňoval geniálny nápad, ktorý mu zaručoval inkognito po celej dĺžke Dunaja a násobil jeho vyhliadky na úspech.
Bolo však chybou, že pri týchto úvahách detektív nepomyslel na náhodu. Ani len netušil, že množstvo najzvláštnejších udalostí vyšinie o niekoľko dní pátranie nepredvídaným smerom a nečakane rozšíri jeho úlohu.

Belasé oči

Keď Karol Dragoš opustil bárku, pobral sa do stredu mesta. Poznal Regensburg a bez váhania sa pustil tichými ulicami, na ktorých kde-tu stoja desaťposchodové bašty feudálov. Kedysi rušné mesto sa pomaly vyľudňovalo, až sa počet jeho obyvateľov zmenšil na dvadsaťšesťtisíc.
Ale Karol Dragoš si veru nemienil prezrieť mesto, ako sa nazdal Iľja Bruš. Neďaleko mosta sa ocitol pred dómom, katedrálou s nedokončenými vežami, ale iba roztržito pozrel na zaujímavý portál z XV. storočia. Nešiel obdivovať gotickú kaplnku do paláca princov z Tour a Taxis, ani kláštor s lomenými gotickými oknami, ani zbierku fajok, podivnú kuriozitu starého kláštora. Nenavštívil ani „Rathaus“, niekdajšie sídlo snemu, a dnes prostú radnicu, ktorej sály zdobia staré goblény a kde domovník nie bez pýchy ukazuje návštevníkom mučiareň s rozličnými nástrojmi.
Teraz ho to všetko nezaujímalo. Odobral sa priamo na poštu, kde ho už čakalo niekoľko listov na dohovorenú značku. Karol Dragoš prečítal listy, pričom jeho tvár neprezrádzala nijaké pocity, a práve sa chystal vyjsť z budovy, keď ho pri dverách oslovil nenápadne oblečený muž.
Poznali sa, ale Dragoš prichodiaceho umlčal gestom práve vo chvíli, keď chcel prehovoriť. Gesto zreteľne znamenalo: nie tu. Obaja sa pobrali na neďaleké námestie.
– Prečo si ma nečakal na brehu rieky? – opýtal sa Dragoš, keď boli z dosahu nediskrétnych uší.
– Obával som sa, že sa minieme, – znela odpoveď. – A keďže som vedel, že musíte prísť na poštu…
– No dobre, si tu, a to je hlavné, – prerušil ho Karol Dragoš. – Nič nové? –Nič.
– Nijaká krádež na okolí?
– Ani na okolí, ani inde blízko Dunaja.
– Kedy si dostal posledné správy?
Ani nie pred dvoma hodinami prišiel telegram z našej ústrednej kancelárie v Budapešti. Úplné ticho na celej čiare. Dragoš chvíľu uvažoval.
– Pôjdeš na prokuratúru. Povieš, že ťa posielam, udáš svoje meno Fridrich Uhlmann a poprosíš, keby sa čokoľvek stalo, aby ťa ihneď o všetkom upovedomili. A potom odcestuješ do Viedne.
– A naši ľudia?
– To je moja starosť. Uvidím sa s nimi po ceste. Rozkaz znie – o týždeň sa stretneme vo Viedni.
– A horný tok rieky necháte bez dozoru? – opýtal sa Uhlmann.
– Na to stačí miestna polícia, – odpovedal Dragoš. – Pri najmenšom poplachu pribehneme. Ale až doposiaľ sa povyše Viedne neprihodilo nič, čo by nás zaujímalo. Tí chlapíci nie sú takí hlúpi, aby pracovali tak ďaleko od svojej základne.
– Od svojej základne?… – opakoval Uhlmann. – Máte nejaké zvláštne správy?
– Nie, ale mám svoj názor. –Aký?
– Nebuď zvedavý!… Ale už teraz ti môžem predpovedať, že začneme medzi Viedňou a Budapešťou.
– Prečo skôr tam, ako inde?
– Pretože práve tam spáchali posledný zločin. Pamätáš, keď chceli toho sedliaka „vykúriť“, a potom sme ho našli až po kolená spáleného?
– Práve preto by teraz mali pôsobiť niekde inde. –Prečo?
– Lebo vedia, že obvod, v ktorom bol spáchaný zločin, budeme zvlášť pozorne strážiť. A tak pôjdu skúšať šťastie inde. Tak to robili dosiaľ. Nikdy sa neobjavili dva razy na tom istom mieste.
– Uvažovali ako trubirohovia, a ty s nimi, Fridrich Uhlmann, – odpovedal Karol Dragoš. – Ale veď práve s ich hlúposťou počítam. Ako si videl, všetky noviny píšu, že aj ja tak rozmýšľam. Všetky svorne uverejnili, že odchádzam z horného Dunaja, kam sa podľa mňa vraj už zločinci neopovážia vrátiť, a že sa vyberám do južného Maďarska. Lenže na tom nie je ani slovíčka pravdy, a uisťujem ťa, že toto oznámenie potrafilo na adresu tých, ktorých sa to týka.
– A z toho usudzujete?
– Že nepôjdu do južného Maďarska, do jamy levovej.
– Ale Dunaj je dlhý, – namietal Uhlmann. – Je tu ešte Srbsko, Rumunsko, Turecko…
– A vojna?… Tam nemôžu nič robiť. Napokon, uvidíme. Karol Dragoš chvíľu mlčal.
– Presne ste splnili moje inštrukcie? – opýtal sa po chvíli.
– Presne.
– Na rieke je stále stráž?
– Vo dne v noci.
– A nezbadali nič podozrivé?
– Vôbec nič. Všetky bárky, všetky riečne obchodné lode majú doklady v poriadku. A musím vám povedať, že tieto kontroly vyvolávajú veľkú nespokojnosť. Lodná doprava protestuje. Podľa mojej mienky má pravdu. Čo majú lode spoločné s tým, čo my hľadáme? Veď zločiny neboli spáchané na vode.
Karol Dragoš zvraštil obočie.
– Pripisujem veľký význam prehliadke bárok, lodí, ba aj celkom malých člnkov, – odpovedal sucho. – A raz navždy dodávam, že nemám rád zbytočné poznámky. Uhlmann pokrčil plecami.
– No dobre, pane, – povedal.
Karol Dragoš pokračoval: – Ešte neviem, čo urobím… Možno sa zastavím vo Viedni. Možno pôjdem až do Belehradu… Uvidíme. Ale keďže nesmieme stratiť spojenie, informuj ma lístkom v toľkých exemplároch, koľko bude treba, prostredníctvom našich mužov rozostavených medzi Regensburgom a Viedňou.
– Dobre, pane, – prisvedčil Uhlmann. – A ja?… Kde vás uvidím?
– Už som ti povedal, že o týždeň vo Viedni, – odpovedal Dragoš. Chvíľu uvažoval.
– Môžeš odísť, – dodal. – Nezabudni zájsť na prokuratúru, a potom odcestuj prvým vlakom.
Uhlmann sa poberal. Dragoš ho ešte pristavil.
– Počul si niečo o istom Iľjovi Brušovi? – opýtal sa.
– To je ten rybár, ktorý sa plaví po Dunaji s rybárskym prútom?
– Tak je. Ak ma s ním uvidíš, nedaj najavo, že sa poznáme.
Nato sa Fridrich Uhlmann pobral do hornej štvrte a Karol Dragoš zamieril k hostincu „Zlatý kríž“, kde sa chcel naobedovať.
Keď vošiel, sedel tam už asi tucet hostí, ktorí hovorili o všetkom možnom. Karol Dragoš jedol s veľkou chuťou a nemiešal sa do rozhovoru. Ale počúval ako niekto, kto si zvykol počúvať všetko, čo sa okolo neho hovorí. A tak nemohol nepočuť, keď sa jeden z nich opýtal suseda:
– Ozaj, a o tej slávnej bande niet nijakých správ?
– Veru nie, nepočuť ani o slávnom Ujovi Brušovi. Už by mal prísť do Regensburgu, a ešte nijaká správa.
– To je čudné.
– A čo ak Bruš a šéf bandy je tá istá osoba? –Žartujete?
– Ach… Ktovie?
Karol Dragoš zvedavo zdvihol oči. Už druhý raz vzbudil jeho pozornosť názor, ktorý zrejme poletoval vo vzduchu. Nebadane pokrčil plecami a bez slova dojedol.
Bol to iba žart. Napokon, akéže to mal ten táraj informácie, keď ani nevedel, že Iľja Bruš už prišiel do Regensburgu? Keď sa Dragoš najedol, zišiel na nábrežie. A tu, namiesto aby sa vrátil do loďky, zastal na starom kamennom moste, ktorý spája Regensburg s predmestím Stadt am Hof. Zablúdil pohľadom na rieku, po ktorej sa ešte kĺzalo niekoľko lodí.
Pozabudol sa v zamyslení, keď sa mu pleca dotkla nejaká ruka a známy hlas sa ho opýtal:
– Vidí sa mi, pán Jäger, že vás to zaujíma?
Karol Dragoš sa obrátil a uvidel Bruša, ako naňho s úsmevom pozeral.
– Áno, – odpovedal. – Celý tento ruch na rieke je obdivuhodný. Neviem sa ho nasýtiť.
– Ach, pán Jäger, – povedal Iľja, – ešte väčšmi vás to bude zaujímať, keď prídeme na dolný tok, kde je veľa lodí. A čo potom pri Železnej bráne! Poznáte ju?
– Nie, – odvetil Dragoš.
– To veru treba vidieť! – vyhlásil rybár. – Ako niet na svete krajšej rieky nad Dunaj, tak niet ani na toku Dunaja krajšieho miesta, ako je Železná brána!… Medzitým sa zotmelo. Brušove veľké hodinky ukazovali deväť.
– Bol som dolu v člne, keď som vás zbadal na moste, pán Jäger, – povedal. –Prišiel som vám vlastne pripomenúť, že zajtra odchádzame veľmi zavčasu, a teda že by sme mali ísť skôr spať.
– Už idem, pán Bruš, – prisvedčil Dragoš.
Podali sa k rieke. Keď dochodili na koniec mosta, pasažier sa spýtal:
– A ako ste spokojný s predajom rýb?
– Ohromne, pán Jäger! Musím vám odovzdať štyridsaťjeden florinov…
– No, s tým, čo sme minule utŕžili, je to už šesťdesiatosem. A to sme ešte iba v Regensburgu!… Ej, ej, pán Bruš, nezdá sa mi, že to bol zlý kšeft!
– I ja si myslím, – priznal rybár.
O štvrť hodiny neskoršie už spali, a keď vyšlo slnko, čln bol päť kilometrov pod Regensburgom.
Pobrežie Dunaja pod týmto mestom núka veľmi malebný pohľad. Po pravom brehu, kam oko dovidí, rozprestiera sa úrodná rovina, bohaté a výnosné polia s malými gazdovstvami a osadami, kým vľavo sa rozprestierajú hlboké lesy a vlnia sa vŕšky, ktoré sa v diaľke spájajú s Českým lesom.
Dlhá je cesta z Regensburgu do Viedne po všetkých zákrutách Dunaja. Ale na tejto vodnej ceste, asi štyristosedemdesiatpäť kilometrov dlhej, je len málo význačnejších miest. Treba azda spomenúť Straubing, poľnohospodársku komoru Bavorska, kde sa čln zastavil večer osemnásteho augusta, Passau, kade prešli 20. a Linz, cez ktorý prešli vo dne 21. augusta.
Pod Straubingom, kde sa Dunaj už rozlieva do štyristometrovej šírky, sa znova zužuje a na pravej strane sa pozvoľna dvíhajú prvé výbežky Rhétskych Álp. Pri Passau, ležiacom na sútoku troch vodných ciest, Dunaja, Innu a Ilzu, z ktorých prvé dve rieky patria medzi najdôležitejšie v Európe, opúšťame Nemecko a na pravom brehu sa už priamo v meste na toku rieky začína Rakúsko, zatiaľ čo ľavý breh Dunaja sa pripojuje k habsburskej ríši len o niekoľko kilometrov nižšie, pri prítoku Dadelsbachu. Na tomto mieste riečisko klesá do údolia asi dvesto metrov širokého, ktoré ho povedie až do Viedne. Tu a tam sa rozširuje, aby vytváralo skutočné jazerá, posiate ostrovmi a ostrovčekmi, a hneď nato sa brehy zužujú a medzi nimi burácajú zlostné prúdy.
Zdalo sa, že Iľja Bruš sa vôbec nezaujíma o toto menlivé a skvelé divadlo. Akoby myslel jedine na to, ako celou silou svojich rúk urýchliť plavbu člna. Ale musel pozorne sledovať plavebnú čiaru, a to ho ospravedlňovalo. Veď okrem obvyklých prekážok, ktoré na Dunaji vytvárajú plytčiny, bolo treba prekonávať aj omnoho ťažšie. Niekoľko kilometrov pred Passau pri Vilshofene musel čeliť perejam a potom päťdesiat kilometrov nižšie, trochu pod Greinom, musel prekonávať obávané pereje Strudel a Wirbel.
Na tomto mieste sa údolie zúži do úzkej úžľabiny, lemovanej zráznymi stenami, medzi ktorými sa valia kypiace vody. Kedysi tu bol veľmi nebezpečný prechod pre mnohé skaliská a lode tu neraz utrpeli ťažké škody. Teraz sa nebezpečenstvo značne zmenšilo. Mínami vyhodili najnebezpečnejšie úskalia a pereje stratili zúrivosť – prúdy už nevťahujú lode s toľkou silou do vírov a katastrofy sú zriedkavejšie. Ale i tak musia tadiaľto plávať veľmi opatrne aj veľké lode aj malé bárky.
Nič z toho nepriviedlo do rozpakov Iľju Bruša. Prepletal sa medzi plytčinami, vyhýbal sa piesčinám, neobyčajne zručne zvládol víry a pereje. Karol Dragoš ho s obdivom sledoval a neprestával sa čudovať, že obyčajný rybár tak dokonale pozná Dunaj.
Ak Iľja Bruš udivoval Karola Dragoša, práve tak rybár nevedel pochopiť, že jeho pasažier má všade toľko známostí. Nech pristáli v akomkoľvek malom mestečku, len málokedy tam pán Jäger nenašiel niekoho známeho. Sotva čln pristál, vyskočil na breh a takmer ihneď ho niekto oslovil. Ostatne, nikdy nenadpriadali dlhé rozhovory. Vymenili si zopár slov a rozišli sa, pán Jäger sa vrátil do člna a neznámi odišli.
Napokon už Iľja nevydržal:
– Pán Jäger, vy máte skoro všade priateľov, – povedal jedného dňa.
– Áno, pán Bruš, – prisvedčil Karol Dragoš. – Kedysi som veľa chodieval po tomto kraji.
– Ako turista, pán Jäger?
– Nie, pán Bruš, nie ako turista. Bol som zástupcom obchodného domu v Budapešti a viete, pri takom zamestnaní človek pozná nielen kraj, ale nadviaže aj veľa známostí.
To bolo všetko, čo sa prihodilo cestou od 18. do 24. augusta. Toho dňa, keď boli prenocovali na brehu rieky, ďaleko od ľudských príbytkov, pod mestečkom Tulln, sa Iľja – ako obyčajne – vybral na cestu pred úsvitom. Ale tento deň nemal byť taký ako predošlé. Večer mali dôjsť do Viedne. Po prvý raz po týždni sa chystal rybáriť, aby nesklamal svojich obdivovateľov, ktorí iste nebudú v hlavnom meste chýbať, keďže sa už postaral, aby jeho príchod oznámila „stohlasná bohyňa“ –tlač.
Napokon prichodilo vari myslieť aj na záujmy pána Jägra, ktoré za ten týždeň úmorného veslovania priveľmi zanedbal. Hoci sa pán Jäger neponosoval, Iľja si pomyslel, že podľa dohovoru nemôže byť veľmi spokojný. Aby ho aspoň trochu odškodnil, na posledný deň si nechal iba tridsať kilometrov. Vo chvíli, keď Karol Dragoš vyšiel z kabíny, korisť už bola hojná, ale rybárovi to nestačilo. Okolo jedenástej chytil dvadsaťlibrovú šťuku. Bol to kráľovský úlovok, ktorý iste viedenskí amatéri vysoko ocenia. Posmelený týmto úspechom chcel Iľja Bruš ešte raz skúsiť šťastie, no ukázalo sa, že zle hodil udicu, háčik sa prudko skrútol, šibol ho po tvári a do krvi zaškrabol. Iľja Bruš vykríkol od bolesti.
Háčik mu podriapal tvár a zachytil okuliare s veľkými čiernymi sklami, ktoré nosil vo dne v noci. Okuliare sa vzniesli ako pierko a zmätene zakrúžili niekoľko centimetrov nad vodou.
Bruš nevdojak vykríkol a vrhol znepokojený pohľad na pána Jägra, no podarilo sa mu zachytiť túlavé okuliare a rýchlo si ich znova založiť. Iba potom mu bolo ľahšie na duši.
Trvalo to iba chvíľočku, ale tých niekoľko sekúnd stačilo, aby Dragoš zbadal, že jeho hostiteľ má nádherné belasé oči. Bystrý pohľad nijako nenasvedčoval, že by mal chorľavý zrak.
Detektív sa nad tým zamyslel, lebo to už mal v povahe. Uvažoval o všetkom, čo ho upútalo, a úvahy sa neskončili, ani keď belasé oči zmizli za čiernym sklom. Netreba dokladať, že Iľja Bruš už toho dňa nechytal ryby. Jeho zranenie bolo skôr bolestivé ako ťažké. Keď si tvár trochu ošetril, starostlivo si uložil rybárske náčinie, zatiaľ čo loďku nieslo po prúde. A už bolo poludnie. Chvíľku predtým prešli popri úpätí Kahlenbergu, tristopäťdesiatmetrového kopca, ktorého vrcholec dominuje nad Viedňou. A čím väčšmi sa približovali, tým živší pobrežný ruch oznamoval významné mesto. Vilky, sprvoti len roztrúsené, stáli tu čoraz hustejšie. Potom továrne začadili oblohu vysokými komínmi. A čoskoro sa objavilo zopár fiakrov, ktoré udávali predmestiu celkom mestský tón.
Hneď v popoludňajších hodinách čln prešiel cez Nusdorf, miesto, kde sa pristavujú parníky kvôli ponoru.
Iľja, ľahko manévrujúc člnom, sledoval široké rameno Dunaja. Pred štvrtou zastal pri nábreží a zachytil kotevné lano o strom v Prátri, na slávnej promenáde, ktorá je pre Viedeň tým, čím je Bulonský lesík pre Paríž.
– Čo máte s očami, pán Bruš? – opýtal sa v tej chvíli Karol Dragoš, ktorý od príhody s okuliarmi skoro neprehovoril. Bruš prerušil prácu a obrátil sa k pasažierovi.
– S očami? – opakoval spýta vo.
– Áno, s očami – povedal pán Jäger. – Myslím, že tie čierne okuliare nenosíte len tak, pre potešenie.
– Ach! moje okuliare… – povedal Iľja. – Mám slabý zrak a svetlo mi nerobí dobre…
Slabý zrak?… S takými očami!!!
Karol Dragoš sa naňho zamyslene pozeral.



VII
Poľovníci a korisť

Niekoľko prechádzajúcich sa oživovalo toho augustového popoludnia pobrežie Dunaja, ktorý severovýchodne ohraničuje promenádu v Prátri. Očakávali Iľju Bruša? Možno, veď sa postaral, aby noviny vopred oznámili miesto a približnú hodinu, kedy príde. Ale ako poznajú zvedavci roztrúsení na takom širokom priestore čln, ktorý na seba ničím neupozorňuje?
Iľja to predvídal. Preto, len čo zakotvil loďku, ponáhľal sa vztýčiť sťažeň s dlhou koruhvou s nápisom: Iľja Bruš, laureát pretekov v Sigmaringene; potom povykladal na strechu kajuty ryby, čo cez deň nachytal, a šťuku umiestnil do prostriedka, na čestné miesto.
Reklama mala okamžitý ohlas. Niekoľkí zvedavci sa zastavili oproti loďke a záhaľčivo ju pozorovali. Privábili ďalších a zhluk ľudí o chvíľočku tak vzrástol, že ho nemohli nezbadať tí, ktorí naozaj vyčkávali. Pribiehali aj iní, keď videli, že všetci sa náhlia jedným smerom. O necelú štvrťhodinu sa zhŕklo okolo loďky zo päťsto ľudí. Bruš nikdy ani nesníval o takom úspechu. Diváci nadpriadali rozhovor s rybárom.
– Pán Bruš? – spýtal sa jeden z nich.
– Prosím, tu som, – odpovedal Iľja.
– Dovoľte, aby som sa predstavil. Claudius Roth, váš kolega z Dunajskej ligy.
– Teší ma, pán Roth!
– Ale veď sú tu viacerí z našich kolegov. Tu je pán Hanisch, pán Tietze, pán Hugo Zwiedinek, a azda mnohí, ktorých ani nepoznám.
– Napríklad ihneď ja, Mathias Kasslick z Budapešti, – povedal jeden z divákov.
– A ja, – doložil druhý, – Wilhelm Bickel z Viedne.
– Veľmi ma teší, páni, že som tu medzi svojimi, – zvolal Iľja. Otázky a odpovede sa križovali. Všetci sa pridávali do rozhovoru.
– Dobre sa vám cestovalo, pán Bruš?
– Výborne.
– A ako rýchlo! Nečakali sme vás tak skoro.
– Už dva týždne som na ceste.
– Veď z Donaueschingenu je ďaleko do Viedne.
– Skoro deväťsto kilometrov, teda priemerne šesťdesiat kilometrov denne.
– Prúd sotva prejde toľko za štyriadvadsať hodín.
– Pravda, pravda. A čo vaše ryby? Ľahko ich predávate?
– Výborne.
– Teda ste spokojný?
– Veľmi.
– Dnes ste mali skvelý úlovok. To je nádherná šťuka!
– Naozaj je pekná.
– Za čo by ste ju predali?
– Koľko za ňu ponúkate? Ak by ste pristali, najradšej by som ryby vydražil a šťuku by som nechal na koniec.
– Ako maškrtu, – dodal ktosi žartom.
– Výborná myšlienka! – zvolal pán Roth. – Kto získa šťuku, nemusí ju zjesť, ale dá si ju vypchať ako spomienku na Iľju Bruša.
Žarty mali veľký úspech a o dražbu bol ohromný záujem. O štvrť hodiny už mal rybár peknú sumičku, veď len za slávnu šťuku utŕžil tridsaťpäť florinov. Len čo sa skončil predaj, laureát a skupina obdivovateľov, ktorí sa tiesnili na brehu, pokračovali v rozhovore. Keď už porozprával o doterajšom priebehu cesty, vyzvedali sa ho na plány, a Iľja ochotne, bez akýchkoľvek tajností, oznámil, že nasledujúci deň venuje Viedni a večer sa vyberie na noc do Pressburgu. Ako čas pokročil, zvedavcov pomaly ubúdalo, každý sa ponáhľal na večeru. Aj Iľja musel prichystať večeru a zmizol v kajute, zanechajúc svojho spoločníka napospas všeobecnému obdivu.
A tak dvaja chodci, ktorých privábil zhluk ľudí, lebo ešte vždy zo sto ľudí okukovalo, zbadali už len Karola Dragoša, ako sám sedel pod koruhvou oznamujúcou meno a zásluhy laureáta Dunajskej ligy.
Jeden z príchodzích bol mohutný zo tridsaťročný chlapík, plecnatý, vlasy a bradu mal svetlé, akú mávajú niektorí Slovania, druhý takisto robustný a neobyčajne širokých pliec bol starší a šedivejúce vlasy svedčili, že už prekročil štyridsiatku. Sotva mladší zbadal loďku, zachvel sa a cúvol, vlečúc svojho druha dozadu.
– To je on, – povedal tlmene, keď vykĺzli z davu.
– Myslíš?
– Bezpečne. Ty si ho nepoznal?
– Ako by som mohol? Nikdy som ho nevidel.
Rozhostilo sa ticho. Obaja chvíľu premýšľali.
– Je v člne sám? – opýtal sa starší.
– Celkom sám.
– A je to iste čln Iľju Bruša?
– Celkom iste. Veď má meno na koruhve.
– To neviem pochopiť.
Znovu sa odmlčali, a potom zase začal mladší:
– Teda to on takto cestuje s fanfárami pod menom Iľja Bruš?
– A prečo, začo?
Človek so svetlou bradou pokrčil plecami. – To je jasné, aby si mohol inkognito prezrieť celý Dunaj.
– Doparoma! – zvolal jeho šedivejúci spoločník.
– To ma neprekvapuje, – povedal druhý. – To je starý lišiak, tento Dragoš, a bolo by mu to vyšlo, nebyť náhody, čo nás sem priviedla.
Zdalo sa, že starší z oboch mužov nebol o tom dosť presvedčený. – To je ako v románe, – hundral si pomedzi zuby.
– Tak je, Titča, tak je, – súhlasil jeho druh, – ale Dragoš má rád romantiku. Napokon, veď sa o tom presvedčíme. Ľudia hovorili, že čln ostane zajtra po celý deň vo Viedni. Musíme sa vrátiť. Ak Dragoš ešte vždy bude tam, iste sa skrýva pod menom Bruša.
– A v tom prípade čo urobíme? – opýtal sa Titča.
Jeho spoločník hneď neodpovedal. – Podáme správu, – povedal napokon. Obaja sa pobrali do mesta, zanechajúc čln, obklopený rednúcim publikom. Noc ubehla pokojne.
Keď ráno Dragoš vyšiel z kabíny, našiel už Iľju ako podrobuje svoje rybárske nástroje generálnej prehliadke.
– Krásny čas, pán Bruš, – povedal Dragoš namiesto pozdravu.
– Ozaj krásny, pán Jäger, – prikývol Iľja.
– Nechcete to využiť a navštíviť mesto?
– Veru nie, pán Jäger. Nie som veľmi zvedavý a mám roboty na celý deň. Po dvoch týždňoch plavby nezaškodí dať veci trochu do poriadku.
– Ako chcete, pán Bruš. Ja si nevezmem z vás príklad. Myslím, že až do večera ostanem v meste.
– Dobre, dobre, – prikývol Iľja. – Veď vy tu vlastne bývate. Možno máte príbuzných, ktorí vás radi uvidia.
– Mýlite sa, pán Bruš, som slobodný.
– Tým horšie, pán Jäger, tým horšie. Aj dvom sa niekedy ťažko znáša bremeno života.
Karol Dragoš sa dal do smiechu. – Ach, dočerta, pán Bruš, dnes ráno nie ste práve veselý!
– Dakedy to na človeka príde, – odpovedal rybár. – Ale zato sa vy zabávajte, ako len najlepšie viete.
– Pokúsim sa, – odpovedal odchádzajúci Dragoš.
Prešiel cez Práter a vyšiel na Hlavnú aleju, promenádu viedenskej smotánky v sezóne. Ale v tomto ročnom období a v tomto čase Hlavná aleja bola skoro prázdna a mohol zrýchliť krok, lebo mu nik neprekážal v ceste. Napriek tomu si Dragoš nevšimol dvoch chodcov. Pokojne kráčal a o desať minút neskôr vošiel do malej kaviarničky na kruhovom námestí Prátra, po nemecky „Prater Stern“. Už tam naňho čakal akýsi hosť. Keď ho zbadal, zdvihol sa a vyšiel mu naproti.
– Dobrý deň, Uhlmann, – pozdravil ho Karol Dragoš.
– Dobrý deň, pane, – odpovedal Fridrich Uhlmann.
– Nič nové?
– Ešte nič.
– To je dobre. Teraz máme dosť času a môžeme rozumne uvážiť, čo ďalej. Hoci si Karol Dragoš nevšímal dvoch mužov, prechádzajúcich sa po Hlavnej aleji, zato oni – boli to tí, ktorých náhoda deň predtým priviedla k člnu Iľju Bruša – ho videli veľmi dobre. Keď ich šéf dunajskej polície minul, naraz sa obrátili a išli za ním v dostatočnom odstupe.
Keď Dragoš zmizol v malej kaviarničke, vkročili do podobného podniku oproti, na druhej strane námestia, odhodlaní striehnuť naňho, ak na to príde, hoci aj celý deň.
Ich trpezlivosť podstúpila skúšku. Dragoš a Uhlmann si niekoľko hodín podrobne dohovárali ďalší postup a nenáhlivo obedovali. Po obede, túžiac uniknúť z dusného ovzdušia sály, objednali si vonku na terase šálku kávy, nevyhnutný doplnok každého jedla. Práve ju vychutnávali, keď sa Dragoš odrazu začudovane strhol a rýchle vošiel do reštaurácie, odkiaľ ukradomky spoza záclon pozoroval muža prechádzajúceho cez námestie.
– Bože odpusť, to je on! – zamrmlal Dragoš. Bol to naozaj Iľja Bruš, dobre vyholený, v okuliaroch a s čiernymi vlasmi, ako mávajú južní Taliani.
Keď sa pustil dolu ulicou Jozefa Cisára, Dragoš sa vrátil k Uhlmannovi na terasu, pošepky mu prikázal, aby naňho počkal, a pustil sa po rybárových stopách.
Bruš kráčal ako človek s pokojným svedomím a ani nepomyslel na to, žeby sa obrátil. Prišiel až na koniec ulice a potom priamo cez park v Augartene k Brigittenau. Zdalo sa, že trochu zaváhal, ale napokon vošiel do špinavého krámu, ktorého úbohý výkladík hľadel do jednej z najbiednejších ulíc robotníckej štvrte.
O pol hodiny vyšiel. Ešte vždy nepobadal, že ho sleduje Karol Dragoš, ktorý si nezabudol prečítať vývesný štít na kráme, kde práve pobudol jeho spolucestujúci.
– Prešiel cez Rembrandtgasse, a potom po ľavom brehu kanála došiel na Praterstrasse, kadiaľ sa vrátil na Kruhové námestie. Tam sa bez váhania obrátil vpravo a vzdialil po Hlavnej promenáde popod stromy Prátra. Zrejme sa vracal na palubu loďky a Karol Dragoš považoval za zbytočné ešte ďalej ho sledovať. Vrátil sa preto do kaviarničky, pred ktorou ho verne očakával Fridrich Uhlmann.
– Poznáš kupca menom Šimon Klein? – opýtal sa, keď si prisadol.
– Pravdaže, – odpovedal Uhlmann. –Kto je to?
– Nič dobrého. Starinár, úžerník, ak treba aj prechovávač. Myslím, že tieto tri slová ho charakterizujú celého od hlavy po päty.
– To som si myslel, – zamrmlal Dragoš a pohrúžil sa do hlbokých úvah. Po chvíli pokračoval:
– Koľko chlapov tu máte?
– Asi štyridsať, – odpovedal Uhlmann.
– To stačí. Dobre ma počúvaj. To, na čom sme sa dohovorili ráno, už neplatí. Mením svoj plán, lebo čím ďalej, tým silnejšia je moja predtucha, že nech to už bude kdekoľvek, tá záležitosť sa odohrá blízko toho miesta, kde budem aj ja.
– Kde budete vy?… Nerozumiem.
– Ani nemusíš. Rozostavíš svojich mužov po dvoch na každých päť kilometrov po ľavom brehu Dunaja. Začneš na dvadsiatom kilometri poniže Pressburgu. Ich jedinou úlohou bude ma strážiť. Len čo ma zazrie posledná hliadka, tí dvaja chlapi sa poponáhľajú päť kilometrov pred prvú hliadku, a tak stále. Rozumieš 1… Len nech sú ustavične nablízku.
– A čo ja? – opýtal sa Uhlmann.
– Ty si to tak zariadiš, aby si ma nespúšťal z očí. Budem v loďke, uprostred rieky, nebude to veľmi ťažké… A chlapi, keď budú nastupovať stráž, nech sa vždy dobre o všetkom poinformujú. V prípade potreby, ak niektorá hliadka zistí niečo závažné, upozorní ostatné stráže, ktoré sa k nej pridružia.
– V poriadku.
– A nech sa vypravia na cestu ešte dnes večer, aby som už zajtra našiel tvojich ľudí na mieste.
– Budú tam, – ubezpečil ho Uhlmann.
Z kaviarničky na druhom konci námestia ich neprestali pozorovať dvaja chodci z Prátra. Videli, ako Dragoš vyšiel, ale netušili prečo, lebo Iľju Bruša si nevšimli medzi inými prechádzajúcimi.
Uhlmann sa vrátil do mesta a obaja neznámi sa poznove pustili za Karolom Dragošom. Aj teraz, ako ráno, prešli cez Hlavnú aleju, lenže v opačnom smere. Po trištvrtehodinovej chôdzi zastali. Objavil sa rad stromov lemujúcich nábrežie Dunaja. Nebolo pochýb, že sa Dragoš vracia do člna.
– Zbytočne by sme šli ďalej, – povedal mladší. – Teraz to už presne vieme: Iľja Bruš a Karol Dragoš je ten istý človek. Presvedčili sme sa o tom, a keby sme ho ešte ďalej sledovali, sami by sme sa mohli prezradiť.
– Čo teda urobíme? – opýtal sa starší, plecnatý ako zápasník.
– Porozprávame sa, – odpovedal prvý. – Niečo mi zišlo na um.
Kým sa dvaja neznámi tak veľmi zaujímali o Dragoša a vymýšľali cestu na „Prater Stern“ rôzne plány, Karol Dragoš sa vrátil do bárky, netušiac, že ho toho dňa stopovali. Iľju už našiel, ako pripravoval večeru. O hodinu neskôr sa obaja o ňu podelili ako vždy, sediac obkročmo na lavici.
– Nuž, pán Jäger, pekná bola vaša prechádzka? – pýtal sa Iľja, keď sa im z fajok šírili obláčiky dymu.
– Skvelá, – odpovedal Dragoš. – A vy, pán Bruš, nezmenili ste svoj úmysel a nerozhodli ste sa prejsť sa trochu po Viedni? Azda k niekomu na návštevu?
– Ale nie, pán Jäger, – uisťoval ho Iľja. – Nikoho tu nepoznám. Ako ste odišli, ani som nevkročil na breh.
– Naozaj?
– Pravdaže. Neopustil som loďku, a napokon, mal som tu dosť práce na celý deň. Dragoš neodpovedal. Nechal si pre seba myšlienky, ktoré v ňom vyvolávala hostiteľova zjavná lož.



VIII
Podobizeň

Previnil sa Iľja Bruš premysleným klamstvom, alebo to bol len chvíľkový rozmar? Nech je akokoľvek, to, čo hovoril o pláne svojej cesty, bolo zrejme veľmi nepresné. Ráno 26. augusta sa vybral na cestu dve hodiny pred východom slnka a nezastavil sa v Pressburgu, ako bol oznámil. Úmorné, bez zastávky vesloval dvadsať hodín a zakotvil asi pätnásť kilometrov pod týmto mestom. Po krátkom oddychu sa znovu pustil do nadľudskej námahy. Nezdôveril sa pánu Jágrovi, prečo sa tak horúčkovité usiloval skrátiť si cestu, hoci ho tým veľmi poškodzoval, a Jäger zase dodržiaval sľub a ničím nedal najavo, aký je rozladený. Starosti Karola Dragoša odvracali jeho pozornosť od záujmov pána Jägra. Lebo strata hroziaca tomu druhému nedosahovala svojím významom starosti toho prvého. Toho rána, 26. augusta, si Karol Dragoš povšimol čosi neobyčajne zvláštne, čo v súvislosti s udalosťami z predošlých dní ho veľmi znepokojilo. Stalo sa to asi o desiatej ráno. Dragoš pohrúžený do myšlienok nevšímavo pozeral, ako Iľja stojí na korme loďky a vesluje zaťato, ako keď vôl orie. Kľukatosť prieplavu ho prinútila, aby na chvíľu zamieril k severozápadu, a tak mal rybár slnko práve nad sebou. Bol prostovlasý, lebo sa z neho priam cícerkom lial pot, a vydriu čiapku, ktorú mával vždy na hlave, si odhodil k nohám. A vtedy mu svetlo jasne presvietilo husté čierne vlasy.
Odrazu Karol Dragoš zarazene pozrel. Iľja Bruš bol tmavovlasý, to sa nedalo poprieť, ale bol tmavý len čiastočne. Vlasy, čierne na koncoch, mal pri koreňoch neodškriepiteľné svetlé.
Azda toto rôzne zafarbenie bolo prirodzeným úkazom? Možno. Ale pravdepodobnejšie len dôsledkom toho, že si pozabudol obnoviť farbenie. Brušove vlasy už na druhý deň stratili dvojakú farbu. Rybár zrejme spozoroval svoju nedbalosť a v noci ju odstránil.
A tak oči, ktoré majiteľ tak starostlivo ukrýval za nepreniknuteľné sklá, lož pri pristátí vo Viedni, nepochopiteľné náhlenie, čo sa ťažko dalo zlúčiť s oficiálnym cieľom cesty, svetlé vlasy prefarbené na čierno, to všetko vytvorilo súhrn
dohadov, z ktorých sa dalo uzavrieť… Napokon, čo sa dalo uzavrieť? Karol Dragoš aj tak nič nevedel. Bolo isté, že Iľja si počínal podozrivo, ale čo sa dalo z toho usudzovať?
Podozrenie, ktoré sprvoti sto ráz odmietol, sa napokon zahniezdilo Dragošovi v mysli. Neprestajne uvažoval nad problémom, čo mal doriešiť svojím dôvtipom. A toto podozrenie mu po dva razy vsugerovala náhoda. Najprv veselý Srb, a potom hostia v hostinci v Regensburgu prišli polovážne a položartom na myšlienku, že pod vypožičaným preoblečením laureáta sa skrýva vodca zlosynov, ktorí terorizujú krajinu. Nebolo by treba naozaj vážne preskúmať tento dohad, hoci tí, ktorí ho vyslovili, mu iste nepripisovali ani štipku vierohodnosti? Napokon, prečo nie?
A keby ďalšie udalosti potvrdili, že nepodozrieval bezdôvodne, bolo by to smiešne dobrodružstvo. Na tom istom člne by sa toľko kilometrov viezli vodca banditov a detektív, poverený ho zatknúť. A tak dráma mala nábeh premeniť sa na frašku.
Karol Dragoš nechcel pripustil, že by mohlo dôjsť k takej zázračnej zhode okolností.
Pod tlakom týchto dohadov, 28. augusta ráno, keď noc prečkali medzi pólami, niekoľko kilometrov pod Komárnom, Karol Dragoš nadviazal rozhovor na tému, ktorej sa doteraz nedotkli.
– Dobrý deň, pán Bruš, – povedal, vychádzajúc z kajuty, keď si bol dôsledne premyslel útočný plán.
– Dobrý deň, pán Jäger, – odpovedal rybár, veslujúci s obvyklou energiou.
– Dobre ste spali, pán Bruš?
– Výborne. A vy, pán Jäger?
– Ach… ach!… Ako tak!
– Naozaj? – opýtal sa Iľja Bruš. – Prečo ste ma nezavolali, keď ste sa necítili dobre?
– Nič mi nebolo, pán Bruš, – odpovedal Jäger. – Ale jednako len noc sa mi zdala akási pridlhá. Priznám sa, som rád, že už je za nami.
– Prečo?
– Trochu som sa obával.
– Obával?… – opakoval Iľja s úprimným počudovaním.
– A to veru nebolo prvý raz, čo som tak nepokojne spal, – vysvetľoval pán Jäger. –Nikdy som sa necítil veľmi dobre, keď ste sa rozhodli prenocovať tak ďaleko od mesta alebo nejakého mestečka.
– Ach!… – povedal Iľja Bruš, akoby spadol z mesiaca. – To ste mi mali povedať a bol by som to zariadil inakšie.
– Zabúdate na sľub, ktorým som sa zaviazal, že vám ponechám úplnú slobodu konania. Čo sa sľúbi, musí sa aj splniť, pán Bruš. Ale necítil som sa vždy veľmi v bezpečí. Nečudujte sa, som z mesta, a vidiecke ticho a samota na mňa veľmi pôsobia.
– To je vec zvyku, pán Jäger, – veselo odpovedal Iľja Bruš. – Na to by ste si určite privykli, keby naša cesta trvala dlhšie. V pustom poli vám hrozí menej nebezpečenstva ako v srdci veľkého mesta, kde sa hmýria vrahovia a tuláci.
– Máte iste pravdu, pán Bruš, – priznal Jäger, – ale citom nemožno rozkázať. A čo viac, moje obavy nie sú teraz také neoprávnené, veď prechodíme krajom so zlým chýrom.
– Zlým chýrom, – zvolal Iľja. – Kde ste na to prišli, pán Jäger?… Veď ja tu bývam a nikdy som nepočul, že by tento kraj mal zlý chýr.
Teraz bol na rade pán Jäger, aby sa zatváril prekvapene. – To tvrdíte vážne, pán Bruš? – zvolal. – Teda vy jediný neviete, čo vie dnes každý od Bavorska až po Rumunsko?
– Čo také? – opýtal sa Iľja.
– Doparoma! Že na brehoch Dunaja od Pressburgu až po ústie vyčíňa banda nepolapiteľných zločincov.
– Počujem o tom prvý raz, – vyhlásil Iľja úprimne začudovaný.
– To nie je možné! – prekvapene zvolal pán Jäger. – Veď po celom toku Dunaja sa o ničom inom ani nehovorí.
– Každý deň sa človek čosi dozvie, – utrúsil pokojne Iľja Bruš. – A už dávno sa začali tie rabovačky?
– Asi pred osemnástimi mesiacmi, – odpovedal pán Jäger. – Ale keby šlo len o rabovačky!… Zločincom, o ktorých je reč, to nestačí. Ak treba, aj vraždia. Za tých osemnásť mesiacov im možno pripísať aspoň desať vrážd, ktorých páchateľov sa nepodarilo zistiť. Poslednú z nich spáchali práve nablízku, ani nie päťdesiat kilometrov odtiaľto.
– Teraz už chápem váš nepokoj, – povedal Iľja. – Možno by som mu aj ja bol podľahol, keby som bol býval lepšie informovaný. Odteraz budeme vždy nocovať podľa možnosti blízko dediny alebo mesta, a už aj dnes sa zastavíme v Grane.
– Dobre, – súhlasil pán Jäger, – tam budeme v bezpečí. Gran je významné mesto.
– Tam sa vám nemôže nič stať, a ja budem spokojnejší, lebo tejto noci vás chcem nechať samotného.
– Chcete odísť?
– Áno, pán Jäger, ale len na niekoľko hodín. Z Granu, kam dúfam prídeme dosť zavčasu, by som chcel zabehnúť do Salky, nie je to odtiaľto ďaleko. Ako viete, bývam tam. Vrátim sa ešte pred úsvitom, a náš odchod sa zajtra ráno nijako neoneskorí.
– Ako chcete, pán Bruš, – zakončil Jäger. – Chápem, že túžite pozrieť domov, a opakujem, v Grane sa nemám čoho obávať.
Asi na pol hodiny rozhovor zatíchol. Po tejto prestávke Karol Dragoš začal nanovo.
– To je zaujímavé, že ste nikdy nepočuli o zločinoch na Dunaji. Veď to bolo niekoľko dní na pretrase po rybárskych závodoch v Sigmaringene.
– O čo šlo?
– Ustanovili špeciálnu policajnú brigádu pod velením akéhosi Karola Dragoša, vraj šikovného detektíva z Budapešti.
– No, bude mať čo robiť, – podotkol Iľja Bruš, na ktorého toto meno nijako nezapôsobilo. – Dunaj je dlhý a dosť ťažko ustrážiť ľudí, o ktorých sa nič nevie.
– To sa zas mýlite, – odpovedal pán Jäger. – Polícia už má správy. Zo všetkých svedectiev, čo sa jej podarilo zozbierať, má v prvom rade skoro presný popis vodcu bandy.
– A čo je to za človeka? – opýtal sa Iľja.
– No, podľa vonkajšieho výzoru je to muž asi ako vy…
– Ďakujem pekne! – prerušil ho so smiechom Iľja Bruš.
– Áno, – pokračoval pán Jäger, – je asi takej postavy ako vy, aj vašej váhy, ale inakšie sa nijako nepodobáte.
– Na šťastie! – vydýchol si Iľja s náročky komickým uľahčením.
– Hovorí sa, že má veľmi krásne belasé oči a nemusí, tak ako vy, nosiť okuliare. Okrem toho, kým vy ste veľmi tmavovlasý a hladko vyholený, on má hustú svetlú bradu. V tom sa zozbierané svedectvá zhodujú.
– Prirodzene, to je nejaká stopa, – pripustil Iľja, – ale len veľmi neurčitá. Je veľa svetlovlasých, a keby bolo treba všetkých preosievať!…
– Ešte aj iné veci sú známe. Podľa toho, čo sa povráva, tento vodca je bulharskej národnosti… ako aj vy, pán Bruš!
– Čo tým chcete povedať? – opýtal sa Iľja znepokojene.
– Podľa vášho prízvuku, – ospravedlňoval sa Dragoš s nevinným výzorom, –nazdávam sa, že ste bulharského pôvodu… Ale možno sa mýlim?
– Nie, nemýlite sa, – priznal Iľja Bruš po chvíľke.
– Teda tento vodca bandy je váš krajan. Medzi ľuďmi sa nesie jeho meno od úst k ústam.
– Ale!… Vedia aj jeho meno?
– Pravdaže, ale to nie je potvrdené.
– Ako sa teda volá?
– Pobrežní obyvatelia pripisujú všetky zločiny istému Ladkovi.
– Ladkovi!… – opakoval Iľja Bruš, zrejme veľmi vzrušený, a z ničoho nič prestal veslovať.
– Ladkovi, – opakoval Karol Dragoš, pozorujúc kútikom oka partnera. Ale ten sa už spamätal.
– To je čudné, – povedal proste a veslo v jeho rukách sa zase dalo do práce.
– Čo je čudné? – naliehal Dragoš. – Vari ho poznáte?
– Ja? – protestoval rybár. – Vôbec nie. Ale Ladko nie je bulharské meno. Iba to sa mi vidí čudné.
Karol Dragoš už prestal vyzvedať, lebo ďalšie otázky by mohli byť nebezpečné. Bol s výsledkom spokojný. Ako sa rybár zarazil, keď počul opis zločinca, ako sa zmiatol, keď sa dozvedel, akej je národnosti, aký bol rozrušený, keď počul jeho meno – to všetko sa nedalo zaprieť, posilnilo to predošlé dohady, ale neprinieslo nijaký rozhodný dôkaz.
Ako Iľja Bruš predvídal, do Granu priplávali pred druhou popoludní. Päťsto metrov pred prvými domami rybár vyskočil na ľavom brehu rieky, aby ho vraj nezdržali zvedavci, a poprosil pána Jägra, aby sám zaviedol loďku na pravý breh, kde mal zakotviť v strede mesta, s čím pasažier ochotne súhlasil. Len čo to urobil, premenil sa na detektíva. Priviazal loďku a vyskočil na pobrežie pohľadať niekoho zo svojich ľudí.
Neurobil ani dvadsať krokov a narazil na Fridricha Uhlmanna.
– Všetko v poriadku? – začal Dragoš náhlivo.
– Áno.
– Treba zovrieť kruh, Uhlmann. Odteraz postavte hliadky na každých dvoch kilometroch.
– Teda prihára?
– Áno.
– Tým lepšie.
– Zajtra ma nespusti z očí. Mám dojem, že už horí.
– V poriadku.
– A nepospať! Majte sa na pozore!
– Spoľahnite sa na mňa.
– Ak sa niečo dozvieš, dáš z brehu znamenie, rozumieš?
– Platí.
Hneď nato sa rozišli a Karol Dragoš sa vrátil do člna. Ale ak mu spánok tentoraz nerušili obavy, ktoré ho vraj inokedy znepokojovali, tejto noci ho balušil hukot rozpútaných živlov. O polnoci sa z východu prihnala búrka. Lialo ako z krhly. Keď sa okolo piatej ráno vrátil Iľja Bruš, dážď sa ešte valil prúdmi a vietor zúrivo fúkal proti prúdu rieky. Ale rybár sa bez váhania vypravil na cestu. Len čo uvoľnil kotevné lano, podal sa doprostred rieky a uchopil veslo.
Hneď v ranných hodinách sa zdalo, že búrka len tak skoro neutíchne, ba práve naopak. Hoci prúd tu bol prudký, postupovali len veľmi pomaly proti silnému víchru a po štyroch namáhavých hodinách prešla loďka len asi desať kilometrov od Granu. Už nemohli byť veľmi ďaleko od Ipľa, dunajského prítoku. Na jeho pravom brehu leží Salka, kam sa Iľja Bruš vybral predošlej noci, ako bol povedal. V tej chvíli búrka znásobila svoju zúrivosť a situácia sa naozaj stala kritickou. I keď Dunaj nemožno porovnávať s morom, predsa je len dosť široký, takže pri prudkom vetre sa na ňom vytvoria poriadne vlny. Hoci sa Iľja Bruš ponáhľal, musel sa uchýliť k ľavému Drehu. Ale nedošiel k nemu.
Od brehu boli na vyše päťdesiat metrov, keď ich prekvapil desivý úkaz. Stromy, ktoré neďaleko pred nimi lemovali breh, odrazu šmarilo do rieky, zlomené, akoby ich skosila obrovská kosa. A v tej chvíli voda vzdutá nesmiernou silou sa hnala útokom z brehu, potom sa vztýčila ako obrovská vlna a valila sa spenená priamo na čln.
Zrejme sa v atmosférických vrstvách vytvorila smršť a zúrivo sa hnala po hladine rieky so svojím všetko pohlcujúcim vírom. Iľja Bruš pochopil nebezpečenstvo. Energickým záberom vesla obrátil loďku a pokúšal sa zamieriť k pravému brehu. Ak aj manéver nebol taký úspešný, ako dúfal, vďaka nemu sa nakoniec rybár a jeho pasažier zachránili.
Loďka, uchvátená vzdušným vírom, sa aspoň vyhla vodnej hore, čo vír navŕšil na svojej ceste. A keďže Iľja Bruš ňou šikovne manévroval, nepotopila sa. Zachytili ju iba najkrajnejšie kruhy víru a prudko sa krútila po krivke veľkého polomeru. Iba trochu sa jej dotkla vzdušná chobotnica, jej chápadlo vzápätí loďku pustilo. O niekoľko sekúnd sa smršť prehnala a vlna sa s hukotom valila dolu riekou. Na nešťastie sa znezrady vynorilo nové nebezpečenstvo. Priamo pred provou, ktorá ešte vždy prerážala vodu rýchlosťou expresu, spozoroval rybár odrazu jeden z vytrhnutých stromov, ako pomaly plával v rieke s koreňmi trčiacimi nad hladinou. Keby čln hodilo do spleti koreňov, určite by stroskotal, alebo by sa aspoň ťažko poškodil. Iľja Bruš vykríkol od hrôzy, keď zbadal neočakávanú prekážku.
Ale aj Karol Dragoš spozoroval nebezpečenstvo. Bez váhania sa vrhol na predok člna, rukami uchopil korene trčiace nad vodou, pevne sa vzoprel, aby mohol lepšie bojovať proti nárazu, a pokúšal sa odtisnúť čln z nebezpečného miesta. Podarilo sa mu to. Loďka pozmenila smer a preletela ako šíp, oškierajúc sa o korene a korunu stromu. Už len chvíľočka, a strom by bol zostal za ňou, keď vtom Dragoša udrel priamo do hrudi jeden z posledných konárov. Stratil rovnováhu, prevážil sa ponad okraj loďky a zmizol vo vlnách. Po jeho páde ihneď nasledoval druhý, dobrovoľný. Len čo Iľja zbadal, že jeho spoločník padá, bez váhania sa mu vrhol na pomoc.
Ale nebolo ľahké nájsť čokoľvek v spenených vodách. Chvíľu si Iľja Bruš už zúfal, keď napokon zachytil omdletého nešťastníka plávajúceho pod vodou. Pravdu povediac, to bolo najväčšie šťastie. Pretože topiaci sa obyčajne bráni a nevedomky ohrozuje aj svojho záchrancu. Človek v bezvedomí je iba bezvládnou hmotou a jeho záchrana závisí len od šikovnosti záchrancu. Iľja sa usiloval rýchlo vytiahnuť pánu Jágrovi hlavu nad vodu a potom mocnými rozmachmi plával k člnu, ktorý sa medzitým hodný kus vzdialil. Dohnal ho niekoľkými tempami – zdatnému plavcovi to bolo hračkou – a jednou rukou sa chytil člna, kým druhou pridŕžal ešte stále bezvedomého pasažiera. Musel vytiahnuť pána Jägra na palubu, a to veru nebolo ľahké. Ale horko-ťažko sa mu to predsa podarilo.
Uložil omdletého na lôžko v kajute, zobliekol ho, vytiahol z kufra niekoľko kúskov vlny a začal ho ňou energicky trieť.
Pán Jäger onedlho otvoril oči a vrátilo sa mu vedomie. Vcelku nebol dlho pod vodou a dalo sa dúfať, že kúpeľ nebude mať nepríjemné následky.
– Ach, ach, pán Jäger, – zvolal Iľja, len čo zbadal, že sa jeho pasažier preberá, –ale sa vy viete potápať!
Pán Jäger sa slabo usmial a neodpovedal.
– To nič, – pokračoval Iľja a ďalej ho energicky trel. – Niet nič zdravšie ako augustový kúpeľ!
– Ďakujem, pán Bruš, – zamrmlal Karol Dragoš.
– Naozaj niet za čo, – odvetil veselo rybár. – Ja sa vám musím poďakovať, pán Jäger, že ste mi dali príležitosť výborne sa vykúpať.
Dragošovi sa navidomoči vracali sily. Dobrý dúšok pálenky, a všetko bude v poriadku. Na nešťastie Iľja, dojatejší než priznával, nadarmo poprehľadúval svoje kufre. Zásoba alkoholu sa vyčerpala a neostalo ani kvapky.
– Ach, to je do porazenia! – zvolal Iľja. – Ani len kvapôčky pálenky nemáme!
– Na tom nezáleží, pán Bruš, – uisťoval ho Dragoš slabým hlasom. – Zaobídem sa aj bez toho.
No Dragoša – nech vravel, čo vravel – jednako len triasla zimnica a niečo na posilnenie by mu iste nebolo zaškodilo.
– Mýlite sa, – odpovedal Iľja, ktorý veľmi dobre vedel, ako sa cíti jeho spoločník, – nezaobídete sa bez toho, pán Jäger. Nechajte to na mňa. Nebude to dlho trvať. Obratom ruky si vymenil zmáčané šaty za suché, a potom niekoľkými zábermi vesla pristál s loďkou pri ľavom brehu, kde ju pevne priviazal.
– Trochu trpezlivosti, pán Jäger, – povedal Iľja, vyskakujúc na zem. – Poznám tento kraj, veď tuto preteká Ipeľ. Asi tisícpäťsto metrov odtiaľto je dedina, kde dostanem všetko, čo treba. O pol hodiny som tu.
A Iľja odišiel, nečakajúc odpoveď. Keď Karol Dragoš osamel, klesol znova na lôžko. Bol zoslabnutejší, než si priznával, a na chvíľu unavene zatvoril oči. Ale život sa do neho rýchlo vracal, krv mu zapulzovala v žilách. Čoskoro znova otvoril oči a čoraz istejším pohľadom obzeral sa dookola. Prvé, čo ho upútalo, bol jeden z kufrov, ktorý Iľja v náhlivosti pri odchode zabudol zatvoriť. Rybár, márne hľadajúc pijatiku, poprevracal bielizeň z domáceho plátna, hrubé šatstvo a pevnú obuv nakopené v najväčšom neporiadku v kufri. Prečo Karolovi Dragošovi odrazu zažiarili oči? Vari ho natoľko zaujal tento nie práve úchvatný pohľad?
Veď sa na chvíľočku nadvihol na lakte, aby mohol nazrieť do otvoreného kufra. Ani šatstvo, ani bielizeň neprebudilo v nediskrétnom pasažierovi zvedavosť. Medzi rôznymi súčastkami odevu sliedivé oko detektíva objavilo iný predmet, hodný jeho pozornosti.
Nebolo to nič iné, ako napoly otvorená náprsná taška a z nej trčiace napchaté papiere.
Náprsná taška! Doklady! Teda iste odpoveď na otázky, ktoré si Karol Dragoš dával už niekoľko dní.
Detektív neodolal. Chvíľku zaváhal, uvedomujúc si, že porušuje zákony pohostinnosti, ale napokon načiahol ruku. Ruka sa ponorila do kufra a vynorila s taškou-pokušiteľkou i s tým, čo v nej bolo – a prehliadka sa začala. Najprv listy: Karol Dragoš ich nečítal, aby nestrácal čas, len si všimol, že boli adresované pánu Iľjovi Brušovi v Salke; potom tam boli účty, medzi nimi aj potvrdenie za nájomné na to isté meno. Nič zaujímavé.
Možno by sa už bol vzdal, keď tu odrazu posledný dokument ho rozochvel. A predsa nič nemohlo vyzerať nevinnejšie a bolo treba byť detektívom, aby človek pred takým „dokumentom“ pocítil niečo iné ako sympatické dojatie. Bola to podobizeň, podobizeň mladej ženy, ktorej krása by bola očarila maliara. Ale detektív nie je umelec a nie kvôli tejto krásnej tvári sa Karolovi Dragošovi rozbúchalo srdce.
Sotva si povšimol jej črty. Pravdu povediac, nevidel z portrétu nič, celkom nič, okrem drobného riadku po bulharsky napísaného azbukou dolu na fotografii: „Môjmu drahému mužovi, Nača Ladko“, prečítal si zmätený Karol Dragoš. Jeho podozrenie teda bolo oprávnené a logické boli aj dedukcie, zakladajúce sa na spozorovaných zvláštnostiach. Ladko! Teda s Ladkom sa už toľko dní plavil dolu Dunajom. To bol ten nebezpečný zločinec, až doteraz márne prenasledovaný, ktorý sa skrýval pod nevinnou osobnosťou laureáta Dunajskej ligy. Ako sa má teraz, po tomto zistení, správať? Ešte sa nerozhodol, keď zvuk krokov na pobreží ho primäl rýchlo hodiť tašku na dno kufra a priklopiť veko. Nový prichádzajúci nemohol byť Iľja, ktorý odišiel sotva pred desiatimi minútami.
– Pán Dragoš! – zavolal ktosi vonku.
– Fridrich Uhlmann! – zamrmlal Karol Dragoš, keď s námahou vstal a tackavo vyšiel z kajuty.
– Prepáčte, že som vás zavolal, – povedal Uhlmann, zbadajúc šéfa. – Videl som, že váš spolucestujúci odišiel a vedel som, že ste sám.
– Čo je? – spýtal sa Dragoš.
– Správa, pane. Tejto noci bol spáchaný zločin.
– Tejto noci! – zvolal Dragoš a ihneď si spomenul, že Iľja Bruš nenocoval na člne.
– Neďaleko odtiaľto vykradli vilu. Strážcu prepadli. –Mŕtvy?
– Nie, ale ťažko ranený.
– To je dobre, – povedal Dragoš a rukou kýval Uhlmannovi, aby mlčal. Hlboko sa zamyslel. Čo má urobiť? Isteže, konať, a na to nájde, musí nájsť v sebe silu. Správa mu vybičovala nervy a krv sa mu vracala do tváre.
Áno, bolo treba konať, ale ako? Mal počkať, kým sa Iľja Bruš, a či skôr Ladko –lebo veď to bolo jeho pravé meno – vráti, a položiť mu sčista-jasna v mene zákona ruku na plece? To sa zdalo najmúdrejšie, lebo teraz už nemohlo byť pochybností o vine takzvaného rybára. Starostlivosť, s akou skrýval svoju skutočnú osobnosť, tajomstvo, ktorým sa obklopoval, meno, ktoré bolo jeho a súčasne, ako ľudia tvrdili, aj menom vodcu banditov, jeho neprítomnosť minulej noci, časové sa zhodujúca s odhalením nového zločinu, to všetko hovorilo, že Iľja Bruš je naozaj tým hľadaným zločincom.
Ale tento zločinec mu zachránil život!… A to veľmi skomplikovalo situáciu! Aké je to zvláštne, že zlodej, ba horšie ako zlodej, vrah sa vrhol do vody, aby ho zachránil? Mohol sa odvďačiť takýmto spôsobom svojmu záchrancovi? Napokon, čo riskuje, ak oddiali zatknutie? Teraz, keď falošný Iľja Bruš je odhalený, keď je už jeho osobnosť známa, nemôže uniknúť polícii, husto rozostavenej popri rieke.
Karol Dragoš hodnú chvíľku skúmal zo všetkých strán myšlienky, čo sa mu bleskovo vynárali v mozgu. Odísť a nevyčkať Iľju Bruša?… Alebo ostať, ukryť Fridricha Uhlmanna v kajute, a keď sa rybár objaví, bez okolkov sa na neho vrhnúť? Nie, rozhodne nie. Bridilo sa mu zradou odpovedať na obetavý čin. Lepšie bolo riskovať, že vinník ujde.
Ak ho potom pátranie privedie k Brušovi, ak ho povinnosť prinúti, aby sa voči svojmu záchrancovi správal ako k nepriateľovi, bude s ním aspoň bojovať zoči-voči.
Karol Dragoš hodil rukou, uvedomujúc si, čo všetko vyplýva z jeho rozhodnutia, ale odhodlane sa vrátil do kajuty.
Lístkom, ktorý položil na viditeľné miesto, oznámil Brušovi, že musel odísť, a poprosil svojho hostiteľa, aby naňho aspoň dvadsaťštyri hodín počkal. Potom sa pripravil na cestu.
– Koľko mužov máme? – spýtal sa, keď vyšiel z kajuty.
– Tuná dvoch, ale práve už zvolávajú ďalších. Ešte pred večerom budeme mať asi desiatich.
– To je dobre, – prikývol Karol Dragoš. – Hovoril si, že miesto zločinu nie je veľmi ďaleko?
– Asi dva kilometre, – odpovedal Uhlmann.
– Veď ma! – povedal Karol Dragoš a vyskočil na breh.

IX
Dve prehry

Karpaty opisujú v severnej časti niekdajšieho Uhorska obrovský oblúk, ktorého západný okraj sa delí na dve podružné vetvy. Jedna sa končí pri Dunaji pri Pressburgu, druhá prekračuje rieku v blízkosti Granu, a na pravom brehu vrchom Pilis dosahuje výšku sedemstošesťdesiatšesť metrov.
Tu, na úpätí neveľkej hory, sa odohral zločin a tu sa mal Karol Dragoš po prvý raz stretnúť s obávanými zločincami, ktorých prenasledoval.
Hoci sa cítil ešte dosť zoslabnutý, počúvol Uhlmannovu výzvu a vytratil sa svojmu hostiteľovi.
Niekoľko hodín predtým sa zastavil ťažko naložený voz pred ošarpanou krčmou na úpätí jedného z pahorkov predhoria vrchu Pilis, zvažujúceho sa až do údolia Dunaja.
Z obchodného hľadiska mala krčma veľmi výhodnú polohu. Ovládala križovatku troch ciest, z ktorých jedna viedla na sever, druhá na juhovýchod a tretia na severozápad. Všetky tri cesty smerovali k ohybom Dunaja. Krčmu teda nemohli minúť povozníci zásobujúci lodnú dopravu.
Dunaj, ktorý od Granu tečie stále zo západu na východ, sa krátko za prítokom Ipľa vinie na juh, potom sa skrúca na sever a vytvára menší oblúk. Ale hneď nato sa skrúti zo severu k juhu a tento smer zachováva na veľa kilometroch. Keď voz zastal, slnko ledva vychádzalo. Všetko v dome ešte spalo a pevné okenice boli zatvorené.
– Hej, hej, krčmár!… – zvolal jeden z dvoch pohoničov a rukoväťou biča zabúchal na bránu.
– Už idem! – volal znútra krčmár a vyskočil z postele.
O chvíľu sa v obloku na prvom poschodí objavila strapatá hlava. – Čo chcete? –spýtal sa krčmár neveľmi prívetivo.
– Najprv jesť, a potom spať, – povedal povozník.
– Už idem, – opakoval krčmár a zmizol v miestnosti.
Keď doširoka otvorenou bránou vošiel voz do dvora, chlapi sa poponáhľali vypriahnuť kone a zaviedli ich do koniarne, kde ich poriadne nakŕmili. Krčmár sa ustavične motal okolo svojich ranných hostí. Zrejme by bol rád nadviazal rozhovor, ale povozníkom, ako sa zdalo, neveľmi bolo do reči.
– Čože tak zavčasu, priatelia? – vyzvedal sa krčmár. – Azda ste museli cestovať celú noc?
– No! – odvrkol jeden z furmanov.
– A idete ďaleko?
– Či blízko či ďaleko, to je naša vec, – znela odpoveď. Krčmár sa robil akoby nič.
– A prečo by sme to nepovedali, Vogel? – zasiahol druhý furman, ktorý doteraz neprehovoril. – Predsa nemusíme pred nikým tajiť, že ideme do Szent-Endre.
– Aj keď to nemusíme tajiť, – odsekol Vogel mrzuto, – do toho nikoho nič.
– Pravdaže, – pätolizačsky prikývol krčmár, dobrý kšeftár. – To som ja len tak, aby reč nestála… Páni by si chceli dačo zajesť?
– Hej, – prikývol prívetivejší. – Chlieb, slaninu, šunku, klobásu, čo máš.
Voz iste prešiel kusisko cesty, lebo vyhladnutí povozníci sa s chuťou najedli. Boli aj veľmi ustatí, a preto sa pri stole nezdržovali. Len čo dojedli, išli si ľahnúť, jeden do koniarne na slamu ku koňom a druhý pod plachtu do voza. Zvonilo na poludnie, keď sa znovu objavili. A opäť si pýtali jesť. Obslúžili ich ako predtým vo veľkej dvorane v krčme. No teraz, už vypočinutí, sa tak neponáhľali. Po obede si objednali pálenku. Pili ju ako vodu.
Popoludní sa v krčme pristavilo mnoho vozov, aj chodci sa zastavili na pohárik. Zväčša to boli dedinčania, s kapsou na chrbte a palicou v ruke, čo sa vybrali do Granu, alebo sa odtiaľ vracali. Skoro všetci tu boli každodennými hosťami a krčmár si mohol gratulovať, že veľa znesie, lebo si pripíjal rad-radom so všetkými. Pri pití sa človek rozhovorí a pri reči hrdlo vysuší, nuž treba ho zalievať. A práve toho dňa mali ľudia o čom hovoriť. Nočný zločin narobil rozruch. Už prví pocestní priniesli o ňom správy a každý ďalší pridal niečo nové, alebo povedal, čo si o tom myslí. Tak sa krčmár postupne dozvedel, že nádhernú vilu grófa Hagenaua, vzdialenú asi päťsto metrov od Dunaja, úplne vyrabovali, že strážca Christián bol ťažko poranený, že zločin spáchala nepolapiteľná banda, ktorá už má na svedomí aj iné, nepotrestané zločiny, a napokon, že polícia krížom-krážom prezerá kraj a že po zločincoch pátra práve utvorená policajná brigáda. Dvaja furmani sa nemiešali do rozhovorov. Mlčanlivo sedeli obďaleč, ale iste im neušlo ani slovko.
Ruch pomaly stíchol a okolo pol siedmej ostali poznove sami vo veľkej sále, odkiaľ práve odchádzal posledný hosť.
Jeden z nich ihneď zavolal krčmára, ktorý usilovne leštil poháre na pulte.
– Čo si páni prajú? – pribehol krčmár.
– Večeru, – povedal povozník.
– Budete tu nocovať, pravda? – spýtal sa krčmár.
– Nie, pane, – odpovedal ten, ktorý sa zdal družnejší. – Chceme ešte v noci ísť ďalej.
– V noci…?!– začudoval sa krčmár.
– Hej, – prisvedčil hosť, – lebo včasráno chceme byť na trhu. –V Szent-Endre?
– Alebo v Grane! Podľa okolností. Čakáme tu priateľa, išiel sa poprezvedať, kde sa môžeme najvýhodnejšie zbaviť svojho tovaru.
Hostinský opustil miestnosť a išiel pripraviť večeru.
– Počul si, Kaiserlick? – povedal potichu mladší a naklonil sa k spoločníkovi.
– Áno.
– Už na to prišli.
– Vari si sa nenazdal, že sa to utají?
– A polícia prehľadáva vidiek.
– Nech.
– Podľa všetkého pod Dragošovým velením.
– No, to je už niečo iné, Vogel. Ale myslím, že tí, čo sa obávajú Dragoša, môžu dnes pokojne spať.
– Čo tým chceš povedať?
– To, čo som povedal, Vogel. –Teda Dragoš je…?
– Čo?
– Odstránený?
– Dozvieš sa to zajtra. A teraz ticho, – zakončil furman, keď zbadal, že sa krčmár vracia.
Posol, ktorého čakali prišiel až neskoršie v noci. Všetci traja sa napochytre poradili.
– Povráva sa, že polícia je už na stope, – vravel ticho Kaiserlick.
– Hľadá, ale nenájde.
– A Dragoš?
– Už ho máme.
– Kto ho dostal?
– Titča.
– To je dobre… A my, čo máme robiť?
– Bez meškania zapriahnuť. –Kam?
– Do Szent-Endre, ale po päťsto metroch sa obrátite a vrátite sa tou istou cestou. Krčma už bude zatvorená. Prejdete tak, aby vás nik nezbadal, a dáte sa severnou cestou. Budú myslieť, že ste išli na juh, a vy už budete na opačnom konci. –Kde je loď?
– V zátočine pod Pilisom.
– A tam sa máme stretnúť?
– Nie, trochu bližšie, na čistinke vľavo pri ceste. Poznáš to miesto?
– Áno.
– Asi pätnásti naši sú už tam. Pridáte sa k nim. –A ty?
– Ja sa vrátim po ostatných chlapov, nechal som ich na stráži. Privediem ich.
– Teda poďme! – vstali furmani.
Zakrátko sa už voz pohýnal. Krčmár, pridŕžajúc jedno krídlo otvorených vrát, sa úctivé lúčil s hosťami.
– Nuž teda do Granu? – spýtal sa.
– Nie, – odpovedali furmani, – nie, kamarát, ideme do Szent-Endre.
– Tak potom šťastnú cestu! – poprial krčmár.
– Ďakujeme, kamarát.
Voz sa obrátil vpravo a dal sa cestou na východ do Szent-Endre. Keď zmizol v temnote, posol, na ktorého Kaiserlick a Vogel celý deň čakali, tiež odišiel, ale opačným smerom, cestou do Granu.
Krčmár si to nevšimol. Nestaral sa veľa o prechodných nocľažníkov, ktorých už asi nikdy neuvidí; ponáhľal sa pozatvárať dom a šuchnúť sa do postele. Voz, ktorý medzitým pokojne odchádzal, sa po päťsto metroch obrátil a podľa príkazu sa vracal späť po tej istej ceste.
Keď znova prišiel ku krčme, bolo už všade ticho, iba pes, ktorý spal uprostred cesty, sa odrazu tak zúrivo rozštekal, že poplašený kôň prudko odskočil. Pohoniči ho rýchlo strhli späť na cestu a po druhý raz sa voz stratil v tme.
Bolo asi pol jedenástej, keď opustili vychodenú cestu a odbočili do lesa, ktorého temné šíravy sa rozprestierali po ľavej strane.
Voz zastal, len čo zišiel z cesty.
– Kto je? – ozval sa z tmy hlas.
– Kaiserlick a Vogel, – odpovedali povozníci.
– Poďte! – prikázal hlas.
Za prvými radmi stromov bola čistinka, kde na machu spalo zo pätnásť chlapov.
· Šéf je tu? – vyzvedal Kaiserlick.
· Ešte nie.
· Kázal, aby sme ho tu počkali.
Nečakali dlho. Ani nie po polhodine prišiel šéf, muž, čo prišiel tak neskoro do krčmy, a s ním zo desať chlapov, takže spolu tam bolo asi dvadsaťpäť členov bandy.
· Všetci sú tu? – opýtal sa.
· Áno, – odpovedal Kaiserlick, podľa všetkého požívajúci u bandy rešpekt. –A Titča?
· Tu som, – ozval sa zvučný hlas.
· Ako si pochodil? – opýtal sa ustarostené vodca.
· Víťazstvo na plnej čiare. Vtáčik je v klietke na lodi.
· Teda poďme a poponáhľajme sa! – rozkázal vodca. – Šesť mužov ako predná hliadka, ostatok ako zadný voj, voz uprostred. Dunaj je odtiaľto na necelých päťsto metrov a náklad vyložia obratom ruky. Vogel odíde s vozom a tí, čo sú odtiaľto, sa pokojne vrátia domov. Ostatní odplávajú loďou.
Práve sa pripravovali splniť rozkaz, keď jeden zo stráže pri ceste náhlivo pribehol.
· Poplach! – povedal tlmeným hlasom.
· Čo je? – opýtal sa vodca bandy.
· Počúvaj!
Všetci stíchli. Bolo počuť, že po ceste ktosi ide. Ozvali sa tlmené hlasy. Mohlo to byť na dajakých sto siah.
– Ostaňme na čistine, – rozkázal vodca. – Prejdú a nezbadajú nás.
Bola hlboká tma, ale čo ak je to na nešťastie policajná čata a smeruje k rieke?
Pravda, mohlo sa stať, že nezbadá loď, a napokon, veď by ju mohla celú prekutať, aj tak nenájde nič podozrivé. No aj ak táto čata nemá tušenia o lodi, možno ostane tu nablízku, a potom by bolo veľmi nerozumné vytiahnuť voz.
Napokon, zariadia sa podľa okolností. Môžu aj celý deň vyčkať na tejto čistinke, a ak bude treba, niekoľko mužov sa vyberie v noci k Dunaju, aby sa presvedčili, či tam nie je policajná hliadka.
Nateraz bolo najdôležitejšie, aby ich neodhalili.
Skupina naozaj onedlho došla na miesto, kde cesta viedla popri čistine. Aj v tmavej noci sa dalo rozoznať zo desať chlapov, podľa príznačného štrngania ozbrojených.
Už míňali čistinu.
Vtom jeden z páru koni poplašený prechádzajúcimi po ceste, zafŕkal, ťahavo zaerdžal a druhý to za ním zopakoval. Prechodiaca skupina ihneď zastala.
Bola to naozaj policajná hliadka, ktorá sa pod velením Karola Dragoša, už celkom zotaveného z raňajšej nehody, vypravila k rieke.
Keby to ľudia na čistine boli vedeli, možno by ich nepokoj bol ešte vzrástol. Ale ich vodca žil v presvedčení, že obávaný detektív je neschopný boja.
Ráno Karol Dragoš vyskočil na breh, kde naňho čakal Uhlmann, a odviedol ho proti prúdu rieky. Obaja detektívi prešli dvesto či tristo metrov k člnu, ukrytému v pobrežnej tráve, a nastúpili doň. Fridrich ihneď mocnými zábermi vesiel previedol ľahký čln na druhý breh rieky.
– Vravel si, že zločin bol spáchaný na pravom brehu rieky? – opýtal sa v tej chvíli Karol Dragoš.
– Áno, – odpovedal Fridrich Uhlmann.
– V ktorých miestach?
– Proti prúdu. Blízko Granu.
– Ako? Blízko Granu? – zvolal Dragoš. – A nepovedal si mi práve, že je to len kúsok cesty?
– Nie je to ďaleko, – povedal Uhlmann. – Možno zo tri kilometre.
V skutočnosti to boli štyri a tento dlhý úsek nemohol prejsť bez ťažkostí človek, ktorý práve ledva ušiel smrti. Niekoľko ráz si Karol Dragoš musel oddýchnuť. Boli asi tri hodiny poobede, keď konečne došli do vily grófa Hagenaua. Len čo Dragoš pocítil, že posilňujúce kvapky, o ktoré požiadal, mu prinavracajú sily, prvou jeho starosťou bolo, aby ho priviedli k posteli Christiána Höla. Strážcu pred niekoľkými hodinami ošetril lekár z blízkeho okolia. Teraz ležal a namáhavo chrčal. Hoci poranenie bolo veľmi vážne a zasiahlo pľúca, ukazovalo sa, že ho zachránia.
Karol Dragoš sa predsa len od neho niečo dozvedel, aj keď dozorca hovoril len pridusené. S veľkou trpezlivosťou vyzvedel, že bandu zločincov tvorilo najmenej päť-šesť chlapov; predošlú noc vylámali dvere a vtrhli do vily. Strážca Christián Hol, zburcovaný zo spánku šramotom, sa ledva stačil zodvihnúť z postele, keď už klesol, zasiahnutý dýkou medzi lopatky. Nevedel, čo sa dialo potom, a nemohol poskytnúť nijakú správu o útočníkoch, ale vedel, ako vyzerá ich vodca, istý
Ladko, ktorého meno jeho druhovia niekoľkokrát vyslovili s nevysvetliteľným chvastúnstvom. Pokiaľ ide o Ladka, na tvári mal masku, ale bol to vysoký chlapík s belasými očami a mal hustú svetlú bradu.
Táto posledná podrobnosť vyvracala Dragošove podozrenie voči Iľjovi Brušovi a pomiatla ho. Nepochyboval, že Iľja bol svetlovlasý a vlasy má zafarbené, ale farbivo sa nemôže večer stiahnuť a ráno znova natiahnuť ako parochňa. Tu sa čosi nezhodovalo, a to si chcel Dragoš v pokoji objasniť.
Strážca Christián mu nemohol poskytnúť podrobnejší popis. Čo sa týka ostatných útočníkov, nezbadal nič, lebo aj oni sa z opatrnosti maskovali. Detektív, vyzbrojený týmito správami, mu ešte položil niekoľko otázok, týkajúcich sa samotnej vily grófa Hagenaua. Ako sa dozvedel, bolo to veľmi bohaté obydlie, zariadené s kráľovským prepychom. Zásuvky plné klenotov, strieborných príborov a drahocenností, na kozuboch a nábytku umelecké predmety, na zemi drahé koberce a na stenách vzácne maľby. Ba na prvom poschodí boli dokonca v pokladnici cenné papiere. Teda niet pochýb, že votrelci mali príležitosť zmocniť sa skvelej koristi. To vskutku mohol Karol Dragoš ľahko zistiť, keď prešiel viacerými miestnosťami. Bola to lúpež dokonalá, podľa všetkých pravidiel. Zlodeji sa nepristavovali pri bezcennostiach, boli to znalci. Temer všetky cenné predmety zmizli: na miestach, kde postŕhali goblény, objavili sa nahé pusté štvorce steny, najkrajšie obrazy povyrezúvali a žalostne tu viseli iba prázdne rámy. Lupiči sa zmocnili všetkého, aj vyberaných, nádherných čalúnov a kobercov. Ba vylomili aj pokladnicu a všetko z nej odniesli.
„To nemohli odniesť na chrbte,“ povedal si Karol Dragoš, keď prezrel celú tú pohromu. „Tu nabrali za celý voz. Treba ho len objaviť.“ Výsluch a vyšetrovanie vyžadovali veľa času. A noc sa blížila. Bolo sa teda treba pokúsiť čo najskôr nájsť stopu po voze, ktorý zlodeji iste použili. A tak sa Dragoš ponáhľal von, do terénu.
Nemusel ísť ďaleko a našiel dôkaz, ktorý potreboval. Na širokom, dobre udržiavanom dvore pred vilou, rovno oproti vylámaným dverám ostali po širokých kolesách hlboké stopy a obďaleč bola zem udupaná, ako vedia udupať len kone, keď dlho čakajú.
Karol Dragoš to zistil jediným pohľadom, potom prešiel dvorom a začal priamo pri mrežovanej bráne, ktorá viedla na cestu, dôkladne skúmať zem a odtiaľ sledoval niekoľko sto metrov verejnú cestu. Napokon sa vrátil. – Uhlmann, – zvolal na neho zo dvora.
– Prosím? – vyšiel Uhlmann z domu a zamieril k šéfovi.
– Koľko tu máme ľudí? – spýtal sa.
– Jedenásť.
– To je málo, – povedal Dragoš.
– Ale veď, – namietal Uhlmann, – strážca Christián sa nazdáva, že útočníkov bolo len päť alebo šesť.
– Strážca Christián má svoj názor a ja mám svoj, – odpovedal Dragoš. – No nič to, musíme sa uspokojiť s tým, čo máme. Jedného muža necháš tu, a tých desať vezmeš. S nami je to dvanásť, a to je už čosi.
– Máte stopu? – opýtal sa Fridrich Uhlmann.
– Viem, kde sú zlodeji – teda viem aspoň, ktorým smerom išli.
– Môžem sa opýtať… – začal Uhlmann.
– Odkiaľ to viem? – dokončil Dragoš. – Je to celkom prosté. Najprv som si uvedomil, že tu vzali priveľa vecí, a teda, že iste potrebovali nejaký záprah. A tak som hľadal voz a našiel som ho. Je to vozík na štyroch kolesách, sú doň zapriahnuté dva kone, a jednému, tomu prednému, na prednej pravej podkove chýba klinec.
– Ako ste to zistili? – spýtal sa prekvapený Uhlmann.
– Minulej noci pršalo a na zemi sú presne odtlačené stopy. A tak som sa dozvedel, že voz, keď opustil vilu, dal sa doľava, teda opačným smerom ako leží Gran. Aj my sa poberieme tým smerom a budeme sledovať stopu zle podkutého koňa. Nezdá sa, že by naši chlapíci vo dne pokračovali v ceste. Iste sa kdesi utiahli a vyčkajú do večera. Lebo kraj je dosť riedko obývaný, niet tu veľa domov. Ak bude treba, prezrieme domy blízko cesty. Zvolaj svojich mužov, lebo noc sa blíži, a oni sa pousilujú zmiznúť.
Karol Dragoš a jeho družina dlho kráčali, kým našli stopu. Bolo asi pol jedenástej, keď po bezvýslednej prehliadke dvoch či troch majerov došli na rázcestie, ku krčme, kde dvaja furmani strávili deň a odkiaľ odišli krátko predtým. Dragoš prudko zabúchal na bránu.
– V mene zákona! – povedal, keď uvidel v okne krčmára, ktorému táto noc nežičila pokojného spánku.
– V mene zákona!… – opakoval krčmár zdesene, keď uvidel, že stavisko obkolesila početná skupina. – Čo som urobil?
– Zíď dolu a dozvieš sa… Ale ponáhľaj sa, – odpovedal Dragoš netrpezlivo. Keď napoly oblečený krčmár otvoril dvere, detektív ho rýchle vypočul. – Prišiel sem ráno voz? Koľko mužov ho sprevádzalo? Zastavil sa tu? Odišiel? Ktorým smerom?
Na odpovede nebolo treba čakať. Áno, voz s dvoma chlapmi prišiel do krčmy včasráno. Bol tu až do večera a odišiel iba po príchode tretieho muža, na ktorého povozníci čakali. Okolo deviatej odišli smerom k Szent-Endre.
– K Szent-Endre? – naliehal Dragoš. – Vieš to iste?
– Iste, – potvrdil krčmár.
– Povedali ti to, alebo si ich videl?
– Videl som.
– Hm, – zašomral Karol Dragoš a doložil: – No dobre. Choď si teraz ľahnúť, môj milý, a drž jazyk za zubami.
Dvere sa zatvorili a policajná patrola osamela na ceste.
– Okamih! – prikázal Karol Dragoš policajtom, kým s lampášom v ruke starostlivo skúmal pôdu.
Sprvoti nezbadal nič podozrivé, ale potom prešiel cestu a zišiel až na kraj. Tu bola zem menej udlávená a na prvý pohľad zbadal stopu kopyta s chýbajúcim klincom a zistil, že zle podkutý kôň nemieril ani k Szent-Endre, ani do Granu, ale na sever rovno k rieke. A teda touto cestou sa pustil aj Dragoš so svojimi chlapmi. Prešli zo tri kilometre týmto celkom pustým krajom, keď zrazu vľavo od cesty zaerdžal kôň. Karol Dragoš kývol svojim, aby počkali, a kráčal k čistine v malom lesíku neurčite sa črtajúcej v šere.
– Kto je tu? – zvolal nahlas.
Keď mu nik neodpovedal, jeden z policajtov zapálil na jeho povel živicovú fakľu. Dymivý plameň zažiaril v bezmesačnej noci, ale svetlo prenikalo iba na niekoľko krokov a nestačilo preniknúť temnotou, znásobenou hustým lístím stromov.
– Vpred! – rozkázal Dragoš, prenikajúc do húštiny na čele patroly. Ale húština mala svojich obrancov. Ledva sa do nej vnorili, ozval sa hlas:
– Stáť, lebo strieľam!
Hrozba nemohla zastrašiť Dragoša, tým skôr, že v slabom svetle fakle zbadal akúsi nehybnú kopu, akiste voz, okolo ktorého sa zhŕkol húf mužov. V tme nevedel odhadnúť, koľko ich je.
– Vpred! – rozkázal znova.
Policajná patrola poslúchla rozkaz a vnikala ďalej do neznámeho lesa. Situácia sa ešte zhoršila, keď zrazu ktosi vyrval fakľu policajtovi z rúk a zavládla hlboká tma.
– Babroš!… – zahrešil Dragoš. – Franc, svetlo!… Svetlo!
Sklamanie bolo tým väčšie, že v poslednom záblesku dohasínajúcej fakle zazrel, ako sa voz pohýna a mizne medzi stromami. Na nešťastie nedalo sa ani pomyslieť na prenasledovanie. Polícia narazila na živý múr. Proti každému z policajtov stáli dvaja alebo traja protivníci, a Dragoš prineskoro zbadal, že na víťazstvo nemá dosť mužov.
Doteraz ani na jednej, ani na druhej strane nikto nevystrelil.
– Titča! – zvolal akýsi hlas v tme.
– Tu som! – odpovedal druhý hlas. –A voz!?
– V poriadku!
– Skoncujeme to!
Dragošovi sa tieto hlasy dobre vryli do pamäti. Nikdy ich nezabudne. Hneď nato sa rozoštekali revolvery a vzduch sa zachvel tupými výbuchmi. Guľky zasiahli niekoľko policajtov a Karol Dragoš si uvedomil, že by bolo bláznovstvom zotrvávať v boji. Musel sa rozhodnúť pre ústup.
Policajná patrola sa vrátila na cestu – až ta sa ju neopovážili víťazi prenasledovať. Noc sa opäť ponorila do ticha, na chvíľu narušeného.
Najprv sa bolo treba postarať o ranených. Traja boli ľahko zasiahnutí. Po predbežnom ošetrení ich poslali dozadu v sprievode štyroch kolegov. Dragoš a Uhlmann so zvyšnými troma policajtmi sa pustili cez polia k Dunaju, zahýbajúcemu trošku ku Granu.
Karol Dragoš bez ťažkostí našiel miesto, kde pred niekoľkými hodinami pristál, aj loďku, v ktorej s Uhlmannom prešli rieku. Päť mužov nasadlo do člna, poznove preplávali krížom cez Dunaj a vylodili sa na ľavom brehu. Ak Karol Dragoš utrpel prehru, dúfal, že si to vynahradí. Ani trošku už nepochyboval, že Iľja Bruš a vychýrený Ladko je jeden a ten istý, ba bol pevne presvedčený, že zločin z predošlej noci má na svedomí jeho spoločník. A predpokladal, že sa vráti, keď bezpečne ukryje svoju korisť, pretože nevie, že sa prezradil.
Určite sa ešte pred úsvitom vráti do člna a počká tam na svojho neprítomného pasažiera, presne tak, ako by to urobil neškodný a čestný rybár, za akého sa vydával.
Ale päť energických mužov ho už bude čakať. Päť mužov, ktorých pred chvíľou Ladko so svojou bandou premohol, ľahko prekoná odpor, aký im môže klásť ten istý Ladko, teraz už osamotený, opäť v roli Iľju Bruša.
Dobre premyslený plán sa však na nešťastie predsa len nedal uskutočniť. Darmo I Dragoš a jeho pomocníci prehľadávali pobrežie, nijako nemohli objaviť rybárov čln. Hoci Dragoš a Uhlmann bezpečne našli miesto, kde čln kotvil, nebolo po ňom ani stopy. Zmizol, a Iľja Bruš s ním.
Dragoš zúril.
– Fridrich, – povedal svojmu pomocníkovi, – už nevládzem ani o krok ďalej. Vyspíme sa tu v tráve, aby sme nabrali trochu síl. Ale jeden z našich nech vezme čln a ihneď sa vráti do Granu. Keď otvoria poštu, pošle telegram. Zapáľ lampáš. Nadiktujem ti ho. Píš! Uhlmann mlčky poslúchol.
„Zločin spáchaný tejto noci v blízkosti Granu. Korisť naložená na loď. Prísne dodržiavať predpísané prehliadky.“
– To bude jeden, – povedal Dragoš, a po chvíli pokračoval:
– A teraz druhý! – a znova diktoval:
„Vydať zatykač na muža menom Ladko, ktorý pod falošným menom Iľja Bruš vystupuje ako laureát Dunajskej ligy z posledných pretekov v Sigmaringene; dotyčný Ladko, alias Iľja Bruš, je obvinený z krádeží a vrážd.“
– Toto treba ihneď odtelegrafovať bez výnimky všetkým pobrežným obciam, –prikázal Karol Dragoš a vyčerpaný si ľahol na zem.

Zajatec

Je načase, aby sme prezradili čitateľovi, že Dragošovo podozrenie, v ktorom ho utvrdzovalo odhalenie portrétu, nebolo celkom bezdôvodné. Aspoň v jednom bode Dragoš usudzoval správne. Áno, Iľja Bruš a Sergej Ladko, to bol jeden a ten istý človek.
Ale Dragoš sa veľmi mýlil, keď pripisoval svojmu spolucestujúcemu množstvo krádeží a zločinov, čo už toľko mesiacov pustošili dunajské krajiny, medzi nimi aj tento posledný útok, vylúpenie vily grófa Hagenaua. Napokon Ladko ani len netušil, že by jeho pasažier mohol na niečo také čo i len pomyslieť. Vedel iba to, že za jeho menom sa kryl slávny zločinec, a nechápal, ako mohlo dôjsť k takejto zámene.
Keď odhalil, že má takého obávaného súmenovca, ktorý na dovŕšenie nešťastia je mu ešte aj krajanom, najprv sa inštinktívne zdesil, ale skoro sa spamätal. Čo mu záležalo na zločincovi, s ktorým okrem mena nemal nič spoločné? Nevinný sa nemusí ničoho obávať. A tak Sergej Ladko – odteraz ho budeme menovať pravým menom – sa predošlej noci celkom pokojne vybral do Salky. Po svojom odchode z Rusčuku sa v tomto malom mestečku usadil pod menom Iľja Bruš a tu dlhé a dlhé týždne očakával správy od svojej drahej Nače.
Ako už vieme, nevydržal stále len čakať a čakať a pousiloval sa nájsť spôsob ako sa dostať inkognito do Bulharska. Náhodou mu prišli do ruky noviny Pester Loyd, kde s veľkou slávou oznamovali rybárske preteky v Sigmaringene. Keď si vyhnanec, známy lodivod a výborný rybár, prečítal článok, vymyslel si plán, ktorý by azda mohol mať úspech práve preto, že bol taký neobyčajný. Pod menom Iľja Bruš, pod ktorým ho poznali v Salke, sa zapíše do Dunajskej ligy, zúčastní sa na pretekoch v Sigmaringene a vďaka svojej rybárskej zručnosti získa prvú cenu. Keď takto preslávi svoje nepravé meno, vyhlási čo najnápadnejšie –a ak bude príležitosť, dokonca vyvolá stávky – že popláva dolu Dunajom s udicou v ruke od prameňa rieky až po ústie. Tento plán iste vzbudí rozruch vo svete rybárov a zaistí mu určitú reputáciu aj medzi ostatným obyvateľstvom.
Toto postavenie mu bude bezpečnou a neodškriepiteľnou ochranou, lebo ľudia obyčajne prejavujú slepú dôveru slávnym a populárnym osobám. Možno sa mu podarí dostať sa domov dolu Dunajom. Pravdaže, nakoľko len bude môcť, urýchli plavbu a rybáreniu sa venuje iba natoľko, aby nevzbudil podozrenie.
Postará sa, aby sa o ňom aj za plavby veľa hovorilo, aby naňho nezabudli, aby mohol otvorene, pod ochranou svojej populárnosti, zostať v Rusčuku.
Ale ak chcel šťastlivo dosiahnuť tento cieľ, nik nesmel ani len tušiť jeho pravé meno.
Sergej Ladko si teda prisahal, že bude Iľjom Brušom, nech by ho čokoľvek postretlo na ceste.
· noci pred odchodom sa Sergej Ladko takto premaskoval a potom pred úsvitom sa vybral na cestu, presvedčený, že nik nezasvätený ho nepozná.
· Sigmaringene sa všetko odohralo tak, ako predpokladal. Keďže sa stal víťazom pretekov, tlač pobrežných krajín prijala jeho plán priaznivo. Stal sa známym a všade mohol požiadať o pomoc kolegov z Dunajskej ligy, roztrúsených po celom toku rieky.
· Ulme zažil prvé rozčarovanie. Zistil, že popularita ho nechráni pred úradmi. A tak bol veľmi rád, keď mohol prijať pasažiera, ktorý nielenže mal v poriadku doklady, ale aj vážnosť u polície. Keď sa dostane do Rusčuku, cudzincova prítomnosť by mu mohla však zavádzať. No veď sa nejako dohodnú a dovtedy má aspoň väčšiu nádej, že sa mu vydarí cesta, na ktorej mu tak záležalo.
Keď sa Sergej Ladko dozvedel, že obávaný zločinec sa volá tak ako on a že je Bulhar, po druhý raz ho nepríjemne zmrazilo. Hoci bol nevinný, nemohol poprieť, že táto zhoda by mohla zapríčiniť poľutovaniahodné omyly. Proti tomuto nebezpečenstvu nemohol Sergej Ladko nič robiť. Napokon, ak aj bolo vážne, nebolo treba ho preceňovať.
Nebolo pravdepodobné, že by si polícia bez zvláštneho dôvodu všímala neškodného rybára, a najmä rybára, ktorého chránia vavríny z pretekov v Sigmaringene. Sergej Ladko prišiel do Salky po západe slnka a odišiel dávno pred brieždením. Nikto ho nezbadal; vrátil sa domov, len aby sa presvedčil, či ho nečaká nejaký list od Nače.
Ale Nača vytrvalo mlčala, a to bolo skutočne do zúfania. Prečo mladá žena už vyše dvoch mesiacov nepíše? Čo sa jej stalo? V nepokojných časoch sa všeličo prihodí. Lodivod sa s úzkosťou spytoval sám seba, či už nebude neskoro, keď sa vylodí v Rusčuku.
Táto myšlienka ho neustále poháňala a dodávala mu sily. Pomáhala mu víťazne bojovať proti vetru a zrýchľovala jeho kroky, keď sa vracal k člnu s liekom pre pána Jägra.
Zarazilo ho, keď nenašiel svojho pasažiera, ktorého opustil v takom nepríhodnom čase. Krátka písomná správa ho neuspokojila. Aký naliehavý dôvod prinútil pána Jägra, aby odišiel, hoci bol taký zoslabnutý? Ako to, že viedenský mešťan mal odrazu uprostred pustej pláne, ďaleko od obývaných centier, také naliehavé povinnosti?
Nech už bolo akokoľvek, neprítomnosť pána Jägra, žiaľ, predlžovala cestu. Nebyť tejto nečakanej príhody loďka by rýchle vkĺzla do prúdu a do večera by jej zas pribudlo hodne kilometrov.
Ladko sa predsa len odhodlal vyčkať. Mal voči svojmu pasažierovi záväzky, a keď si to uvážil, lepšie bolo stratiť deň, ako vyvolať prípadný neskorší spor. Našťastie mu nechýbala práca, veď sotva stihne dať do poriadku čln a po búrke ponaprávať drobné škody.
Najprv začal upratovať v kufroch, ktoré bol ráno poprevracal, keď v nich nadarmo hľadal. Vtom mu podhľad padol na náprsnú tašku, ktorú si všimol aj Karol Dragoš. Lodivod otvoril tašku ako predtým detektív, ale uchvátený celkom inými pocitmi, a vybral z nej Načinu podobizeň.
Dlho, dlho pozoroval Sergej milovanú tvár. Nača!… To bola ona. To boli jej drahé črty, čisté oči, ústa pootvorené, akoby chcela prehovoriť!… Konečne s hlbokým vzdychom zastrčil portrét do tašky, tašku do kufra, starostlivo ho zamkol a kľúč vopchal do vrecka. Potom vyšiel z kabíny, aby ďalej opravoval čln. Ale už sa nevedel sústrediť. Čoskoro mu ruky znehybneli. Sedel na lavici, chrbtom k brehu, a blúdil pohľadom po rieke. Myšlienky mu zalietali do Rusčuku. Videl si ženu, veselý domov, plný piesní… Pravda, nič neľutoval. Ak by bolo treba, znovu by obetoval vlastné šťastie za vlasť…
A predsa, ako ho bolelo, že toľká obeť bola daromná! Povstanie vypuklo predčasne a bolo neodvolateľné rozdrvené. Koľko rokov ešte musí Bulharsko úpieť v jarme utláčateľov? Bude môcť Ladko prekročiť hranice? A ak sa mu to podarí, nájde ešte svoju milovanú?
Zadumaný Ladko blúdil spomienkami a celkom zabudol, kde je. Preto nezbadal ani troch mužov, ktorí prichádzali opatrne po brehu. Ale oni ho dobre videli.
Len čo v záhybe rieky zbadali loďku, zastali a potichu sa radili.
S jedným z troch prichodiacich sa už čitateľ zoznámil pri pristátí vo Viedni – bol to Titča. To on so svojím druhom sledoval Karola Dragoša, keď detektív stopoval Iľju Bruša. Iľja vtedy nevinne zašiel k jednému zo sprostredkovateľov, ktorí im pomáhali zasielať zbrane do Bulharska.
Traja chlapi sa pričupili v tráve na brehu a odtiaľ striehli. Ladko, hlboko zamyslený, nemal ani tušenie, aké nebezpečenstvo mu hrozí. Nevedel, že naňho číhajú traja zločinci z bandy, čo vyčíňala popri Dunaji. Viedol ich Titča, najvýznamnejší člen po vodcovi. Sackmann a Zerlang, jeho spoločníci, ho poslúchali na slovo.
– To je on! – šepkal Titča, zadržiac rukou ostatných, len čo v záhybe rieky spozoroval čln.
– Dragoš? – spýtal sa Sackmann.
– Áno.
– Vieš to iste?
– Bezpečne.
– Ale veď mu nevidíš do tváre, je obrátený chrbtom, – namietal Zerlang.
– To mi veľa nepomôže, keď mu uvidím tvár, – odpovedal Titča. – Nepoznám ho. Ledva som ho zazrel vo Viedni.
– Nuž teda?…
– Ale bezpečne som spoznal člnok, – prerušil ho Titča, mal som kedy pozrieť si ho, keď sme sa s Ladkom zamiešali do húfu jeho obdivovateľov. Určite sa nemýlim.
– Teda poďme! – povedal ktorýsi z chlapov.
– Poďme, – pridal sa Titča a rozvinul bal, čo niesol pod pazuchou.
Lodivod ešte vždy netušil, že naňho striehnu. Nezbadal ich, ani keď sa približovali, tlmiac šum krokov v hustej pobrežnej tráve.
Sedel zasnívaný a myšlienky sa mu uberali dolu riekou k Nači a k rodnému kraju. Zrazu množstvo nerozpletiteľných pút sa ovinulo okolo neho, oslepovalo ho a dusilo. Keď sa spamätal z otrasu, inštinktívne sa začal brániť. V tom ho však omráčil prudký úder do hlavy a Sergej klesol na dno člna. Ešte stihol spozorovať, že je v zajatí širokej siete, známej pod menom čereň, do akej aj on neraz chytal ryby.
Keď sa prebral z mdlôb, už nebol zamotaný do siete. Teraz bol pevne zviazaný šnúrou, niekoľkokrát obkrútenou okolo neho, takže sa nemohol ani pohnúť. Nemohol kričať, lebo ústa mal zaviazané šatkou, a nič nevidel, lebo na očiach mal nepriesvitnú pásku.
Keď sa mu vracalo vedomie, predovšetkým sa ho zmocnil opravdivý úľak. Čo sa to stalo? Čo znamenal tento nevysvetliteľný útok? Čo od neho chceli? Ale o chvíľu sa trochu upokojil. Keby boli mali v úmysle zabiť ho, boli by to už urobili. Útočníci sa ho zrejme chceli iba zmocniť.
Ale prečo, kvôli čomu sa ho chceli zmocniť?
Na túto otázku mu bolo ťažko odpovedať. Zlodeji?… Tí by sa nenamáhali sputnať svoju obeť s toľkou opatrnosťou. Veď rýchlejšie a istejšie by bolo bodnúť nožom. A boli by to naozaj úbohí zlodeji, keby ich lákal jeho biedny čln. Pomsta?… Ešte nemožnejšie. Iľja Bruš nemal nepriateľov. Jediní Ladkovi nepriatelia, Turci, nemohli tušiť, že bulharský vlastenec sa skrýva pod menom rybára. A aj keby sa o tom boli dozvedeli, nebol zase takou významnou osobnosťou, že by sa boli odhodlali k násilnému činu ďaleko za hranicami, rovno v srdci cisárstva. Okrem toho Turci by ho boli zavraždili ešte skôr ako nejakí zlodeji.
Keď sa presvedčil, že aspoň nateraz je toto tajomstvo nepreniknuteľné, ako praktický človek prestal naň myslieť. Všetku pozornosť sústredil na dianie okolo seba.
Pravdu povediac, v tejto situácii ani nemal možnosť veľa pozorovať. Nemohol sa ani len pohnúť, nevedel ani, či je deň alebo noc. Ale podľa zvukov si čoskoro uvedomil, že leží na dne člna, pravdepodobne svojho, a že čln rýchlo letí poháňaný silnými rukami. Zreteľne rozoznával škripot vesiel v drevených vidliciach a šum vody, kĺžúcej sa po bokoch loďky.
Ktorým smerom išli? To bol ďalší problém. Ladko ho vyriešil dosť rýchlo, lebo si všimol veľký rozdiel medzi teplotou ľavej a pravej strany svojho tela. Otrasy loďky sa naňho prenášali pri každom zábere vesiel a skoro vycítil, že leží v smere plavby. Keďže slnko vo chvíli útoku stálo skoro v nadhlavníku, bez ťažkostí si domyslel, že polovicu tela má v tieni, a teda že čln smeruje od západu na východ a pláva po prúde tak ako v časoch, keď počúval svojho zákonného majiteľa. Tí, čo ho držali v moci, nepreriekli ani len slovíčka. Uší sa mu nedotkol nijaký ľudský hlas, iba namáhavé dychčanie plavcov, keď sa zapierali do vesiel. Táto mlčanlivá plavba trvala asi pol druhej hodiny. Odrazu sa mu tváre dotkla slnečná páľava. Zistil, že sa obracajú na juh. Lodivoda to neprekvapilo. Dokonale poznal všetky zákruty rieky a uvedomil si, že sa dostali do ohybu, ktorý vytvára Dunaj oproti vrchu Pilis. Akiste sa onedlho vrátia do východného smeru, skrútia sa na sever, a potom znova Dunaj začne klesať k juhu, k balkánskemu polostrovu. Tieto dohady sa splnili len čiastočne. Vo chvíli, keď podľa Sergejovho odhadu dosiahli spred zátočiny pri Pilice, vesla odrazu prestali škrípať. A zatiaľ čo loďka po troche spomaľovala, ozval sa drsný hlas.
– Zachyť sa háka! – rozkázal jeden z neviditeľných útočníkov. Čoskoro väzeň pocítil náraz a potom to zaškrípalo, akoby sa čosi odieralo o tvrdé teleso. Potom Sergeja Ladka ktosi nadvihol a podávali si ho z rúk do rúk. Loďka zrejme pristála pri druhej, oveľa väčšej lodi a väzňa ako balík položili na palubu. Márne striehol a načúval, aby zachytil nejaké slová. Nik neprehovoril. Žalárnikov prezrádzali iba dotyky drsných rúk a namáhavý dych. Ladka si podávali a drmali ho na všetky strany. Najprv ho vytiahli, a vzápätí zase spustili popri rebríku, ktorý mu neľútostne odrel kríže. Podľa toho usúdil, že ho spustili úzkym otvorom; napokon, mu strhli z očí pásku a z úst šatku a šmarili ho kamsi ako balík. Nad ním doznieval dutý buchot zatvárajúcich sa padacích dvier. Sergej Ladko, omráčený nárazom, až po hodnej chvíli nadobudol vedomie. A keď prišiel k sebe, nebol na tom o nič lepšie, hoci mohol hovoriť aj vidieť. Odviazali mu ústa, iste ho teda nik nemôže začuť, čo ako by kričal, a ani to mu nepomohlo, že mu sňali z očí pásku. Veď všade naokolo bola úplná tma. A aká tma! Pochopil, že ho zatvorili v podpalubí. Márne sa pokúšal objaviť čo len slabulinký lúč svetla, ktorý by prenikal cez nejakú škáročku. Nerozoznával nič. Koľko hodín takto prešlo? Sergej sa nazdával, že bola asi polnoc, keď zachytil akýsi vzdialený lomoz. Ktosi behal, dupal. Potom sa buchot priblížil. Rovno nad jeho hlavou namáhavo vliekli ťažké balíky, ale od neznámych robotníkov ho delili hrubé dosky.
Hluk sa znovu priblížil. Teraz sa ozvali hlasy vedľa, bezpochyby za priečkou, nebolo však rozumieť, čo hovorili.
Napokon sa vrava utíšila a okolo nešťastného lodivoda, obklopeného nepreniknuteľnou tmou poznove zavládlo ticho. Sergej Ladko zaspal.

XI
V rukách nepriateľa

Keď sa Karol Dragoš dal so svojimi ľuďmi na ústup, víťazi najprv ostali na mieste boja, pripravení postaviť sa na odpor, ak by polícia znovu zaútočila. Medzitým voz odchádzal k Dunaju. Len keď už bolo celkom isté, že policajné sily odišli, na vodcov rozkaz sa pohla aj banda zločincov.
Čoskoro došli až k rieke tečúcej asi na päťsto metrov odtiaľ. Voz ich tam už čakal, naproti lodi, ktorej temná silueta sa črtala blízko brehu.
Onedlho na dvoch pltiach previezli na palubu náklad z voza. Loď ihneď zdvihla kotvu a zmizla v tme. Takmer všetci muži, čo pomáhali pri nakladaní, sa roztratili po okolí, len čo dostali podiel z koristi. Po zločine neostalo už ani stopy, len palubu lode, na ktorej sa plavilo osem mužov, zatarasovali nakopené balíky. V skutočnosti slávna dunajská banda – to boli iba títo ôsmi. Pomocníkov si vždy najali tam, kde rabovali. Pomocníci sa nikdy nezúčastňovali priamo na čine a ich úloha sa obmedzovala na nosičov, hliadky a strážcov a začínala sa vo chvíli, keď bolo treba previezť k rieke korisť.
Bola to veľmi šikovná organizácia. Banda takto disponovala po celom toku Dunaja s mnohými ľuďmi, z ktorých si len máloktorý uvedomoval, komu vlastne pomáha.
Pomocníci, regrutujúci sa z najzaostalejších vrstiev, zväčša naozajstní surovci, sa domnievali, že pomáhajú pri obyčajnom pašeráctve, a ani sa nepokúšali dozvedieť sa viacej. Nikdy im ani na um neprišlo hľadať nejakú súvislosť medzi mužom, ktorý velil ich výpravám, a chýrnym Ladkom. Ladko pred nimi svoje meno skrýval. Ale na mieste zločinu na počudovanie zanechával vždy nejakú stopu, najmä meno.
Banda páchala zločiny po celom toku Dunaja, a tak pobúrenie verejnosti vždy po čase utíchlo. Ale v policajných kanceláriách, kde sa sústreďovali všetky žaloby a sťažnosti pobrežných krajín, sa Ladkovo meno smutne preslávilo. Tí ôsmi, čo ostali na palube, na svojej lodi stále križovali Dunaj. Keď sa naskytla
výhodná príležitosť, zastavili sa, najali si na okolí potrebných pomocníkov a potom, keď bezpečne uložili korisť v plávajúcej skrýši, odišli za novými výbojmi. Keď bola loď plná, odplávali do Čierneho mora, kam v dohovorený deň priplával parník, s nimi spriahnutý. Len čo nakradnuté bohatstvo, neraz získané aj za cenu vraždy, preniesli na parník, stal sa z neho hodnotný tovar, ktorý mohli vo vzdialených krajoch aj medzi čestnými ľuďmi vymeniť za zlato. Včera v noci banda výnimočne rozvírila hladinu v blízkosti svojho predošlého činu. Nikdy sa nedopúšťala takejto chyby, ale tentoraz mal kapitán zvláštny dôvod nevzdialiť sa. Hoci to nebol dôvod, o ktorom v Ulme hovoril Karol Dragoš s Fridrichom Uhlmannom, detektív pri tom jednako len zohral úlohu. Od chvíle, ako ho vo Viedni spozoroval sám šéf bandy, sprevádzaný Titčom, neustále ho sledovala celá skupina členov bandy. Tým povedali iba to najnutnejšie, a loď sa usilovala plávať len niekoľko kilometrov pred člnom.
Nebolo ľahké špehovať na brehoch neraz otvorenej krajiny, kde sa v tom čase hmýrili policajti; často sa museli stiahnuť a náhoda chcela, že nikdy Karola Dragoša a jeho hostiteľa nespozorovali naraz. Preto nepredpokladali, že v člnku sú dvaja cestovatelia, a nikdy ani len nepomysleli, že by mohlo dôjsť k omylu. Keď kapitán banditov prikázal sledovať čln, sníval o majstrovskom ťahu. Zlikvidovať detektíva? Na to nemyslel. Aspoň nateraz ho chcel iba zajať. Keď bude mať Dragoša v moci, bude mať tromf v rukách a zabezpečí sa, ak by bol raz vážne ohrozený.
Ubehlo veľa dní a nenaskytla sa príležitosť k únosu. Alebo sa čln večer zastavil pri obývanom centre, alebo zbadali blízko neho niekoľko mužov, roztratených po nábreží. Profesionálnemu zločincovi nemohlo uniknúť, že sú to policajti. Ráno 29. augusta sa konečne situácia zdala priaznivá. Búrka, čo predošlej noci chránila bandu pri útoku na vilu grófa Hagenaua, viac-menej rozptýlila policajtov, prechádzajúcich alebo sledujúcich svojho šéfa pozdĺž rieky. Príležitosť sa núkala, bolo treba ju využiť.
Len čo na voz naložili korisť z vily, Titča s dvoma najsurovšími chlapmi vyrazil na miesto činu. Videli sme, ako traja dobrodruhovia splnili svoju úlohu a ako sa namiesto detektíva Karola Dragoša stal ich väzňom lodivod Sergej Ladko. Až doteraz Titča nemohol upovedomiť svojho vodcu o šťastnom výsledku akcie, iba čo si vymenili zopár slov na čistinke práve vo chvíli, keď sa k nim približoval policajný oddiel. V tejto situácii museli predovšetkým čo najskôr odpratať a poukrývať množstvo balíkov, nakopených na palube. Osem mužov tvoriacich lodnú posádku sa bez meškania pustilo do práce.
A tak balíky nosili alebo ich spúšťali po naklonenej doske. Najprv museli korisť uschovať vo vnútri lode. To všetko trvalo iba niekoľko minút. Potom ich začali definitívne ukladať. Nadvihli podlahu podpalubia a odkryli obrovský otvor na falošnom dne lode, kde by sme už mohli očakávať vodu Dunaja. Vo svetle lampáša, ktorým osvetlili toto druhé tajné oddelenie, bolo rozoznať na kope rôzne predmety. No ostávalo ešte dosť miesta, aby sa sem, do dobre maskovaného tajného úkrytu, popratala i korisť z vily grófa Hagenaua. Loď bola vskutku obdivuhodne vybavená, a najmä klamlivá. Slúžila nielen ako dopravný prostriedok, ale aj ako obydlie a tajné skladište. Pod viditeľnou normálnou časťou sa nachádzala druhá, menšia časť lode a podlaha jednej tvorila povalu druhej. Druhá časť, akési dvojité dno, hlboké asi dva metre, mala taký ponor, že vládala uniesť prvú a dvíhať ju jednu či dve stopy nad vodnú hladinu. Aby tomu zabránili, lebo tak by podvod ľahko mohol vyjsť najavo, museli zaťažiť dolnú časť lode natoľko, aby sa celkom ponorila a aby horná časť lode dodržiavala takú líniu ponoru, ako čo by bola prázdna.
A podpalubie bolo skutočne vždy prázdne, lebo ukradnutým tovarom, ktorý natlačili do dvojitého dna, nahrádzali váhu záťaže a vonkajší výzor lode sa nijako nemenil.
Lenže toto prinášalo aj ťažkosti. Podobná loď – bez nákladu – by sa normálne ponárala nie viac ako jednu stopu, a táto sa ponárala skoro na sedem stôp. To jej pochopiteľne sťažovalo plavbu po Dunaji, a tu si vedel rady len skutočne výborný lodivod. A lodivoda si banda našla – bol to Jackel Semo z Rusčuku. Výborne poznal rieku a dokonale ovládal všetky priechody medzi piesočinami, prieplavy a plytčiny. Mohol súperiť aj so Sergejom Ladkom. Istou rukou viedol loď cez skalnaté pereje, vyskytujúce sa tu i tam po ceste dolu Dunajom. Polícia mohla loď skúmať, koľko len chcela. Mohla premeriavať jej vonkajšiu a vnútornú výšku, a nenašla nič podozrivé. Mohla skúmať všetko naokolo, ale nemohla zbadať úkryt pod vodou. Všetky tieto pátrania viedli k jedinému konštatovaniu, že loď je prázdna a že táto prázdna loď sa ponára do vody iba natoľko, aby vyvážila svoju váhu.
Pokiaľ ide o doklady, boli takisto opatrní. Loď, či sa plavila hore alebo dolu prúdom, vždy šla buď vraj po tovar, buď ho vraj vyložila a vracala sa do materského prístavu. Podľa toho, čo bolo práve výhodnejšie, patrila raz pánu Constantinescovi, inokedy pánu Wenzelovi Mayerovi, obchodníkom, z ktorých jeden býval v Galaci a druhý vo Viedni. Doklady s úradnými pečiatkami natoľko spĺňali všetky formality, že nikdy nikto ani nepomyslel na to, aby ich preverovali.‘
Napokon, keby to aj boli urobili, zistili by, že v jednom alebo druhom označenom meste žije akýsi Constantinescu alebo Wenzel Mayer. Ale skutočným majiteľom lode bol Ivan Striga.
Čitateľ si možno spomenie, že toto meno patrilo jednému z pochybných indivíduí v Rusčuku. Keď sa Strigovi nepodarilo prekaziť Sergejovi Ladkovi manželstvo s Načou Gregorevičovou, zmizol z mesta. Hoci nik nevedel nič isté, rozšírili sa o ňom zlé chýry a ľudské reči mu pripisovali všetky možné zločiny. A tentoraz sa verejná mienka nemýlila. So siedmimi ničomníkmi, jemu podobnými, Ivan Striga utvoril bandu naozajstných pirátov, ktorá vyčíňala na oboch brehoch Dunaja.
Striga prišiel na to, ako sa dá ľahko zbohatnúť. Ešte dôležitejšie však bolo zaistiť si pri tom bezpečnosť. A preto Striga neskrýval svoje meno a tvár, ako by bol urobil každý obyčajný zločinec, naopak, usiloval sa, aby svojim obetiam neostal neznámy. Pochopiteľne, neuvádzal svoje pravé meno. Nie, meno, ktoré sa rozhodol naoko neopatrne nechávať v svojich stopách, bolo meno Sergeja Ladka. Zločinci sa často ukrývajú za vypožičané meno, aby unikli dôsledkom zločinu. Ladkovo meno malo niekoľko predností.
Predovšetkým tú, že Sergej Ladko nebol nijakou vymyslenou postavou. Žil, ak ho nezabil výstrel z pušky, ktorým ho Striga pozdravil na rozlúčku pri odchode z Rusčuku. Hoci Striga sa neraz chvastal, že odstránil svojho nepriateľa, nevedel nič isté. Napokon, na tom málo záležalo, aj keby tento prípad v Rusčuku vyšetrovali. Ak je Ladko mŕtvy, polícia nepochopí, kto a prečo obvinil mŕtveho. Ak je živý, nájde polícia muža z mäsa a kostí, ale takého ctihodného, že mu nič nedokážu. Potom budú hľadať akiste všetkých tých, čo na nešťastie nosia rovnaké meno. Ale kým prešetria všetkých Ladkov na svete, koľko vody ešte pretečie popod dunajské mosty!
A keďže všetky podozrenia nevyhnutne pôjdu tým istým smerom, k tej istej osobe, ak náhodou napokon predsa len naštrbia pancier Ladkovej ctihodnosti, bude to dvojnásobne šťastný výsledok. Zločinec vždy rád počuje, že namiesto neho podozrievajú niekoho iného. A takáto zámena je ešte príjemnejšia vtedy, keď svoju obeť na smrť nenávidí.
Neprítomnosť Sergeja Ladka potvrdzovala takéto dohady, lebo o jeho vlasteneckom poslaní nikto nevedel.
Prečo lodivod tak nečakane zmizol? Miestny oddiel riečnej polície začala znepokojovať táto otázka práve vo chvíli, keď Karol Dragoš odhalil to, čo považoval za pravdu.
A tak situácia bola zdanlivo jasná. Zámerná nešikovnosť pripisovala množstvo zločinov istému Ladkovi z Rusčuku, lodivodovi toho istého mena, ešte len trochu podozrievanému zato, že náhle zmizol. Na inom mieste však Ladku odhalili v preoblečení za Iľju Bruša a vážne ho obvinili. Medzitým sa Striga po každej výprave vracal do svojej civilnej podoby a mohol voľne plávať po Dunaji. No aby jeho bezpečnosť nič neohrozilo, bolo treba bezpodmienečne zahladiť všetky stopy v čo najkratšom čase. A preto aj toho večera práve získanú korisť ako obyčajne rýchlo uložili do tajnej skrýše. Hrmot začul vo svojom väzení aj skutočný Sergej Ladko, sputnaný za priečkou podpalubnej skrýše. Keď bola podlaha znova na mieste a padacie dvere pevne priľahlí, chlapi sa vrátili na palubu. Polícia už mohla prísť.
Boli asi tri hodiny ráno. Posádka lode, vyčerpaná únavou z tejto a predošlej noci, by bola veľmi potrebovala oddych, ale o tom nemohlo byť reči. Striga sa chcel čo najrýchlejšie vzdialiť z miesta svojho posledného zločinu, a preto hneď na úsvite vydal rozkaz na ďalšiu cestu.
Kým vyťahovali kotvu a usilovali sa dostať loď do stredu rieky, Striga sa vyzvedal o priebehu výpravy.
– Išlo to hladko, – odpovedal mu Titča. – Dragoš sa chytil pri prvom vrhu do siete ako obyčajná šťuka.
– Videl vás?
– Asi ani nie. Bol veľmi zamyslený.
– Nebránil sa?
– Pokúsil sa, lotor. Musel som ho tak trošku uspať, aby stíchol.
– Dúfam, že si ho nezabil? – živo sa spýtal Striga.
– Čože! Len som ho trošku omráčil. A potom poriadne poviazal. Ešte som ani nedokončil balenie, balík už odfukoval.
– A teraz?
– Je v podpalubí. Prirodzene, v dvojitom dne.
– Vie, kam ste ho preniesli?
– No, myslím, že by musel byť náramná líška, – rozrehlil sa Titča. – To vieš, nezabudol som mu zapchať ústa a zakryť oči. Stiahli sme mu to až v klietke. A tam môže vyspevovať, koľko chce, a obdivovať okolité krásy.
Striga sa iba mlčky uškŕňal. Titča pokračoval:
– Urobil som, čo si mi prikázal, ale na čo je to dobré?
– Stačilo by, keby to zmiatlo jeho policajtov, – odpovedal Striga. Titča pokrčil plecami.
– Vymenujú druhého, – povedal.
– Hádam, ale možno sa nevyrovná tomu, ktorého máme v hrsti. A v každom prípade budeme môcť vyjednávať. Ak bude treba, vymeníme ho za pasy, čo budeme potrebovať. Hlavné je zachovať ho pri živote.
– Áno, áno, – prikyvoval Titča.
– A dali ste mu jesť?
– Doparoma!… – poškrabal sa Titča na hlave. – Na to sme celkom zabudli. Ale veď dvanásť hodín pôstu ešte nikdy nikomu neublížilo. Zanesiem mu jedlo, len čo loď vypláva… Nechcel by si mu ho zaniesť sám, aby si sa presvedčil na vlastné oči?
– Nie, – povedal živo Striga. – Radšej nech ma neuvidí. Ja ho poznám, a on ma nepozná. To je určitá výhoda, a tú by som nerád stratil.
– Mohol by si sa zamaskovať.
– To u Dragoša neplatí. Nemusí ani tvár uvidieť. Postava, plecia, najmenší detail mu stačí, aby ma spoznal.
– Nuž teda ja ostanem v kaši, keďže mu budem nosiť potravu!
– Voľakto to už musí urobiť… A napokon, Dragoš teraz nie je nebezpečný.
– Amen! – dovŕšil Titča.
– Zatiaľ, – pokračoval Striga, – ho necháme v jeho väzení. Ale nie pridlho, zadusil by sa tam. Zajtra ráno, keď odídem, treba ho zatvoriť do kajuty na palube, hneď, len čo prejdeme Budapešťou.
– Ty chceš odísť? – spýtal sa Titča.
– Hej, – odpovedal Striga. – Kedy-tedy odídem na breh pozháňať nejaké správy. Som zvedavý, čo sa hovorí o našej poslednej akcii a o Dragošovi.
– A ak ťa chytia? – namietal Titča.
– Neboj sa. Nik ma tu nepozná a riečna polícia má poplach. A pred ostatnými, ak bude treba, môžem vystupovať pod novým menom.
– Pod akým?
– Pod menom slávneho Iľju Bruša, výborného rybára, laureáta Dunajskej ligy.
– To je ono!
– Pravda! Mám čln Iľju Bruša. Privlastním si aj jeho meno po príklade Karola Dragoša.
– A ak ťa popýtajú o ryby?
– Ak bude treba, kúpim a znova predám.
– Máš odpoveď na všetko.
– Prisámvačku!
Týmto sa rozhovor skončil. Loď začala plávať po prúde. Dul ľahký severný vetrík, ktorý bude veľmi priaznivý, keď sa Dunaj trochu nad Visegradom znova skrúti na juh. No dovtedy bolo treba vysunúť dve dlhé vesla a usilovne veslovať proti vetru. Striga sa chcel čo najskôr vzdialiť z miesta zločinu.
Trvalo im tri hodiny, kým prešli desať kilometrov a došli k pravému ohybu rieky, a potom ďalšie dve hodiny sa plavili zátokou. Kúsok nad Vácom konečne odložili vesla a napli plachty, čo podstatne urýchlilo plavbu lode.
Okolo jedenástej prešli popri Szent-Endre, kam sa predošlej noci naoko vybrali furmani Kaiserlick a Vogel. Ale nemienili sa tam zastavovať a loď zamierila k Budapešti, vzdialenej ešte dvadsaťpäť-tridsať kilometrov. Čím ďalej sa plavili, tým neprístupnejšie bolo pobrežie. Množili sa tienisté, zelenejúce sa ostrovy, pomedzi ne často viedli úzke prieplavy, kam nemohli vplávať väčšie lode.
V tejto časti Dunaja sa už začína dosť rušná lodná doprava. Nezriedka dochádza tu aj k zátarasom. pretože rieku zužujú prvé výbežky Álp a posledné kopčeky Karpát. Ak lodivod čo len na chvíľočku nedá pozor, môže sa stať nešťastie. Niekedy tu lode u viaznu alebo narazia, aj keď zväčša bez väčších škôd. Ale koľko kriku-huku je pri takejto zrážke!
Nákladná loď, na ktorej bol Striga kapitánom, patrila medzi najlepšie vedené. Bola pomerne veľká – jej nosnosť presahovala dvesto ton – na palube mala akúsi nadstavbu, zvanú „spardeck“ (hornú palubu), ktorá vytvárala vzadu striešku nad kajutami. kde bývalo mužstvo.
Čím nižšie dolu riekou sa plavili, život bol čoraz čulejší, ako to býva blízko veľkých miest.
Ľahké loďky, parné aj plachetnice, s výletníkmi alebo turistami, kĺzali sa medzi ostrovčekmi.
Onedlho v diaľke dym z továrenských komínov začmudil horizont, oznamujúc predmestie Budapešti.
V tej chvíli sa prihodilo čosi zvláštne. Na Strigovo znamenie Titča vošiel do zadnej kajuty s jedným členom posádky. O chvíľu vyšli. Viedli ženu štíhlej postavy, ale ťažko jej bolo rozoznať tvár, lebo ústa mala zaviazané šatkou. Ruky zviazané za chrbtom, kráčala medzi dvoma strážcami, nepokúšajúc sa o odpor, ktorý, ako sa už iste presvedčila, bol aj tak daromný. Pokojne zostúpila po rebríku do podpalubia, potom úzkou šachtou do podpalubia s dvojitým dnom a padacie dvere sa nad ňou zatvorili. Titča a jeho druh sa potom vrátili k práci, akoby sa nič nebolo stalo.
Okolo tretej poobede loď vplávala medzi nábrežia hlavného mesta Maďarska.
Vpravo sa rozprestierala Buda, staré turecké mesto, vľavo Pešť, nové moderné mesto. V tom čase Buda ešte bola jedným z tých starých a malebných miest, aké postupom civilizácie pomaly miznú. Naproti tomu Pešť, aj keď jej význam sa nedal poprieť, predsa len nedosahovala taký rozmach, aký ju neskôr preslávil ako dôležitú a krásnu metropolu východnej Európy.
Po oboch brehoch, a najmä na ľavom, sa tiahol dlhý rad domcov s arkádami a terasami, nad ktorými sa jagali kostolné vežičky. Posádka lode si neveľmi všímala toto čarovné divadlo.
Keďže prechod cez Budapešť mohol takýmto nespoľahlivým ľuďom priniesť nejedno nepríjemné prekvapenie, posádka sledovala iba rieku a množstvo po nej križujúcich lodí. Vďaka opatrnosti a starostlivosti Striga včas pobádal uprostred ostatných lodí čln so štyrmi mužmi, ktorý zamieril priamo k nim. Ihneď v ňom rozpoznal čln riečnej polície. Jediným pohľadom varoval Titču a ten vkĺzol do podpalubia šachtou s padacími dvermi.
Striga sa nemýlil. O chvíľu čln pristál pri lodi. Dvaja chlapi vystúpili na palubu.
– Kapitán? – opýtal sa jeden z príchodzích.
– Tu som, – odpovedal Striga, pokročiac pred ostatných.
– Vaše meno?
– Ivan Striga.
– Národnosť.
– Bulhar.
– Odkiaľ prichádza loď?
– Z Viedne.
– Kam ide?
– Do Galacie.
– Jej majiteľ?
– Pán Constantinescu z Galacie. –Náklad?
– Nemáme. Vraciame sa prázdni.
– Vaše doklady?
– Tu sú, – povedal Striga a podal doklady.
– V poriadku, – prikývol policajt, starostlivo si ich poprezeral a vrátil mu ich. – Ešte sa pozrieme do vášho podpalubia.
– Nech sa páči, – súhlasil Striga. – No musím poznamenať, že toto je už štvrtá prehliadka, ktorej sme sa museli podrobiť od odchodu z Viedne. To nie je práve príjemné.
Policajt odmietavo hodil rukou, akoby chcel naznačiť, že nezodpovedá za rozkazy, ktoré iba plní, a bez slova zostúpil po rebríku. Zrakom preletel po podpalubí, potom vyšiel hore. Nič ho neupozornilo, že mu pod nohami ležia dve ľudské bytosti, na jednej strane muž a na druhej žena, obaja bezmocní a neschopní volať o pomoc. Loď bola celkom prázdna, nebolo treba vypytovať sa na pôvod nákladu, a to veľmi zjednodušovalo situáciu.
Policajt teda skončil prehliadku a nasadol do člna, kým loď pomaly pokračovala v plavbe dolu riekou.
Keď zanechali za sebou posledné budapeštianske domy, nadišiel čas postarať sa o uväznenú v podpalubí. Titča s druhým členom posádky zmizli vo vnútri a ihneď sa vrátili aj so ženou, ktorú tam zatvorili pred niekoľkými hodinami a ktorú znovu odviedli do kajuty. Ostatní členovia posádky, ako sa zdalo, nevenovali tejto príhode ani trochu pozornosti.
Zastali až v noci medzi mestami Ercsi a Adony, vyše tridsať kilometrov pod Budapešťou, a ráno vyrazili už pred úsvitom. Toho dňa, 31. augusta, niekoľko ráz zakotvili a Striga vždy opustil loď na člne, ktorý, ako sa nazdal, patril Karolovi Dragošovi. Nijako sa neskrýval, pristával v mestečkách, predstavoval sa obyvateľom ako slávny laureát Dunajskej ligy, ktorého sláva iste zašla až k nim, a nadpriadal rozhovory, šikovne obracajúc reč na to, čo mu ležalo na srdci. Ale veľa sa toho nedozvedel. Zdalo sa, že meno Iľju Bruša v tomto kraji nepoznali. Akiste vo významných mestách, v Moháči, Apatine, Zemune alebo Belehrade to bude inakšie. Ale Striga nemal v úmysle riskovať a chcel sa obmedziť na výzvedy v mestečkách, kde polícia bola menej bdelá. Na nešťastie občania poväčšine ani nevedeli o pretekoch v Sigmaringene. Karola Dragoša poznali ešte menej ako Iľju Bruša a Striga nič nedosiahol, hoci bol veľmi prefíkaný. Raz, keď Striga nebol na lodi, podľa dohovoru vyviedli Sergeja Ladka hore a premiestnili ho do kajuty, ktorej dvere starostlivo zamkli. Bola to možno prepiata opatrnosť, lebo pevne poviazaný väzeň sa nemohol ani pohnúť. Dni od 1. do 6. septembra uplynuli pokojne. Loď hnaná prúdom aj priaznivým vetrom pokračovala v plavbe a denne prešla asi šesťdesiat kilometrov. Pravdaže, boli by postupovali oveľa rýchlejšie, keby ich neboli zdržovali Strigove zastávky.
Ak aj jeho výzvedy boli márne a nič sa nedozvedel, raz sa mu podarilo predsa len zužitkovať ich v inom ohľade a uplatniť svoj profesionálny talent. Stalo sa to 5. septembra. Podvečer loď zakotvila oproti malému mestečku Szuszek a Striga ako obyčajne odišiel na breh. Bol neskorý večer. Vidiečania boli už
poväčšine doma, veď obyčajne chodia spávať so sliepkami. Striga sa osamotene prechádzal, keď spozoroval na pohľad dosť bohatý dom, ktorého majiteľ odbehol do susedov a nechal otvorené dvere, dôverujúc poctivosti občanov. Striga bez zaváhania vošiel do domu. Bol to obchod s drobným tovarom, ako mu to potvrdil i pult a pokladnica. Vybrať zo zásuvky dennú tržbu bolo dielom okamihu. Ale to Strigovi nestačilo. Hravo vypáčil aj dolnú zásuvku truhlice a objavil v nej guľaté vrecko, čo vydávalo pri dotyku sľubný kovový štrngot. Takto obohatený sa Striga ponáhľal na loď. To bolo jediné dobrodružstvo po ceste.
Na lodi trápili Strigu iné starosti. Občas vošiel do kajuty na hlavnej palube, naproti tej, kde umiestnili Sergeja Ladka. Niekedy táto návšteva trvala iba zopár minút, inokedy sa predlžovala. A nezriedka bolo až na palubu počuť ohlas prudkej zvady, pričom sa dal rozoznať ženský hlas, pokojne odpovedajúci nahnevanému mužovi. Výsledok bol vždy rovnaký: úplná nevšímavosť posádky a zúrivý hnev Strigov, ktorý náhlivo odchádzal z lode, aby sa nejako utíšil. Striga sa vytrvalo vyzvedal najmä na pravom brehu. Na ľavej strane sú mestá a dediny zriedkavé a kam len oči dovidia, rozprestiera sa nesmierna pusta, obklopená takmer v dĺžke sto míľ Transylvánskymi vrchmi. Železničné trate, čo na nej obstarávajú spojenie, križujú nekonečné diaľavy pustatín, rozsiahlych pastvín a obrovských močarísk, kde sa hmýri vodné vtáctvo. Táto pusta, to je stôl vždy štedro prestretý pre nespočetných štvornohých hodovníkov, pre tie tisíce a tisíce rožného dobytka, čo tvoria jedno zo základných bohatstiev krajiny. Iba kde-tu zazrieš obilné pole alebo kukuričnisko.
Rieka sa tu rozširuje a vyčnieva z nej veľa ostrovov a ostrovčekov. Niektoré z nich sú veľmi rozsiahle, obmývané riečnymi ramenami, ktorých prúd nadobúda tu značnú rýchlosť.
Ostrovy nie sú úrodné. Rastú na nich iba brezy, osiky a vŕby uprostred bahna, usadeného za častých povodní. Ale zožnú tam veľa sena a člny, kopcom naložené, ho dovážajú na majere a do pobrežných dedín.
Dňa 6. septembra na súmraku loď zakotvila. Striga nebol na palube. Ak sa neodvážil zastaviť ani v Neusatze, ani naproti v Petrovaradíne, lebo to boli dosť významné mestá, zastal aspoň v meste Karlovitz, dvadsať kilometrov poniže, aby sa tu niečo prezvedel. Na jeho rozkaz loď zastala dve či tri míle poniže mesta a tam čakala na kapitána, ktorý ju mal dostihnúť na člne.
Okolo deviatej večer už nebol od nej veľmi ďaleko. Neponáhľal sa. Nechal sa unášať prúdom a oddal sa vcelku príjemným myšlienkam. Jeho stratégia zvíťazila.
Nik ho nepodozrieval a nič mu nebránilo, aby sa slobodne povypytoval. Pravdu povediac, z týchto správ nezískal nič. Ale aj nevedomosť obyvateľstva, hraničiaca s ľahostajnosťou, bola vcelku dobrým znamením. V tomto kraji začuli len čosi veľmi neurčité o akejsi bande na Dunaji. A teda ani správa, že Karol Dragoš zmizol, tu nenarobila rozruch.
Po niekoľko dní Striga nezbadal nikoho, kto by mu pripomínal policajta, a nik ani len nehovoril o riečnom dozore, takom čulom dvesto či tristo kilometrov povyše. Bola teda nádej, že loď šťastne dôjde do cieľa svojej cesty, do Čierneho mora, kde náklad preložia ako obvykle na parník. Zajtra už budú za Zemunom a Belehradom. Potom pre istotu sa radšej budú plaviť popri srbskom pobreží, aby sa vyhli akémukoľvek nepríjemnému prekvapeniu. Srbsko je iste viac-menej dezorganizované vojnou, ktorú vedie proti Turecku, a je málo pravdepodobné, že by riečne úrady strácali čas prezeraním lodí.
Ktovie? Možno je toto už posledná Strigova cesta. Zadovážil si majetok a teraz sa možno utiahne ďaleko, bohatý, vážený – a šťastný. Premýšľajúc o tom, spomenul si na ženu, uväznenú na lodi.
Odrazu mu zrak padol na kufre, ktorých vrchnáky tak dlho slúžili za lôžka Dragošovi a jeho hostiteľovi, a zrazu mu prišlo na um, že za ten týždeň, čo bol pánom činka, nepreskúmal, čo je v nich. Bol najvyšší čas napraviť túto nepochopiteľnú zábudlivosť. V prvom rade zaútočil na kufor vpravo; vypáčil ho obratom ruky. Našiel v ňom pekne uložené kôpky bielizne a šiat. Striga nemal záujem o obnosené šatstvo, zatvoril kufor a pustil sa do druhého. Ani tam nenašiel omnoho viac a už ho chcel sklamane zavrieť, keď odrazu v jednom rožku čosi objavil. Ak mu šatstvo nič nehovorilo, veľká náprsná taška, v ktorej pravdepodobne boli doklady, ihneď prebudila v ňom záujem. Doklady síce mlčia, ale v istých prípadoch sa nič nevyrovná ich výrečnosti.
Striga otvoril náprsnú tašku a ako dúfal, vysypalo sa z nej množstvo dokladov. Začal ich trpezlivo prezerať. Defilovali pred ním potvrdenky a listy, všetky na meno Iľja Bruš, a zrazu prekvapene vyvalil oči na podobizeň, ktorá prebudila podozrenie už v Dragošovi.
Sprvoti Striga nič nechápal. Dosť prekvapujúce bolo, že v tomto člne boli dokumenty na meno Iľja Bruš, a neboli nijaké na meno policajtovo. Ale dalo sa to celkom prirodzene vysvetliť. Možno si Karol Dragoš, namiesto aby „hral“ laureáta Dunajskej ligy, ako sa Striga doteraz nazdával, po priateľskej dohode vypožičal rybárovú osobnosť, a potom možno po dohovore so skutočným Iľjom Brušom si ponechal aj jeho doklady, ak by náhodou potreboval dokázať svoju totožnosť. Ale odkiaľ sa tu berie meno Ladko, meno, ktorým Striga s diabolskou šikovnosťou podpisoval svoje zločiny. A čo tu robí podobizeň ženy, ktorej sa nijako nevedel vzdať, hoci ho odmietla? Kto bol skutočným majiteľom loďky, že mal taký intímny a zvláštny dokument? Komu naozaj patrila, Karolovi Dragošovi, Iľjovi Brušovi alebo Sergejovi Ladkovi, a koho z týchto troch mužov, z ktorých dvaja ho tak veľmi zaujímali, vlastne väznil na lodi? O Ladkovi predsa vyhlasoval, že ho zabil večer výstrelom, keď zasiahol jedného z dvoch mužov v člne, ktorý sa náhlivo vzďaľoval z Rusčuku. Veru, ak vtedy zle mieril, radšej by mal vo svojich rukách lodivoda ako detektíva, a tentoraz by iste nechybil. Toho by neopatroval ako rukojemníka. Stačil by kameň na krk, a zbavil by sa smrteľného nepriateľa. Tým by súčasne odstránil aj hlavnú prekážku svojich plánov. Striga túžil dozvedieť sa, na čom je. Uchopil veslo a začal rýchle veslovať. Čoskoro sa v tme objavili obrysy lode.
Striga vyskočil na palubu, pristúpil ku kajute naproti tej, kam chodieval, a strčil kľúč do zámky.
Sergej Ladko nezašiel vo svojich dohadoch až tak ďaleko ako jeho žalárnik. Tajomstvo sa mu stále zdalo také nepreniknuteľné, že sa už ani nepokúšal uhádnuť, prečo ho uväznili. Keď sa po nepokojnom spánku prebral na dne svojho žalára, predovšetkým si uvedomil, že je hladný. Už viac ako štyriadvadsať hodín nič nejedol a prirodzenosť sa prihlási vždy o svoje, nech sú naše dojmy akokoľvek silné.
Najprv bol trpezlivý, ale potom, keď sa hlad hlásil čoraz nástojčivejšie, zmocnil sa ho nepokoj. Chcú ho azda nechať umrieť hladom? Zavolal. Nik neodpovedal. Zavolal hlasnejšie. Nič. Napokon sa celkom vysilil zlostným krikom. Zúfalý sa pokúšal roztrhnúť si putá. No boli pevné. Nadarmo sa váľal po dlážke, napínajúc svaly až do prasknutia.
Ako sa tak kŕčovite metal, dotkol sa tvárou akéhosi predmetu. Sergej Ladko ihneď zacítil chlieb a kúsok slaniny, ktorý sem iste položili, kým spal. V situácii, v akej sa nachádzal, nebolo ľahké dostať potravu do úst. Ale väzňovi sa po niekoľkých márnych pokusoch podarilo zaobísť bez pomoci rúk. Keď utíšil hlad, hodiny sa vliekli pomaly a monotónne. V tichu zachytil zvláštny šum, ako keď sa lístie chveje v ľahkom vánku. Loď sa zrejme pohla a ako klin rozrážala vodu.
Koľko hodín prešlo, kým sa nad ním zdvihli padacie dvere? V otvore sa na povrázku hojdalo jedlo. Spustili ho blízko väzňa.
Ďalšie hodiny ubiehali, potom sa dvere znova otvorili. Zostúpil muž, priblížil sa k nehybnému telu a Sergej Ladko pocítil po druhý raz, že mu zakrývajú ústa širokou šatkou.
Tak teda boja sa, aby nekričal, a nablízku je pomoc?
Akiste, lebo sotva muž zmizol, väzeň počul hore, po povale, kroky. Chcel zakričať, ale ani hlások mu nevyšiel z pier… Kroky stíchli.
Pomoc už musela byť ďaleko, keď onedlho nato sa vrátili k nemu a bez vysvetlenia mu šatku zložili. Ak mu zas dovolili kričať, už nebezpečenstvo pominulo. Načo by teda kričal?
Po treťom jedle, zase takom istom ako predošlé, zdalo sa mu čakanie ešte dlhšie. Akiste bola noc. Sergej Ladko počítal, že už bol asi štyridsaťosem hodín v zajatí, keď sa znovu otvorili padacie dvere, vsunuli do nich rebrík a po ňom štyria chlapi zostúpili na dno väzenia.
Sergej Ladko nestihol rozoznať ich tváre. Rýchlo mu zaviazali ústa, zakryli oči, a ako slepý, nemý balík si ho zase podávali z rúk do rúk. Podľa nárazov spoznal úzky otvor padacích dvier – tadiaľ bol už raz prešiel a tadiaľ sa teraz vracal.
Rebrík, čo mu odrel kríže, keď ho spúšťali, ho teraz znovu poodieral. Chvíľku ho vodorovne niesli, potom ho surovo hodili na zem a strhli mu pásku z úst aj očí. Ledva otvoril oči, už sa dvere pribuchli.
Sergej Ladko sa poobzeral okolo seba. Aj keď iba zmenil väzenie, aspoň bolo oveľa lepšie ako predošlé. Maličkým oblôčikom prenikal dnu deň, a preto hneď zbadal vedľa seba svoju obvyklú porciu, ktorú doteraz musel hľadať poslepiačky. Slnečná žiara mu vrátila odvahu a situácia sa mu už nezdala taká zúfalá. Za týmto oknom bola sloboda. Musel ju dosiahnuť! Dlho sa mu videlo, že si nijako neporadí, až odrazu, keď azda tisíci raz preletel zrakom po skromnej kajute, všimol si na stenu pripevnené akési ploché kovanie. Dvíhalo sa od podlahy až po povalu. Kovanie trošičku vyčnievalo, a hoci nebolo ktovieako ostré, azda by sa na ňom dali ošúchať putá, ak nie aj prerezať. Čo aké ťažké to bude, musí sa o to aspoň pokúsiť.
Keď sa Ladkovi s veľkou námahou podarilo doplaziť až k tomu kúsku železa, ihneď začal oň trieť povraz na rukách.
Bol taký spútaný, že sa ledva mohol pohnúť, a to mu prácu ohromne sťažovalo. Šlo to ukrutne pomaly a vyžadovalo si to veľa námahy, takže musel podchvíľou oddychovať.
Dva razy cez deň, keď mu mali priniesť jedlo, musel prerušiť prácu. S jedlom prichádzal vždy ten istý žalárnik a hoci si zakrýval tvár plátennou maskou, Sergej Ladko ho hneď spoznal podlá šedivých vlasov a pozoruhodne širokých pliec. Aj keď mu nemohol rozoznať črty, z celkového výzoru sa mu pozdávalo, že ho už niekde videl.
Jedlo mu prinášali vždy v určitom čase a ináč nikdy nikto k nemu neprišiel. Nič by ho nebolo rušilo, iba kedy-tedy počul, ako sa otvorili dvere naproti. A skoro vždy až k nemu prenikali dva hlasy, mužský a ženský. Sergej Ladko napäto počúval a pokúšal sa rozoznať hlasy, čo v ňom vyvolávali nejasné, hlboké pocity. No ináč sa stále húževnato venoval svojej práci, iba čo sa po žalárnikovom odchode najedol.
Päť dní ubehlo od chvíle, ako začal, a ešte si sám nebol nacistom, či postupuje alebo nie, keď tu odrazu podvečer 6. septembra sa roztrhlo puto, ktoré mu zvieralo zápästie.
Lodivod len-len že potlačil radostný výkrik, ktorý sa mu nevdojak dral na pery. Dvere sa otvorili. Žalárnik v maske ako vždy vošiel do cely a položil vedia neho obvyklú porciu.
Len čo Ladko osamel, pokúsil sa rozhýbať si oslobodené údy. Najprv sa mu to nedarilo. Celý týždeň bol po viazaný, ruky aj plecia mal úplne zdrevenené. Ale pomaličky sa do nich vracal život. Po hodinovej námahe sa väzeň už ako tak pohyboval a mohol si oslobodiť aj nohy.
Bol slobodný. Alebo to bol aspoň prvý krôčik k slobode. Druhý, ten povedie cez okienko, ktoré teraz už mohol dočiahnuť a ktorým videl aspoň vodu Dunaja, lebo v temnote nebolo vidieť breh. Okolnosti boli priaznivé, vonku bola tma ako v rohu. To by musel byť chlapák, kto by ho dolapil v tejto bezmesačnej noci, kde na desať krokov nebolo nič vidieť.
A napokon, do kajuty prídu až zajtra. Keď spozorujú, že ušiel, bude už ďaleko. Ale pri prvom pokuse pochopil, že to pôjde ťažko, ba čo horšie, že to nepôjde. Okno, dosť široké pre ohybného a štíhleho mladíka, bolo priúzke, aby ním mohol preliezť muž v najlepšom veku, a ešte k tomu muž s plecami takej úctyhodnej šírky, aké mal Sergej Ladko. Nadarmo sa vysilil, musel si priznať, že prekážku neprekoná, a udychčaný klesol späť na zem.
Bol vari odsúdený ostať tu? Dlho pozoroval neúprosné okno, a potom sa rozhodol znovu zaútočiť. Zhodil zo seba šaty a zúrivo sa vrhol do rozškereného otvoru, odhodlaný stoj čo stoj prekĺznuť.
Tiekla mu krv, prašťali kosti. Najprv prepchal pravé plece, potom ruku, ale ďalej ho okenný rám nepustil.
Ladkovi trčala horná časť tela nad riekou. Bol zaseknutý v ráme, nemohol ani vpred ani dozadu. Ak nezavolá pomoc, je odsúdený ostať v tejto krutej polohe. Márne sa mykal. Všetko bolo zbytočné. Sám sa nepremyslene chytil do klietky. Ladko naberal dych, keď tu začul neobvyklý šuchot a zachvel sa. Nové nebezpečenstvo na obzore. Ktosi zastal pri dverách kajuty, čo sa nestávalo v tomto čase, neisto šmátral, konečne našiel kľúčovú dierku… V zúfalom nápore napäl lodivod s nadľudským úsilím všetky svaly…



XII
V mene zákona

Keď Striga otvoril dvere, zaváhal na prahu. Kajuta bola v úplnej tme. Nerozoznával nič, len trochu jasnejší štvorec neurčito vyznačený oknom. Tu kdesi v kúte ležal väzeň. Nebolo ho vidieť.
– Titča! – zvolal Striga netrpezlivo, – svetlo!
Titča sa poponáhľal s lampášom, ktorého trasľavý plamienok zrazu zablikal a ožiaril miestnosť. Obaja chlapi ju rýchlo preleteli zrakom a znepokojene na seba pozreli. Kajuta bola prázdna. Na zemi ležali roztrhané putá a šaty náhlivo odhodené; po väzňovi ani vidu ani slychu.
– Vysvetlíš mi?… – začal Striga.
Prv ako odpovedal, pristúpil Titča k oknu a prešiel prstom po ráme.
– Ušiel, – povedal, ukazujúc zakrvavený prst.
– Ušiel! – opakoval Striga a zahrešil.
– Ale len nedávno, – pokračoval Titča. – Ešte ani krv nezaschla. A ani nie pred dvoma hodinami som mu priniesol jedlo.
Nezbadal si nič nezvyčajné?
– Celkom nič. Bol poviazaný ako saláma.
– Trubiroh! – klial Striga.
Titča veľavravne rozhodil rukami, akoby chcel povedať, že naozaj nechápe, ako mohol väzeň uniknúť. Striga však neuznal takúto výhovorku.
– Hej, trubiroh, – opakoval napajedene, vytrhol Titčovi z rúk lampáš a osvecoval kajutu. – Mal si na väzňa poriadne dozerať a lepšie otvárať oči… Aha! pozri sa na tento kúsok plechu, aký je hladký, tu si obdral šnúru, ktorou bol zviazaný. Trvalo to iste celé dni… A ty si nič nezbadal. Človek nesmie byť taký dôverčivý hlupák!
– Kedy už skončíš? – spýtal sa Titča, v ktorom to už vrelo. – Som ja vari tvoj pes?… Keď si tak veľmi chcel Dragoša, mal si ho strážiť sám!
– Bol by som lepšie urobil, – prikývol Striga. – Ale predovšetkým, bol to naozaj Dragoš?
– A kto to mohol byť?
– Čo ja viem? Musím byť pripravený na všetko, keď vidím, ako si plníš povinnosti! Poznal si ho, keď si ho zajal?
– Nemôžem povedať, že som ho poznal, sedel chrbtom… – doznal Titča. –No!…
– Ale bezpečne som poznal čln. To je určite ten, čo si mi ukázal vo Viedni! To teda viem celkom iste.
– Čln! Čln!… A vlastne, aký bol ten tvoj väzeň? Bol vysoký?
Sergej Ladko a Ivan Striga boli skoro rovnakej postavy. Ale keď človek leží, zdá sa oveľa vyšší, ako keď stojí, a Titča videl lodivoda len poležiačky na dlážke väzenia. A preto s úplnou istotou odpovedal:
– O hlavu vyšší ako ty.
– Tak to nebol Dragoš!… – zamrmlal Striga, lebo vedel, že je vyšší ako detektív. Chvíľu rozmýšľal, potom sa opýtal:
– Ponášal sa väzeň na niekoho koho poznáš?
– Koho poznám? Nikdy som ho nevidel! – protestoval Titča.
– Napríklad, neponášal sa na Ladka?
– Čo ti to prišlo na um? – zvolal Titča. – Prečo, doparoma, by sa mal Dragoš ponášať na Ladka?
– A ak náš väzeň nebol Dragoš?
– Ale ani Ladko to nebol, dočerta, veď toho poznám, nemôžem sa mýliť.
– Odpovedaj na moje otázky, – naliehal Striga. – Ponášal sa naňho?
– Tebe sa sníva, – protestoval Titča. – Ponajprv väzeň nemal bradu, a Ladko má.
– Bradu si možno oholiť, – poznamenal Striga.
– Nehovorím, že nie… A potom, väzeň mal okuliare. Striga pokrčil plecami.
– Bol tmavovlasý alebo svetlovlasý? – spýtal sa.
– Tmavovlasý, – odpovedal presvedčené Titča.
– Celkom iste?
– Iste!
– Tak to nebol Ladko!… – zamrmlal poznove Striga. – Teda to bol asi Iľja Bruš. –Aký Iľja Bruš?
– Rybár.
– Hm! – zahundral popletený Titča. – Ale ak väzeň nebol ani Ladko, ani Karol Dragoš, nezáleží na tom, či zdrhol alebo nie.
Striga neodpovedal a pristúpil k obloku. Poprezeral krvavé stopy, vyklonil sa a márne sa usiloval preniknúť pohľadom temnotu.
– Kedy asi ušiel? – spýtal sa potichu.
– Ani nie pred dvoma hodinami, – odvetil Titča.
– Ak je dve hodiny na úteku, musí byť už ďaleko, – zvolal Striga a ledva ovládol hnev.
Chvíľu uvažoval, potom dodal:
– Nateraz sa nedá nič robiť. Noc je pritmavá. Keď vtáčik uletel, šťastný let. A my sa vyberieme na cestu prv, ako sa rozvidní, aby sme boli čo najskôr za Belehradom.
Chvíľu stál zamyslený, potom bez slova opustil kajutu a vošiel do druhej naproti. Titča načúval. Sprvoti nepočul nič, ale onedlho i cez zatvorené dvere doľahli k nemu čoraz vzrušenejšie hlasy a ľahol si spať.
Striga sa mýlil, keď si myslel, že je zbytočné ihneď hľadať. Pátranie by azda nebolo bývalo daromné, lebo utečenec nebol ďaleko.
Keď počul, ako sa v zámke skrúca kľúč, so zúfalým vypätím zdolal prekážku. Prudko trhol najprv plecom, potom sa pretiahli aj bedrá, Ladko vyletel uzučkým okienkom ako šíp a dolu hlavou spadol do vody. Po chvíli sa vynoril na hladinu, prúd ho odniesol od lode. O chvíľočku minul kormu lode, obrátenej proti prúdu. Cestu pred sebou mal voľnú.
Neváhal a dal sa unášať prúdom. Len čo bude mimo dostrelu, popláva z celej sily k brehu. Pravda, príde tam nahý, ale nemá na výber. Najnaliehavejšie bolo vzdialiť sa od plávajúceho väzenia, kde prežil také krušné dni. Keď sa dostane na breh, uvidí.
Odrazu sa v tme pred ním zjavili obrysy loďky. Aký bol prekvapený, keď spoznal svoj čln, pripevnený k lodi lanom.
Inštinktívne sa zavesil na kormidlo a na chvíľu znehybnel.
· nočnom tichu až k nemu doliehala ozvena hlasov. Akiste hovorili o jeho úteku. Čakal, iba hlava mu trčala z vody. Hlasy silneli, potom zmĺkli, a všetko znova zatíchlo. Sergej Ladko sa zavesil na okraj, vytiahol sa pomaly do člna a zmizol v kajute. Tam znovu počúval.
· kajute bola úplná tma. Ladko nemohol nič rozoznať, iba habkal ako slepý, spoznávajúc známe predmety. Nezdalo sa, že by niečo zmizlo. Bolo tam jeho rybárske náčinie, na klinci ešte visela jeho vydria čiapka tak, ako ju tam zavesil. Vpravo bolo jeho lôžko, vľavo to, na ktorom spával pán Jäger…
Ale prečo boli kufre pod lôžkami otvorené? Ktosi ich vypáčil…
Ladko váhavo prehľadával skromný majetok… Nie, nič mu nevzali. Zdalo sa, že bielizeň aj šatstvo ostalo tak, ako ich nechal… Ešte aj nôž našiel tam, kde ho položil. Ladko otvoril nôž a plazil sa po bruchu na dne loďky. Zastavoval sa, zdržoval dych pri najmenšom špľachote, a trvalo mu azda aj desať minút, kým došiel k cieľu. Konečne rukou zachytil uzol a jediným úderom ho presekol. Prerezané lano hlučne plesklo do vody. Ladko s tlčúcim srdcom klesol späť do
loďky. Nemožné, aby nezačuli plesknúť lano v takom hlbokom tichu	
Nie… nič sa nehýbalo… Lodivod sa pomaly vzpriamil a pochopil, že už je ďaleko od svojich nepriateľov.
Sotva sa loďka odpútala, začal ju unášať prúd a o chvíľku ju od lode oddelil nepreniknuteľný múr noci.
Keď sa Ladko nazdal, že je už dosť ďaleko a nemá sa čoho obávať, chytil veslo a prudkými zábermi rýchle zväčšoval vzdialenosť. Iba vtedy spozoroval, že sa trasie zimou, a spomenul si na šaty. V kufroch ľahko našiel bielizeň aj potrebné šatstvo… Obliekol sa, znovu uchopil veslo a začal zúrivo veslovať. Kde bol? Nemal ani poňatia. Nevedel ani to, či jeho plávajúce väzenie šlo hore alebo dolu riekou.
No rozhodne sa musel pustiť dolu prúdom, lebo tým smerom bol Rusčuk aj Nača. Ak ho odviezli hore, bude musieť dobiehať stratený čas znásobeným úsilím pri veslovaní. I teraz bude veslovať celú noc, aby sa čo najväčšmi vzdialil od neznámych nepriateľov. Rátal s tým, že ešte asi sedem hodín bude tma. Za sedem hodín prejde kus cesty. Vo dne sa zastaví v prvom meste, kam príde, a potom si oddýchne.
Sergej Ladko neúnavne vesloval asi dvadsať minút, keď sa nocou rozľahol tlmený výkrik. Prichádzal odkiaľsi zďaleka, no Ladko sa rozochvel. Kde ho len počul?… Bol by skoro prisahal, že patril Nači… Prestal veslovať a napäto počúval. Výkrik sa neopakoval. Priestor okolo loďky znova onemel. Nača! Sergej odohnal dotieravú myšlienku a znova sa dal do práce.
Čas utekal. Mohla byť polnoc, keď sa na pravom brehu nejasne začali črtať domy. Bolo to mestečko Slankamen. O niekoľko hodín neskôr, na samom úsvite, sa zjavilo druhé mestečko Novi Sad. Ale Ladko ho minul bez zastavenia. Potom už boli všade len pusté brehy. Pomaly svitalo.
Len čo sa trochu rozodnilo, Sergej Ladko sa poponáhľal dať sa do poriadku, lebo vo väzení sa mu maskovanie poškodilo. O niekoľko minút mal vlasy čierne od koreňov až po konce, britva oholila husté strnisko a pokazené okuliare si vymenil za nové. Potom sa s neúnavnou vytrvalosťou chopil vesiel. Z času na čas sa obzrel, ale nezbadal nič podozrivé. Nepriatelia boli ďaleko. Keď sa takto oslobodil od najnaliehavejšej starosti, znovu sa cítil bezpečne. Začal uvažovať o svojom zvláštnom položení. Kto boli tí nepriatelia? Čo od neho chceli? Prečo ho toľko dní držali vo svojej moci?
Na toľko otázok nevedel odpovedať. Ktokoľvek boli jeho nepriatelia, musel sa mať v budúcnosti na pozore. Táto starosť mu bude nepríjemne komplikovať cestu, iba ak by sa rozhodol v prvom meste, kam príde, vyžiadať si ochranu polície. Tým by sa však vystavil určitému nebezpečenstvu. Okolo ôsmej ráno odrazu spozoroval, že na pravom brehu čnejú k nebu vysoké veže. Na obzore sa vynárali dve mestá. Sergej poskočil radosťou.
Obe mestá dobre poznal. To bližšie, to bol Zemun, posledné dunajské mesto rakúsko-uhorskej ríše a druhé Belehrad, hlavné mesto Srbska, takisto ležiace na pravom brehu za prudkou zákrutou rieky.
Teda kým ho väznili, plával dolu prúdom a plávajúci žalár ho priblížil k cieľu – ani nevedel, ako prešiel vyše päťsto kilometrov.
Zemun, to bola záchrana. Ak by bolo treba, nájde tam pomoc a ochranu. Ale či sa odhodlá požiadať o pomoc? Keby rozprával o svojom nevysvetliteľnom dobrodružstve, začalo by sa vyšetrovanie a on by sa stal jeho prvou obeťou. Určite by chceli zistiť, kto je, odkiaľ prichádza, kam ide, a možno by ho odhalili. No prisahal, že meno neprezradí, nech by sa stalo čokoľvek.
Nevedel ešte, ako sa rozhodne, iba usilovne vesloval ďalej. Pol ôsmej odbilo na mestskom orloji, keď priviazal lano o kovový kruh na nábreží. Chytro trochu poupratoval čln a poznove sa rozhodol: oznámiť, alebo mlčať? Napokon sa rozhodol mlčať. Lepšie bude poriadne si v kajute odpočinúť. Ako nebadane do Zemuna prišiel, tak aj odíde.
V tej chvíli sa na nábreží zjavili štyria chlapi a zastali naproti člnu. Vyskočili na palubu a jeden z nich sa priblížil k Sergejovi Ladkovi, ktorý naňho začudovane hľadel, a spýtal sa:
– Vy ste akiste Iľja Bruš?
– Áno, – odpovedal lodivod a znepokojene naňho pozrel. Neznámy si rozopäl plášť, ukázal šerpu s maďarskými farbami, krížom prepásanú.
– V mene zákona vás zatýkam, – povedal a položil lodivodovi ruku na plece.



XIII
Súdne dožiadanie

Karol Dragoš nepamätal, že by sa bol vo svojej kariére zaoberal prípadom takým záhadným a bohatým na toľké neočakávané príhody, ako bol prípad dunajskej bandy. Neuveriteľná pohyblivosť nepolapiteľnej bandy, jej všadeprítomnosť, neočakávanosť jej výčinov, to všetko mu dodávalo neobyčajnú príchuť. A tu odrazu jej vodca, sotva mu prišli na stopu, zmizol, akoby sa bol prepadol pod zem. Zdalo sa, že sú mu na smiech zatykače, čo za ním rozoslali na všetky strany. Áno, spočiatku právom verili, že sa mu podarilo zmiznúť. Nebolo po ňom ani stopy, ani na hornom ani na dolnom toku. Najmä budapeštianska polícia, hoci ustavične bdela, nepohádala nikoho, kto by sa mu podobal. A jednako len musel prejsť cez Budapešť, pretože 31. augusta ho zazreli v meste Dunaföldvár, asi deväťdesiat kilometrov poniže Budapešti. Karol Dragoš nevedel, že tam úlohu rybára hral Ivan Striga, ktorý nachádzal útočište na svojej obchodnej lodi. V nasledujúcich dňoch hlásili, že ho videli v Čeksarde, potom vo Vukovare, v Čereviči, v Karlovaci. Iľja Bruš sa teda neskrýval. Naopak, povedal svoje meno každému, kto ho chcel počuť, a niekedy aj predal niekoľko libier rýb. Poniektorí, pravda, tvrdili, že ho videli, ako ich kupoval, čo bolo naozaj podozrivé. Nech už bolo akokoľvek, takzvaný rybár dokazoval pekelnú zručnosť. Polícia, ktorú ihneď upovedomili, len čo ho niekde zazreli, vždy prišla neskoro. A márne potom brázdila rieky všetkými smermi, neobjavila ani len najmenšiu stopu po loďke. Akoby sa bola doslova vyparila.
Keď sa Karol Dragoš dozvedel o nepretržitých neúspechoch svojich podriadených, už si zúfal. Či mu naozaj mala táto korisť prekĺznuť pomedzi prsty? Ale dve veci boli isté. Prvá: pokračoval v ceste dolu riekou. Druhá: akoby sa vyhýbal mestám, pravdepodobne z obáv pred políciou.
Karol Dragoš teda prikázal zdvojnásobiť pohotovosť a bdelosť vo všetkých, čo len trochu významných mestečkách, ležiacich poniže Budapešti, ako napríklad v Moháči, Apatine, Neusatze, a sám si zriadil hlavný stan v Zemune. Na nešťastie sa zdalo, že rybár hravo prekĺzne cez všetky nástrahy. Ako sa dozvedeli o jeho prechode cez Budapešť, takisto zistili, ale vždy prineskoro, že bol aj v Moháči, v Apatine a inde. Rozhnevaný Dragoš pochopil, že hrá o svoju poslednú kartu. Na jeho rozkaz viac ako tridsať člnov križovalo vo dne v noci rieku pod Zemunom.
Ráno 7. septembra sa Dragoš chystal za svojou flotilou, keď zbadal, ako proti nemu uteká policajt so správou. Hľadaného konečne zatkli. Práve ho uväznili v Zemune.
Ponáhľal sa na štátnu prokuratúru. Policajt hovoril pravdu. Preslávený Ladko bol už naozaj pod zámkou.
Novina sa rozšírila ako blesk a vzrušila celé mesto. O ničom inom sa nehovorilo a na nábreží postávali po celý deň skupiny pred člnom slávneho zločinca. Húfy ľudí si všimla aj Strigova loď, ktorá okolo tretej poobede prechádzala popri Zemune.
– Čo sa stalo v Zemune? – spýtal sa Striga svojho verného Titču, keď zbadal ruch na nábreží. – Vari dáka vzbura?
Vzal si ďalekohľad, chvíľku pozoroval pobrežie a vzápätí zvolal:
– Titča, nech sa prepadnem do pekla, ak to nie je čln nášho chlapíka!
– Myslíš?… – povedal Titča a vzal mu ďalekohľad.
– Musím mať jasno, – vyhlásil Striga a vyzeral veľmi vzrušene. – Idem na breh.
– A tam ťa priškripnú! To je nerozum! Veď ak je toto Dragošov čln, potom Dragoš je určite v Zemune. Chceš sa vrhnúť tigrovi do papule?
– Máš pravdu, – súhlasil Striga a zmizol v kajute. – Ale dám si pozor!
O štvrť hodiny sa vrátil, majstrovsky „zakamuflovaný“, ak si dovolíme použiť tento výraz. Oholil si bradu, nahradil ju falošnými bokombradami, na vlasy si dal parochňu, jedno oko mu zakrývala široká páska a sťažka sa opieral o palicu, ako človek, ktorý práve vstal z postele po ťažkej chorobe.
– No čo?… – spýtal sa s určitou dávkou márnomyseľnej pýchy.
– Ohromné! – obdivoval ho Titča.
– Počuj, – začal Striga. – Kým budem v Zemune, odplávate ďalej. Dve alebo tri míle za Belehradom zakotvíte a počkáte ma.
– A ako sa tam dostaneš?
– O to sa netráp a povedz Samovi, aby ma odviezol na plťke.
Medzitým loď už minula Zemun. Striga vystúpil na breh dosť ďaleko za mestom a náhlivo sa vracal k domom. Ledva ich dostihol, zmiernil chôdzu, zamiešal sa medzi ľudí, postávajúcich na brehu rieky, a dychtivo načúval, čo sa okolo neho hovorilo.
Nik v týchto rozvravených skupinách nehovoril o Dragošovi, ale ani o Iľjovi Brušovi. Reč sa krútila iba okolo Ladka. Okolo akého Ladka? Nie okolo lodivoda z Rusčuku, ktorého meno, ako sme už počuli, zneužil Striga, ale práve okolo toho nepravého Ladka. Hovorilo sa o Ladkovi-zločincovi, o Ladkovi-pirátovi, teda o ňom samom, o Strigovi. A všetci hovorili o tom, že zločinca zatkli. Striga však nevedel pochopiť súvislosti. Polícia sa dopustila omylu a zatkla nevinného namiesto vinníka, na tom nebolo nič prekvapujúce. No ako súvisel tento omyl. ktorý práve on mohol potvrdiť lepšie ako ktokoľvek iný, s člnom, čo ešte včera plával vo vleku za jeho loďou?
Pre Strigu bolo dôležité, že namiesto neho prenasledovali niekoho iného. Ale zvláštne dôvody ho nútili, aby sa o prípade dozvedel viac. Na prvý pohľad všetko nasvedčovalo, že uväznený muž a majiteľ člna je jeden a ten istý človek. Ale kto je tento neznámy, ktorý po týždni väzenia v podpalubí lode tak ochotne nahradil predchádzajúceho majiteľa člnu? Striga neopustí Zemun, kým sa o tom nepresvedčí.
Musel sa ozbrojiť trpezlivosťou. Pán Izar Rona, sudca, ktorému pridelili celú záležitosť, sa nijako neponáhľal so súdnym vyšetrovaním. Prešli tri dni, a nič sa nedialo. Predbežné vyčkávanie tvorilo súčasť jeho metódy. Podľa neho je dobre, keď obžalovaný najprv zápasí so samotou. Izolácia vie veľmi narušiť jeho nervovú odolnosť.
Pán Izar Rona vysvetľoval tento svoj postup Karolovi Dragošovi štyridsaťosem hodín po zatknutí, keď sa detektív prišiel informovať o celom prípade.
– Pán sudca, – opovážil sa napokon spýtať detektív, – a kedy začnete s výsluchom?
– Zajtra!
Prídem sa teda zajtra večer spýtať na výsledok. Myslím, že netreba opakovať, na čom sa zakladá podstata podozrenia.
– Netreba, – uistil ho pán Rona. – Dobre si pamätám naše predošlé rozhovory, a napokon, veď mám veľmi presné poznámky.
– Ale. dovoľte mi, pán sudca, aby som vám znova pripomenul svoju žiadosť.
– Akú žiadosť?
– Aby ma v tejto záležitosti nemenovali aspoň do nového súdneho pojednávania. Ako som vám už vysvetlil, obžalovaný ma pozná pod menom Jäger, a to by nám mohlo prípadne poslúžiť. Samozrejme, keď už budeme pred porotou, budem musieť povedať svoje pravé meno. Ale ešte nie sme tam, a vidí sa mi výhodnejšie kvôli ďalšiemu pátraniu po spoluvinníkoch. aby som si predbežne nepálil prsty.
– V poriadku, – sľúbil sudca.
Sergej Ladko čakal v cele, kedy sa s ním začnú zapodievať. Skúmal podrobne svoje predošlé dobrodružstvá i toto nové nešťastie, práve také nevysvetliteľné ako prvé. Ale vo chvíli, keď ho zatkli, sa nepokúsil ani o najmenší odpor a dal sa doviesť do väzenia. Domnieval sa, že ho iste uväznili omylom a že sa všetko vysvetlí, len čo ho začnú vyšetrovať.
Na nešťastie na prvé vyšetrovanie musel dlho čakať. Sergej Ladko, uvrhnutý do najprísnejšej väzby, ostával dňom i nocou sám v cele a iba občas sa naňho prišiel pozrieť strážca škárou vo dverách. Dúfal azda tento strážca, poslúchajúci rozkazy pána Izara Rona, že uvidí, ako zle naňho pôsobí samota? Ak áno, potom veru nemohol byť spokojný. Hodiny a dni sa míňali, a na väzňovi nič nebolo vidieť. Sedel na stoličke, ruky opreté o kolená, viečka sklopené, tvár chladná, akoby hlboko premýšľal. Sergej Ladko sa hneď odprvoti rozhodol, že zachová úplný pokoj a nedovolí, aby ho čokoľvek vykoľajilo. Ale keď videl, ako čas beží, začal ľutovať za svojím plávajúcim väzením, veď v ňom sa približoval k Rusčuku. Konečne tretieho dňa – bolo to 10. septembra – sa otvorili dvere a stráž ho vyzvala, aby opustil celu. V eskorte štyroch vojakov s puškami a bodákmi prešiel dlhou chodbou, zostúpil po nekonečnom schodišti a potom ho viedli cez ulicu do Justičného paláca oproti väzeniu.
Ulicu naplnil dav a tlačil sa kordónom policajtov. Keď sa väzeň objavil, ozvali sa v zástupe výkriky, plné nenávisti voči obávanému zločincovi. Hoci Ladko vedel, že mu nezaslúžene krivdia, nedal nič najavo. Pevným krokom vstúpil do paláca a o chvíľu konečne stál pred sudcom.
Pán Izar Rona, drobný, chudorľavý človiečik, svetlovlasý, s riedkou hriadkou a nažltnutou pleťou, bol veľmi schopný sudca.
Začínal britkými výpoveďami, útočil hneď presvedčivým tvrdením a hneď ho zas popieral, a skôr sa usiloval zastrašiť, ako si získať protivníkovu dôveru. Na sudcovo znamenie sa stráže vzdialili. Sergej Ladko stál uprostred miestnosti a vyčkával, kým sa pánu sudcovi uráči dať mu otázku. V kúte čakal zapisovateľ.
– Sadnite si, – povedal Pán Rona príkro. Sergej Ladko počúvol. Sudca pokračoval:
– Vaše meno?
– Iľja Bruš.
– Bydlisko?
– Salka.
– Zamestnanie?
– Rybár.
– Klamete, – skríkol sudca a ostrým pohľadom premeral obžalovaného. Ľahká červeň zafarbila Sergejovi Ladkovi tvár a v očiach sa mu zaiskrilo. Ale ovládol sa a mlčal.
– Klamete, – opakoval pán Rona. – Menujete sa Ladko. Vaše bydlisko je Rusčuk. Lodivod sa zachvel. Teda poznajú jeho skutočné meno, jeho totožnosť. Ako sa to mohlo stať?
A sudca, ktorému neušlo, že sa obžalovaný zachvel, pokračoval bičujúcim hlasom:
– Ste obvinený z troch obyčajných krádeží, z devätnástich krádeží spáchaných za priťažujúcich okolností s vlámaním a z troch vrážd a šiestich pokusov o vraždu. A všetky tieto zločiny a previnenia ste vykonali premyslene, po zdravej úvahe, za necelé tri roky. Čo na to poviete?
Lodivod prekvapene počúval neuveriteľný výpočet. Teda tak je to! Zámena, ktorej sa obával už vtedy, keď sa od pána Jägra dozvedel o existencii svojho zlovestného menovca. Prečo by mal odteraz priznávať, že sa menuje Sergej Ladko? Pred chvíľou ešte uvažoval, že sa prizná a požiada sudcu o diskrétnosť. Teraz už videl, že takéto priznanie by mu skôr uškodilo ako osožilo. Veď práve jeho, Sergeja Ladka z Rusčuku, obvinili zo strašnej série zločinov. Nepochyboval, že by sa mu podarilo dokázať svoju nevinu, keby zisťovali jeho totožnosť. Ale ako dlho by to trvalo? Nie, lepšie bude hrať až do konca úlohu rybára Iľju Bruša, lebo Iľja Bruš bolo meno nevinného.
– Musím povedať, že sa mýlite, – povedal pevným hlasom. – Volám sa Iľja Bruš a bývam v Salke. Napokon, môžete sa o tom ľahko presvedčiť.
– To aj urobíme, – povedal sudca a poznačil si niečo. – Ale medzitým vás oboznámime s niektorými priťažujúcimi okolnosťami vášho prípadu.
Sergej Ladko zbystril pozornosť. Tento bod výsluchu ho zaujal.
– Nateraz, – začal sudca, – si necháme bokom najväčšiu časť zločinov, ktoré sa vám prisudzujú, a budeme sa zaoberať iba tými najčerstvejšími, čo ste spáchali za plavby dolu Dunajom.
Pán Rona, naberúc dych, pokračoval:
– V Ulme zaznamenali vašu prítomnosť po prvý raz. A teda začiatok tejto cesty umiestnime do Ulmu.
– Prepáčte, pane, – živo ho prerušil Ladko. – Moja cesta sa začala ďaleko pred Ulmom, lebo som získal dve ceny na pretekoch v Sigmaringene, a potom som vyšiel hore prúdom až k Donaueschingenu.
– Áno, to je pravda, – odpovedal sudca. – Istého Iľju Bruša skutočne vyhlásili za laureáta rybárskych pretekov, usporiadaných Dunajskou ligou v Sigmaringene, a toho Iľju videli aj v Donaueschingene. Ale buď ste si už v Sigmaringene požičali jeho podobu, alebo ste sa za menovaného Iľju Bruša dosadili na ceste z Donaueschingenu do Ulmu. To je bod, ktorý čoskoro objavíme, nebojte sa.
Sergej Ladko, oči rozšírené prekvapením, počúval ako vo sne tieto fantastické dedukcie. Nechýbalo veľa, a aj vymysleného Iľju Bruša by boli zarátali medzi jeho obete! Nenamáhal sa ani odpovedať, iba pohŕdavo pokrčil plecami. Sudca sa naňho uprene pozrel a odrazu sa ho nečakane spýtal:
– Čo ste robili vo Viedni 26. augusta u Šimona Kleina?
Sergej Ladko sa proti svojej vôli po druhý raz zachvel. Teda aj o tejto návšteve vedia! Pravda, nebolo na tom nič trestuhodné, ale keby sa priznal, musel by prezradiť svoju totožnosť, a keďže sa už rozhodol, že ju poprie, musel zotrvať na tejto ceste.
– Šimon Klein?… – opakoval nechápavo.
– Popierate?… – povedal pán Rona. – To som čakal. Teda vám musím oznámiť, že ste sa vybrali k Šimonovi Kleinovi, – keď to sudca vyriekol, nadvihol sa v kresle, akoby dodával svojim slovám ešte viacej dôležitosti a vážnosti, – aby ste sa dohovorili s obyčajným prechovávačom vašej bandy.
– Mojej bandy!… – opakoval zarazene lodivod.
– No pravdaže, – opravil sa ironicky sudca, – vy predsa neviete, čo tým myslím, vy nie ste v nijakej bande, vy nie ste Ladko, ale len neškodný rybár Iľja Bruš. Ale ak sa naozaj voláte Iľja Bruš, prečo sa skrývate?
– Ja že sa skrývam? – protestoval Sergej Ladko.
– Pravdaže! Aspoň to tak vyzerá, – odpovedal Pán Izar Rona. – Či sa vari neskrýva ten, kto si zakryje čiernymi okuliarmi oči, zdravé, dobré oči – nože si láskavé zložte okuliare! – a kto si na čierno farbí vlasy, od prírody svetlé. Polícia mala dobré správy a sieť okolo neho sa sťahovala. Pán Rona, akoby ani nepohádal jeho zmätok, víťazoslávne pokračoval:
– Ej, ej, chlapče, už nie ste taký smelý… Netušili ste, čo všetko vieme… ale pokračujme. V Ulme ste pribrali spolucestujúceho.
– Áno, – odpovedal Sergej Ladko.
– Ako sa volal?
– Pán Jäger.
– Správne. Mohli by ste mi povedať, čo sa s ním stalo?
– Neviem. Opustil ma v šírom poli, neďaleko miesta, kde sa Ipeľ vlieva do Dunaja. Veľmi ma prekvapilo, že som ho nenašiel v člne, keď som sa vrátil.
– Hovoríte – vrátil. Teda ste odišli? Kam ste odišli?
– Do blízkej dediny, po nejaký alkohol pre svojho spolucestujúceho.
– Bol chorý?
– Veľmi chorý. Jednoducho povedané, skoro sa utopil.
– A vy ste ho zachránili, ako sa domýšľam!?
– A kto ho mohol zachrániť, keď som tam bol iba ja?
– Hm! – zamrmlal sudca trochu zarazene. Ale vzápätí sa spamätal:
– Iste ma chcete touto povedačkou o zachránení dojať!
– Ja? – protestoval Ladko. – Pýtate sa a ja odpovedám. To je všetko.
– Dobre teda, – dovŕšil pán Rona. – Ale povedzte, predtým ste nikdy neopustili čln?
– Iba raz, keď som išiel domov, do Salky.
– Mohli by ste si spomenúť na dátum tejto vychádzky?
– Prečo nie, len sa trochu zamyslím.
– Pomôžem vám. Nebolo to v noci z 28. na 29. augusta?
– Možno hej.
– Nepopierate? –Nie.
– Priznávate sa?
– No, ak chcete…
– To súhlasí… Myslím, že Salka je na ľavom brehu Dunaja, nie? – opýtal sa pán Rona dobrácky.
– Áno.
– A tuším, že tej noci z 28. na 29. augusta bola tma.
– Veľká tma, hrozný nečas.
– Len tak si môžeme vysvetliť, že ste sa pomýlili. Mysleli ste si, že pristávate na ľavom brehu, a zakotvili ste na pravom.
– Na pravom brehu?
Pán Izar Rona odrazu vstal a uprene pozorujúc vyšetrovaného povedal:
– Áno, na pravom brehu, práve naproti vile grófa Hagenaua.
Sergej sa svedomité usiloval rozpomenúť. Hagenau? To meno nepoznal.
– Viete sa opanovať, – vyhlásil sudca sklamane, keď videl, že sa mu vypočúvaného nepodarilo zastrašiť. – Teda vy teraz po prvý raz počujete meno grófa Hagenaua. A o tom, že v noci z 28. na 29. augusta vykradli jeho vilu a ťažko zranili strážcu
Christiána Höla, o tom už nič neviete? No pravdaže! Akoby ste mohli vedieť o zločinoch, veď to predsa nie je vaše meno!
– Volám sa Iľja Bruš, – vyhlásil lodivod, ale už nie tak presvedčivo ako predtým.
– Výborne, výborne… to je v poriadku… ale teda, ak sa nevoláte Ladko, prečo ste zmizli hneď po tom, čo bol spáchaný zločin, a zjavili ste sa – aj to veľmi skromne – iba poriadne ďaleko od kraja, kde sa to odohralo? Prečo vás nebolo vidieť ani v Budapešti, ani v Neusatze, ani v nijakom trochu významnejšom meste, hoci predtým ste sa tak často ukazovali? A prečo ste zanedbali rybárenie, takže ste si dokonca museli kupovať ryby po dedinách, kde ste sa predsa len niekedy zastavili?
O tom všetkom nemal nešťastný lodivod ani tušenia. Ak zmizol, bolo to proti jeho vôli. Či od tejto osudnej augustovej noci nebol ustavične väznený? Prekvapujúce bolo, ak ktosi tvrdil, že ho videl.
Tento omyl sa dal ľahko vyvrátiť. Stačilo úprimne vyrozprávať nepochopiteľné dobrodružstvo, ktorého obeťou sa stal. Možno polícia bude jasnozrivejšia a azda sa jej podarí rozmotať nite tejto zápletky. Ladko sa rozhodol, že všetko porozpráva, a už len netrpezlivo čakal, kedy ho pán Rona pustí k slovu. Ale sudca bol práve v najlepšom. Prechádzal sa hore-dolu a vrhal väzňovi do tváre príval argumentov. Už nepochyboval o svojom víťazstve.
– Ak nie ste Ladko, – pokračoval stále hlasnejšie, – ako je možné, že po lúpeží vo vile grófa Hagenaua, ku ktorej nešťastnou náhodou došlo práve vtedy, keď ste opustili svoj čln, iná krádež, ach, celkom obyčajná krádež bola spáchaná v Szuzeku v noci z 5. na 6. septembra, teda práve v noci, keď ste museli prechádzať popri tejto dedine? Ak nie ste Ladko, čo robila vo vašom člne podobizeň, ktorú venovala svojmu mužovi Nača Ladková?
Pán Rona tentoraz trafil presne. Lodivod sklonil hlavu a na tvári sa mu zaligotali veľké kropaje potu.
Ale sudca pokračoval ešte hlasnejšie:
– Ak nie ste Ladko, prečo obrázok zmizol práve v ten deň, keď ste pocítili, že vám čosi hrozí? Veď tá podobizeň bola vo vašom kufri, presnejšie: vo vašom kufri na pravej strane. Už tam nie je. Keď tam bola, obžalúvala vás, ale fakt, že zmizla, vynáša nad vami ortieľ. Čo mi na to môžete odpovedať?
– Nič, – temne zamrmlal Ladko. – Nechápem nič z toho, čo sa stalo.
– Dokonale by ste to pochopili, keby ste sa trochu namáhali. No teraz skončíme tento zaujímavý a zábavný rozhovor. Zavrú vás späť do vašej cely a budete mať dosť času o všetkom pouvažovať. Zatiaľ si zrekapitulujeme dnešný výsluch. Teda vy tvrdíte:
1. Voláte sa Iľja Bruš, 2. Získali ste cenu na pretekoch v Sigmaringene. 3. Bývate v Salke. 4. V noci z 28. na 29. augusta ste boli doma v Salke. Tieto body si overíme.
A ja tvrdím: 1. Menujete sa Ladko. 2. Bývate v Rusčuku. 3. V noci z 28. na 29. augusta s viacerými spolupáchateľmi ste vykradli vilu grófa Hagenaua a ste obvinený z pokusu o vraždu strážcu Christiána Höla. 4. Krádež, ktorej obeťou sa stal istý Kellermenn v Szuzeku, treba pripísať na vaše konto. 5. Veľa iných krádeží a vrážd, spáchaných na brehoch Dunaja, treba takisto pripočítať vám. Trestné pokračovanie za tieto zločiny sme začali. Predvolali sme svedkov. Budeme vás s nimi konfrontovať. Chcete podpísať zápisnicu o výsluchu? Nie?… Prosím, ako sa vám páči!… Stráž, odveďte vyšetrovaného!
Pri návrate do väznice musel Sergej Ladko znovu prejsť pomedzi dav a vypočuť nevraživé výkriky. Hnev ľudu akoby bol vzrástol, kým väzňa vyšetrovali, a polícia mala čo robiť, aby ho uchránila.
V prvom rade vrieskajúceho davu stál Ivan Striga. Očami išiel zhltnúť človeka, ktorý tak ochotne zaujal jeho miesto. Lodivod prešiel na dva metre od neho a on ho mohol pozorovať celkom pohodlne. Ale nespoznával oholeného počerného muža s tmavými okuliarmi na očiach.
Striga odišiel veľmi zamyslený s ostatnými, keď sa znova zatvorili brány väznice. Celkom iste nepoznal zatknutého. Nebol to ani Dragoš ani Ladko. A či išlo o Iľju Bruša alebo o niekoho iného, čo mu na tom záležalo? Nech už bol obžalovaný ktokoľvek, hlavne, že zamestnával pozornosť polície. Striga už nemal prečo ostávať v Zemune. Preto sa rozhodol na druhý deň odísť a vrátiť sa na loď. Ale keď sa ráno prebudil a prečítal si noviny, zmenil svoj úmysel. Aféru okolo Ladka udržiavali v prísnej tajnosti, čo prirodzene nabádalo tlač, aby sa usilovala preniknúť do tajomstva.
Noviny hovorili vskutku dosť presne o prvom vyšetrovaní a sprevádzali ho komentármi, ale práve zhovievavými voči obžalovanému. Všeobecne sa čudovali, s akou tvrdohlavosťou sa vydáva za obyčajného rybára s menom Iľja Bruš, ktorý vraj býva v malom mestečku Salka. Podľa novín pán Izar Rona, vyšetrujúci sudca, už poslal do Granu súdne dožiadanie. O niekoľko dní sa vyšetrovanie prenesie do Salky a poprie tvrdenie obžalovaného. Vyhľadajú Iľju Bruša… ak naozaj jestvuje, čo vcelku bolo dosť pochybné.
Táto správa zmenila Strigove plány. Kým toto čítal, prišla mu na um jedinečná myšlienka. A myšlienka sa stala skutkom, keď dočítal noviny. Výborne, že polícia mala v rukách nevinného. Ale ešte lepšie by bolo, keby si ho ponechala. Teda čo mal urobiť? Zaobstarať polícii Iľju Bruša z mäsa a kostí, čo už samo osebe usvedčí z podvodu skutočného Iľju Bruša, ktorého väznili v Zemune. Táto priťažujúca okolnosť možno bude dostatočným dôvodom, aby ho odsúdili. A pravý vinník bude mať z toho osoh.
Striga už ďalej nečakal a opustil mesto. Lenže sa nevrátil na svoju loď, ale na rýchlom koči sa ponáhľal k železnici, aby po nej plnou parou uháňal do Budapešti a potom ďalej na sever.
V tom čase Sergej Ladko, nehybný, zamyslený ako obyčajne, smutne rátal hodiny. Po prvom stretnutí so sudcom sa vrátil zhrozený závažnosťou obvinenia, čo nad ním viselo. Samozrejme, po čase sa ukáže, že je nevinný. Ale musí sa vyzbrojiť trpezlivosťou, lebo sa nedalo poprieť, že obvinenia boli vážne. Rozhodne je však veľký rozdiel medzi prostým podozrením a zrejmými dôkazmi. Dôkazy proti nemu nebudú môcť nikdy predložiť. Jediný svedok, ktorého sa mohol obávať, bol Šimon Klein. Šimon Klein mal však svoj profesionálny pojem o cti, a preto sa akiste k nemu neprizná. A okrem toho, či by naozaj bolo treba konfrontovať ho s jeho starým obchodným priateľom z Viedne? Či nevyhlásil sudca, že sa pôjde informovať do Salky? Správy odtiaľ môžu byť len priaznivé, a zrejme od nich bude závisieť, či väzňa oslobodia.
Uplynulo niekoľko dní, a Sergej Ladko preosieval svoje myšlienky s rastúcou horúčkovitosťou. Salka nebola ďaleko, nebolo treba veľa času, aby polícia získala potrebné informácie. Na siedmy deň po prvom výsluchu ho znovu priviedli do kancelárie pána Ronu. Sudca sedel za stolíkom a predstieral, že má veľa roboty. Asi desať minút nechal lodivoda stáť, akoby ho ani nevidel.
– Máme tu odpoveď so Salky, – povedal napokon bezvýrazné a ani len nepozrel na väzňa, hoci ho potmehúdsky pozoroval spod privretých mihalníc.
– Mali ste pravdu, – pokračoval pán Rona. – V Salke skutočne býva muž menom Iľja Bruš a teší sa výbornej povesti.
– Ach! – po druhý raz vydýchol lodivod, ktorý už videl, ako sa otvárajú brány väzenia.
Sudca sa zatváril ešte ľahostajnejšie a povedal:
– Policajný komisár v Grane, poverený vyšetrovaním, mal to šťastie, že s ním osobne hovoril.
– S ním? – opakoval nechápavo Ladko.
– S ním! – potvrdil sudca.
Sergejovi sa zdalo, že sníva. Ako sa mohol nejaký iný Iľja Bruš zjaviť v Salke?
– To nie je možné, pane, – jachtal. – To je omyl.
– No posúďte sami, – odpovedal sudca. – Tu je správa policajného komisára z Granu. Vyplýva z nej, že tento súdny úradník na súdne dožiadanie, ktoré som mu poslal, sa vybral štrnásteho septembra do Salky a vyhľadal dom, ležiaci na križovatke cesty do prístavu a do Budapešti… Myslím, že tú adresu ste mi udali?… – opýtal sa sudca a čakal na odpoveď.
– Áno, pane, – odpovedal Sergej Ladko celkom zmätený.
–… a do Budapešti, – zopakoval pán Rona. – A že ho v tomto dome prijal pán Iľja Bruš osobne a vyhlásil, že sa len nedávno vrátil po dosť dlhej neprítomnosti. Komisár dodáva, že správy, čo mohol obstarať o pánu Iľjovi Brušovi, dokazujú, že je to vskutku počestný občan a že v Salke niet nikoho iného tohto mena. Chcete k tomu niečo dodať? Prosím, nech sa páči.
– Nie, pane, – vytisol zo seba Sergej Ladko a zazdalo sa mu, že sa zbláznil.
– Tak teda prvý bod sa vysvetlil, – zavŕšil so zadosťučinením pán Rona a pozrel na svojho väzňa ako mačka na myš.



XIV
Medzi nebom a zemou

Keď sa Sergej Ladko po druhom výsluchu vrátil do cely, ani nevedel, čo robí. Prípad so súdnym dožiadaním sa skončil tak nevysvetliteľne, že Ladko sotva vnímal ďalšie sudcove otázky. Už na ne ani neodpovedal, dočista otupel. To, čo sa mu prihodilo, presahovalo hranice jeho rozumu. Napokon, čo od neho chceli? Najprv ho tajomní nepriatelia uniesli, potom uväznili na palube lode, a keď získal slobodu, hneď ju zase stratil. A teraz v Salke vraj našli akéhosi Iľju Bruša – teda jeho samotného, v jeho vlastnom dome!…
Skleslosť a ochablosť sa mu tak výrazne zračili na tvári, že jeden zo strážcov odvádzajúcich väzňa pocítil nad ním ľútosť, hoci ho považoval za najhnusnejšieho zločinca.
– Nejde to tak, ako by ste chceli, kamarát? – opýtal sa drsný vykonávateľ spravodlivosti, privyknutý pri svojom zamestnaní hľadieť na ľudskú úbohosť. Keby sa bol prihováral hluchému, bolo by to to isté.
– No tak! – pokračoval súcitne strážca. – Musíte sa s tým zmieriť. Pán Izar Rona nie je taký čert, ako ho maľujú, a všetko možno vypáli lepšie, ako sa nazdáte… Zatiaľ vám nechám toto… hovorí sa tam o vašom kraji… to vás privedie na iné myšlienky.
Väzeň sa ani nepohol. Nič nepočul.
Nepočul, ako sa za ním zatvorili dvere a nespozoroval ani noviny, ktoré mu strážca pri odchode položil na stôl. Strážca porušil prísnu samotu, na akú odsúdili väzňa.
Hodiny plynuli. Prešiel deň, potom noc, a znova svitlo ráno. Sergej Ladko, prikrčený na stoličke, stratil pojem o čase. Ale keď sa mu brieždenie dotklo tváre, akoby precitol zo skľúčenosti. Otvoril oči a neistý pohľad mu blúdil po cele. Prvé, čo zbadal, boli noviny, ktoré včera nechal na stole súcitný strážca. Ležali tak, ako ich položil, a na prvej strane bol hrubými literami vytlačený titulok: „Krviprelievanie v Bulharsku“.
Sergej Ladko sa strhol a horúčkovité schytil noviny. S blčiacimi očami čítal.
Udalosti, o ktorých sa dozvedel z článku, boli v tej chvíli na pretrase po celej Európe a všade vyvolávali búrky protestov.
Ako sme si pripomenuli na začiatku tohto rozprávania, celý Balkánsky polostrov bol vtedy vo vare. V lete roku 1875 sa vzbúrila Hercegovina a turecké vojská, vyslané proti nej, nemohli si ju podrobiť. V máji roku 1876 povstalo aj Bulharsko a sultánov dvor odpovedal na povstanie tým, že sústredil početnú armádu vo veľkom trojuholníku, ktorého vrcholky tvorili mestá Rusčuk, Vidin a Sofia. Konečne, 1. a 2. júla v tom istom roku vstúpili na scénu Čierna Hora a Srbsko. Takisto vyhlásili Turecku vojnu. Srbi spočiatku dosiahli aj nejaké úspechy, ale potom museli ustúpiť od svojich hraníc. 1. septembra princ Milan požiadal o desaťdňové prímerie a prosil kresťanské mocnosti o intervenciu, ktorú na nešťastie pridlho odkladali.
A vtedy sa zrodila najstrašnejšia epizóda týchto bojov – krviprelievanie v Bulharsku. Sultánov dvor sa obával, aby bulharské povstanie nezmarilo jeho operácie v zázemí. Preto do krajiny privolali divé hordy z Ázie, ktoré surovo vraždili mužov, ženy aj deti. Padlo im za obeť dvadsaťpäť až tridsaťtisíc ľudí. Ako to Sergej Ladko čítal, kropaje potu sa mu zaperlili na tvári. „Nača!“ Čo sa stalo s Načou uprostred tohto hrozného prevratu?… Žije ešte? Sergej sa zdvihol a ako divé zviera zatvorené v klietke zúrivo behal po cele, akoby hľadal otvor, kadiaľ by mohol vyletieť Nači na pomoc.
No záchvat zúfalstva netrval dlho. Ladko sa čoskoro umúdril a nasilu sa upokojil, aby s jasnou mysľou uvážil ako získať slobodu.
Má vyhľadať sudcu, priznať sa mu úprimne, povedať čistú pravdu, a ak treba, poprosiť ho o súcit?… Nie, to nie je možné. Akú mal nádej, že si získa dôveru predpojatého človeka, keď predtým tak dlho zotrvával v klamstve? Nie… V najlepšom prípade by bolo treba znova prešetriť jeho údaje, a to by trvalo týždne, ak nie mesiace. Musel teda utiecť.
Po prvý raz odvtedy, ako sem vkročil, prezrel si Sergej Ladko celu. Netrvalo to dlho. Štyri steny s dvoma otvormi: na jednej strane dvere, na druhej okno… Za troma z týchto stien iné cely, jedine za oblokom priestor a sloboda. Okno sa začínalo asi vo výške poldruha metra a siahalo až po povalu, no bolo neprístupné, lebo veľké mreže zamurované do steny zabraňovali k nemu prístup. Napokon, keby aj prekonal túto prekážku, bola tu druhá. Vonku chránil okno akýsi druh železnej klietky, ktorej boky sa pripájali k obom stranám obločného ostenia, väzeň videl iba malý štvorec neba. Najprv by teda bolo treba vylomiť mreže, potom vytiahnuť sa silou rúk na klietku a len tak by sa mohol rozhliadnuť po okolí. Podľa schodišťa, po ktorom zostupoval, keď ho predvolával pán Rona, Sergej usudzoval, že je zatvorený na štvrtom poschodí väznice. Teda od zeme ho delilo najmenej dvanásť-štrnásť metrov. Prekoná ich? Rozhodol sa, že sa ihneď dá do práce, aby sa o tom presvedčil.
Prvou starosťou bolo nájsť potrebný pracovný nástroj. Keď ho uväznili, všetko mu vzali a v cele mu nič nemohlo poslúžiť. Stôl, stolička a chatrný slamník, ležiaci na murovanom výklenku, to bolo celé zariadenie.
Sergej dlho nadarmo hľadal, no odrazu, keď si po stý raz prezeral šaty, ruka mu narazila na čosi tvrdé. Ako jeho žalárnici, ani on sám doteraz nepomyslel na túto bezvýznamnú maličkosť, na pracku na nohaviciach. Aký význam však nadobudla teraz táto pletka, jediný kovový predmet, aký mal!
Sergej odopol pracku a už nestrácal ani minútu. Zaútočil na múr, v ktorom kotvila jedna z mreží. Urputne oškrabával kameň, čo sa v prachu drobil na zem. Pri práci, úmornej, pomalej a namáhavej, nesmel väzeň zabúdať na ustavičnú bdelosť. Neprešla hodina, aby strážca neprišiel nazrieť okienkom na dverách. A tak Ladko musel ustavične načúvať, či nezačuje šuchot, aby pri najmenšom náznaku nebezpečenstva prestal škrabať a odstránil všetky podozrivé stopy. Tu pomohla Sergejovi chlebová striedka. Chlieb zmiešaný s prachom sa sfarbil farbou kameňa a stal sa skutočným tmelom, ktorým Ladko dieru maskoval, len čo ju vyhĺbil.
Zvyšky muriva ukrýval pod lôžkom. Po dvanástich hodinách sa mu lopotne podarilo obnažiť mrežu do hĺbky troch centimetrov, ale pracka sa celkom zodrala. Sergej ju rozlámal a kúsočkami kovu ďalej škrabal. O dvanásť hodín neskoršie sa aj tieto drobné kovové úlomky zošúchali.
Ale zdalo sa, že šťastie neopustí väzňa. Keď mu priniesli obed, odvážil sa ukryť si nôž, a keďže krádež nik nezbadal, zopakoval to isté na druhý deň s rovnakým výsledkom. Pravda, boli to iba bezcenné nože, veľmi hrubo vyrobené. Ale čepele mali dosť dobré a rukoviatky uľahčovali robotu. Od tej chvíle postupoval rýchlejšie:
Cement časom stvrdol na žulu a dal sa len veľmi ťažko drobiť. Okrem toho prácu musel každú chvíľu prerušovať, či už kvôli obchôdzke stráží, alebo preto, že ho pán Rona čoraz častejšie vypočúval.
Výsledok výsluchov bol vždy rovnaký. Vyšetrovanie zotrvávalo na mŕtvom bode. Na každom pojednávaní bolo veľa svedkov. Ich výpovede však nič neosvetlili. Ak sa niektorým aj zdalo, že je akási nejasná podoba medzi Sergejom Ladkom a zločincom, ktorého mohli dlhšie alebo kratšie pozorovať v deň, keď sa stali jeho obeťou, iní túto podobnosť kategoricky popierali. Pán Rona nadarmo maskoval obžalovaného falošnými bradami pristrihnutými na všetky možné spôsoby, nútil ho odokryť si oči alebo ich zakryť čiernymi okuliarmi, nepodarilo sa mu získať ani jediné presné svedectvo. A tak netrpezlivo čakal, kedy sa Christián Hol, poranený pri poslednom útoku dunajskej bandy, natoľko zotaví, aby sa vybral do Zemuna.
Sergeja výsluchy neveľmi zaujímali. Poslušne sa podroboval všetkým sudcovým pokusom, maskoval sa parochňami a falošnými bradami, zakladal a skladal okuliare, ale neutrúsil ani len poznámku. Myšlienkami ustavične zotrvával v cele, kde pomaly vystupovala zo skaly mreža, deliaca ho od slobody. Ešte potreboval štyri dni, potom ju vytrhne. 23. septembra vyslobodil jej dolný okraj. Teraz bolo treba prepíliť druhý koniec.
Toto bolo najťažšie. Jednou rukou visel na mreži a druhou pílil. Obyčajná čepeľ noža zle zastávala úlohu pílky a len pomaly sa zahrýzala do železa. A okrem toho vysiľujúca poloha ho nútila často oddychovať.
Konečne 29. septembra po šiestich dňoch hrdinskej námahy, Ladko usúdil, že zárez už bude dostatočne hlboký. Železo prerezal do hĺbky niekoľkých milimetrov. Teraz už nebude ťažké ohnúť mreže. A bolo načase. Čepeľ na druhom noži sa zbrúsila temer na nitku. Na druhý deň ráno, ihneď ako prešla prvá hliadka a mohol rátať s tým, že má hodinu času, Sergej sa pustil do roboty. Ako predvídal, mreža, dolu uvoľnená a hore narezaná sa dala ohnúť bez ťažkostí. Ladko sa pretiahol otvorom a potom sa silou rúk vyzdvihol na hornú časť železnej klietky. Dychtivo sa poobzeral dookola.
Ako správne predpokladal, od zeme ho delilo asi štrnásť metrov. Nebola to taká vzdialenosť, aby sa nedala prekonať, pravda, keby mal dosť dlhý povraz. No Sergej spozoroval, že okolo väznice vedie strážny chodník, okolo ktorého sa vypína asi osemmetrový múr a za ním sa už dvíhajú domové strechy. Keď sa spustí dolu, musí sa dostať za múr, a to sa mu na prvý pohľad zazdalo celkom nemožné. Ako usudzoval podľa vzdialenosti domov, popri väzení asi viedla cesta. Keby sa utečenec dostal až na ňu, bol by zachránený. Ale či sa tam mohol dostať živý a zdravý?
Sergej hľadal pohľadom, čo by mu mohlo pomôcť, a v tom zazrel čosi na ľavej strane okna. Ak to aj neznamenalo okamžité riešenie situácie, srdce sa mu rozbúšilo vzrušením. Uvidel Dunaj a na ňom lode. Jedny unášal prúd, druhé šli proti prúdu, tretie kotvili pri nábreží. A medzi nimi lodivod hneď spoznal svoj čln.
Ničím sa nelíšil od ostatných člnkov a nezdalo sa, že by ho niekto strážil. To by bola šťastná náhoda, keby sa mu podarilo dostať sa k nemu znova. Na člne by za necelú hodinu prekročil hranice a na srbskom území by sa mohol už len smiať rakúsko-uhorským súdom.
Ladko preniesol pohľad na pravú stranu, a tu ho čosi zaujalo. Blízko obloka sa tiahlo po múre oceľové lano. V istých vzdialenostiach ho pridŕžali pevné skoby, zamurované do stavby – pravdepodobne vedenie hromozvodu. Oceľové lano by mu veľmi uľahčilo zostup, keby sa dostal až k nemu.
A možno to ani nebolo neuskutočniteľné. Vo výške podlažia lemoval vonkajšiu stenu väzenia akýsi výstupok, tvoriaci asi dvadsať-dvadsaťpäťcentimetrový ozdobný pás na budove. Azda s trochou chladnokrvnosti a energie by sa mohol udržať a dostať sa tak až k hromozvodnému lanu.
Na nešťastie, aj keby našiel šialenú odvahu, vonkajší múr väznice stále ostával neriešiteľnou prekážkou. Či bol väzňom v cele alebo na strážnom chodníku, vždy bol iba väzňom.
Sergej znova starostlivejšie ako doteraz, skúmal ohradu a zrazu zbadal, že v hornej časti, poniže striešky múru, sa tiahne z obidvoch strán rad ozdobných ornamentov, ktoré vytvárali štvorcové kamene, dopoly zamurované do steny. Sergej Ladko dlho hľadel na túto ozdobu. Potom vkĺzol späť do cely a poponáhľal sa zahladiť všetky kompromitujúce stopy. Odhodlal sa. Našiel spôsob, ako sa vyslobodiť.
Trpezlivo očakával, kým prejde druhá hliadka. Potom s istotou, že opäť má chvíľu pokoj, dokončoval prípravy. Ešte mal zvyšok z noža a tým narezal z posteľných obliečok a plachty päťdesiat pruhov, širokých niekoľko centimetrov. Starostlivo dbal, aby lôžko navonok vyzeralo ako obyčajne. Veď azda nikomu nepríde na um naddvihnúť prikrývku.
Narezané pásy posplietal štyri a štyri do vrkoča, pramene vrkoča sa prekladali jeden cez druhý a vždy nový pásik naddlžoval koniec predchádzajúceho. Celý deň zasvätil tejto práci. Konečne prvého októbra, krátko pred obedom dokončil pevnú, asi štrnásť-pätnásťmetrovú šnúru a starostlivo ju skryl pod slamníkom. Keďže skončil všetky prípravy, rozhodol sa, že utečie o deviatej večer. No prv ako sa priblížila hodina činu, osud mu prichystal poslednú skúšku. Boli asi tri hodiny poobede, keď zaštrkotali závory na dverách. Čo chcú od neho? Ďalší výsluch pána Izara Ronu? Čas, kedy obyčajne predvolával svojho väzňa, už prešiel.
Nie, nepredvolával ho sudca. Pomedzi otvorené dvere zbadal Sergej v chodbe okrem svojho strážcu troch neznámych. Jednou z nich bola žena, mladá, sotva dvadsaťročná, s dobrou a nežnou tvárou. Jeden z mužov, ktorí ju sprevádzali, bol akiste jej manžel. Podľa strážcových rečí a správania druhý bol asi riaditeľ väznice.
Zrejme išlo o návštevu. Súdiac podľa úctivej úslužnosti, čo im preukazovali, návštevníci boli významní ľudia.
– Terajší obyvateľ tejto cely, – vysvetľoval svojim hosťom riaditeľ, – nie je nik iný ako chýrny Ladko, vodca dunajskej bandy. Jeho meno sa iste dostalo aj k vášmu sluchu.
Mladá žena bojazlivo pozrela na slávneho zločinca. Nikdy by človek nehľadal vodcu banditov, vychýreného legendárnou krutosťou, v tomto človeku, vychudnutom, prepadnutom, s vycivenou tvárou, v očiach skľúčenosť a hlboké zúfalstvo.
– Pravda, on zaťato tvrdí, že je nevinný, – dodal nestranne riaditeľ, – ale my sme si už privykli na takéto pesničky.
Potom upozornil návštevníkov na poriadok v cele a na čistotu. V zápale reči prekročil prah a oprel sa o stenu pri okne, aby lepšie videl svojich poslucháčov. Zrazu Sergejovi Ladkovi temer zastalo srdce. Rečník sa nevedomky dotkol miesta, čo väzeň vybúral, a vymrvilo sa trochu cementu. Kúsok chlebovej striedky, ktorou zapchával dieru, sa otriasol dotykom, odlomil sa a vypadol na dlážku. Sergej sa vyľakane strhol, keď zazrel, že uvoľnený koniec mreže sa obnažil v jamke svojho lôžka.
Zbadal to niekto? Áno, ktosi to zbadal. Zatiaľ čo jej manžel a riaditeľ prezerali s veľkým záujmom biedny stolík a strážca, úctivo odvrátený, pozoroval čosi v spleti chodieb, návštevníčka uprela oči na priehlbeň v múre a jej tvár dokazovala, že pochopila tajomstvo.
Prehovorí… jediným slovom zničí toľkú námahu… Sergej čakal a cítil, ako v ňom duša zamiera. Mladá žena trochu zbledla, zdvihla zrak a pozrela sa na väzňa čistým pohľadom.
Zbadala veľké slzy, ktoré pomaly vyvierali úbožiakovi spod viečok? Pochopila jeho nemú prosbu?
Prešlo zo desať dramatických sekúnd, a odrazu mladá žena bolestivo vykríkla a obrátila sa. Jej spoločníci pribehli k nej. Čo sa jej stalo? Nič vážne, tvrdila a pokúšala sa usmiať. Len trošku zle stúpila.
Kým si Sergej nebadane zastal pred zradnú stenu, manžel, riaditeľ aj strážca sa poponáhľali preč. Prví dvaja vyšli, podopierajúc zdanlivo ranenú; tretí rýchlo zatisol závory. Sergej ostal sám.
Hruď mu zaplavil nával vďačnosti k nežnej bytosti, ktorá sa nad ním zľutovala. Vďaka nej bol zachránený. Vďačil jej za život – za slobodu. Ochabnuto klesol na lôžko.
Zvyšok dňa prešiel bez ďalšej nehody a konečne na vzdialenom orloji v meste odbilo deväť hodín. Prišla noc. Veľké mraky sa valili po nebi a zväčšovali temnotu. Hluk rastúci na chodbe oznamoval, že sa blížia stráže. Hliadka prišla k dverám a zastala. Strážca nazrel cez okienko a uspokojený odišiel. Väzeň spal, až po bradu zakutraný do prikrývky. Strážca sa pobral ďalej. Zvuk krokov stíchol, zmĺkol.
Sergej vyskočil z lôžka a slamník uložil tak, aby v pološere cely vyzeral ako spiaci človek. Potom sa ozbrojil pospletaným „lanom“ a poznovu prekĺzol na druhú stranu mreže, nadvihol sa ako prvý raz a sadol si obkročmo na hornú mriežku klietky.
Výstupky ozdobujúce budovu boli vždy vo výške podlažia, a tak Sergej Ladko bol skoro štyri metre nad obločnou rímsou, o ktorú sa chcel zachytiť. Predvídal túto ťažkosť. O jednu z mreží okrútil svoj „povraz“, chytil oba konce a pomaly sa spúšťal až po vonkajší výstupok steny.
Chrbtom sa opieral o múr, ľavou rukou sa pridŕžal lana. Bolo nesmierne ťažké udržať sa na takom uzučkom múriku. Keby sa bol pustil svojej opory, iste by sa bol zrútil na zem.
Pohyboval sa opatrne a pomaly. Podarilo sa mu pridržať si lano pravou rukou a ľavou skúmal stenu pod klietkou. Ako ju ohmatával, ruka mu narazila na prekážku. Po chvíľke zistil, že je to skoba, zamurovaná do steny. Skoba mu poskytovala oporu. Hoci aj slabú, no musela mu stačiť. Pridŕžal sa jej končekmi prstov a pomaly priťahoval šnúru z bielizne. Teraz už spálil za sebou všetky mosty. Aj keby bol chcel, nemohol sa vrátiť do cely. Stoj čo stoj už musel dokončiť, na čo sa podujal.
Sergej Ladko sa odvážil poobrátiť hlavu k lanu hromozvodu. Spoliehal sa, že si ním pomôže; ako sa však zdesil, keď zbadal, že lano je skoro dva metre ďaleko. Ale musel sa odhodlať. Stál na úzkom výstupku, chrbtom k múru a pridŕžal sa iba nepatrného kúsočka železa, ktoré ledva zachytil končekmi prstov; dlho takto nevydrží. O chvíľku by unavené prsty povolili a potom by nevyhnutne spadol. Keď už zahynúť, tak aspoň s vypätím posledných síl za spásou. Utečenec sa naklonil k obloku, ľavú ruku roztiahol ako pružinu pripravenú na uvoľnenie, potom sa pustil a prudko sa hodil doprava. Ako padal, plecom narazil na výstupok. Ale vďaka silnému rozmachu zachytil sa roztiahnutými rukami lana.
Prvú prekážku prekonal. Ešte ostávala druhá.
Sergej sa spúšťal po hromozvode. Na chvíľu zastal, pridržal sa skoby a chvíľku uvažoval. Zem nebolo v noci vidieť, iba zospodu doliehal k utečencovi pravidelný zvuk krokov. Zrejme vojak na stráži. Usudzujúc podľa zvuku, čo striedavo silnel a slabol, strážca prešiel popri väzenskom múre, zamieril na chodník, ktorý viedol popri druhej strane budovy, potom sa vrátil, a takto neprestajne prechodil hore-dolu. Sergej Ladko si vyrátal, že vojak sa vracal vždy po troch-štyroch minútach. Teda za tri-štyri minúty musel prekročiť vzdialenosť deliacu ho od vonkajšieho múru.
Ale ak tušil pod sebou hrebeň múru, nemohol v tme rozoznať vystupujúce kamene ozdobujúce horný okraj.
Ladko skĺzol ešte trochu nižšie a ostal stáť na jednej z ozdobných skôb. Takto bol ešte vždy dva alebo tri metre nad hrebeňom múru, ktorý mal preliezť. Teraz už bol pokojný, mohol postupovať rýchlejšie. V okamihu rozvinul svoju šnúru, pretiahol ju poza lano hromozvodu a oba konce zviazal, takže vytvoril veľkú slučku. Približne si vypočítal potrebnú dĺžku, potom vrhol šnúru ponad hradby a pritiahol si koniec slučky, akoby to bolo lano; usiloval sa slučkou zachytiť jeden z vyčnievajúcich kameňov na vonkajšej strane múru.
Nešlo to ľahko. V hlbokej temnote sa mohol spoliehať iba na náhodu. Azda aj vyše dvadsať ráz vrhol šnúru bezvýsledne, až konečne pocítil odpor. Šnúra sa dobre zachytila na jednom z vonkajších vyčnievajúcich kameňov a vytvorila akýsi visutý most ponad strážny chodníček.
Bol to veru krehký visutý mostík! Neroztrhne sa, alebo nezošmykne z kameňa? V prvom prípade by to bol hrozný pád z výšky desiatich metrov, v druhom, keby sa povraz zošmykol, Ladko by sa vrátil ako kyvadlo k múru väznice a roztrieštil by sa o múr.
Sergej ani na okamih nezaváhal. Pevne napäl šnúru, znova zviazal oba konce a potom pripravený počúval a vyčkával, kým prejde strážca. Teraz bol práve pod utečencom. Vzďaľoval sa. Onedlho zašiel za roh budovy a kroky zatíchli. Sergej už nesmel stratiť ani sekundu…
Pustil sa na vzdušnú cestu. Zavesený medzi nebom a zemou postupoval rovnomernými a pružnými pohybmi a nedbal, že lano sa prehýba tým väčšmi, čím viac sa blížil k stredu cesty. Chcel prejsť! Prejde!
Prešiel. Ani nie za minútu sa prešplhal ponad závratnú priepasť a dostal sa na striešku múru. Ani si neoddýchol. Sotva desať minút ubehlo odvtedy, ako opustil celu, ale zdalo sa mu, že tých desať minút trvalo aspoň hodinu. Ktovie, či neodhalia jeho útek, hoci lôžko maskoval. Vtedy už musí byť ďaleko. Čln bol tu, neďaleko, na dva kroky… Niekoľko záberov vesla, a bude z dosahu svojich prenasledovateľov.
Horúčkovito sa dal rozväzovať šnúru. Potom ju pritiahol, nanovo zviazal a slučku prevliekol popod jeden z kamenných výstupkov na vnútornej strane. Keď sa presvedčil, že ulica je pustá, zručkoval dolu.
Šťastlivo sa spustil na zem, ihneď šnúru strhol a skrútil ju. Všetko bolo skončené.
Bol slobodný a po odvážnom úteku neostalo ani stopy.
Ale vo chvíli, keď sa poberal k svojmu člnu, odrazu z tmy zaznel hlas.
– Dočerta! – povedal ktosi celkom blízko, – veď je to pán Iľja Bruš!
Sergej sa naozaj potešil. Osud mu zrejme žičí, keď mu poslal na pomoc priateľa.
– Pán Jäger, – zvolal radostne. Chodec vykročil z tieňa a zamieril k nemu.
[image: JV-DL5]




XV
Blízko cieľa

Dňa 10. októbra čln už „deviaty deň pokračoval v púti dolu Dunajom. V uplynulých ôsmich dňoch prešli skoro sedemsto kilometrov. Blížili sa k Rusčuku, kam dôjdu pred večerom.
Na palube akoby sa nič nebolo zmenilo. Loďka viezla ako prv rovnakých cestujúcich: Sergeja Ladka a Karola Dragoša, z jedného z nich sa opäť stal rybár Iľja Bruš a z druhého pán Jäger.
Ale Sergej teraz veľmi zle hral svoju úlohu a Dragoš sa musel veľmi premáhať. Ladko, hypnotizovaný túžbou priblížiť sa k Rusčuku, dňom aj nocou vesloval a zabúdal na všetku Opatrnosť. Nielenže odložil okuliare, ale sa ani neoholil, ani si nefarbil vlasy. Čierne vlasy mu každým dňom bledli a svetlá brada už dosahovala slušnú dĺžku.
Karol Dragoš sa iste mohol nad touto premenou začudovať. Ale nepovedal ani slova. Rozhodol sa vytrvať až do konca a nič si nevšímať. Vo chvíli, keď sa ocitol zoči-voči Sergejovi Ladkovi, Karol Dragoš mal už veľmi otrasenú mienku. Cítil, že je menej náchylný zvaľovať vinu na svojho bývalého spolucestovateľa. Obrat nastal u neho po súdnom dožiadaní v Salke. Karol Dragoš začal pátrať na vlastnú päsť. Nedal sa tak ľahko odbiť ako policajný komisár z Granu a dlho vyzvedal od obyvateľov mestečka. Dozvedel sa prekvapujúce veci. Nebolo pochybnosti, že muž menom Iľja Bruš žil veľmi pokojným a usporiadaným životom, že si zvolil Salku za bydlisko a odišiel krátko pred pretekmi v Sigmaringene. Videl niekto Iľju Bruša po pretekoch, a to najmä v noci z 28. na 29. augusta? V tomto bode boli odpovede neurčité. Hoci najbližší susedia priznali, že sa im zdalo, že koncom augusta zbadali svetlo v rybárskom dome, už mesiac pozamykanom, neodvážili sa to tvrdiť s istotou. Tieto správy, nejasné a váhavé, len zväčšovali detektívovu neistotu.
Musel si objasniť ešte tretí bod. Kto bol človek, s ktorým sa rozprával v bydlisku obžalovaného komisár z Granu? Toto Dragoš nevedel zistiť. Iľja Bruš bol predsa v Salke dosť známy, a preto ak tam prišiel, musel prísť aj odísť v noci, lebo ho nik nevidel. Tajomstvo, už samo osebe podozrivé, sa stalo ešte podozrivejším, keď sa Karol Dragoš obrátil na majiteľa malého hostinca. Od neho si večer 12. septembra, tridsaťšesť hodín pred návštevou policajného komisára z Granu, akýsi neznámy človek vypýtal adresu Iľja Bruša. Problém sa zamotával. A zamotal sa ešte väčšmi, keď hostinský na naliehavé dopytovanie popísal neznámeho. Popis, črta za črtou, sa zhodoval s tým, čo sa rozprávalo medzi ľuďmi o výzore vodcu dunajskej bandy.
Všetko toto vŕtalo Dragošovi v hlave. Inštinktívne vycítil, že sa tu odohrávajú akési temné machinácie. Ich cieľ nepoznal, ale nebolo vylúčené, že obžalovaný sa stal ich obeťou.
Podozrenie v ňom vzrástlo, keď sa po návrate do Zemunu oboznámil s priebehom vyšetrovania. Po dvadsiatich dňoch samoväzby nepokročili ani o krok. Neodhalili nijakého spoluvinníka, nijaký svedok zrejme nespoznal väzňa a nemali proti nemu v rukách nijaký dôkaz viny okrem toho, že sa pokúsil zmeniť si výzor tváre a vlastnil podobizeň ženy, venovanú Ladkovi.
Tieto dohady posilnené ďalšími faktami boli by iste nadobudli veľký význam, ale samy osebe strácali veľa zo svojej dôležitosti. Napokon, veď toto preoblečenie a existenciu portrétu by bolo možné vysvetliť celkom prijateľnými dôvodmi. Karol Dragoš v terajšom rozpoložení bol veľmi náchylný k súcitu. A tak sa nemohol ubrániť hlbokému dojatiu, že práve jemu preukazoval Ladko takú naivnú dôveru v situácii, v akej by nebolo radno dôverovať ani najbližšiemu priateľovi.
Napokon, či Dragoš nemohol zladiť tieto pocity so svojimi profesionálnymi povinnosťami a ako predtým zaujať miesto v člne? Ak sa Iľja Bruš volal naozaj Ladko a ak tento Ladko bol naozaj zločincom, keď ho Karol Dragoš nespustí z očí, vysliedi aj jeho spoluvinníkov. Ale ak je nevinný, potom ho dovedie k pravému vinníkovi, ktorý sa zaňho skrýva, ako to dokázali udalosti v Salke. Zúbožený výzor Sergeja Ladka, nadľudská odvaha, akú dokázal pri fantastickom úteku, a najmä spomienka na službu, ktorú Dragošovi preukázal s takou samozrejmosťou, dokonali ostatok. Karol Dragoš vďačil za život tomuto nešťastníkovi, ktorý tu vedľa neho dychčal, ruky do krvi odraté, zaliaty potom, rinúcim sa mu po vychudnutej tvári. Má ho poznove vrhnúť do pekla? Detektív sa na to nevedel odhodlať.
– Poďte! – povedal prosto, keď naňho utečenec radostne zvolal, a odtiahol ho k rieke.
Obaja si za týchto osem dní vymenili iba pár slov. Ladko ako zvyčajne mlčal a sústreďoval všetky sily, aby urýchlil plavbu loďky.
Úsečnými vetami, ktoré niekedy bolo treba priam z neho ťahať, predsa len porozprával o svojich nevysvetliteľných dobrodružstvách. Rozprával, ako ho väznili v Zemune a ako bol predtým v čudnom zajatí na palube neznámej lode. Tak teda klamali tí, čo tvrdili, že ho videli medzi Budapešťou a Zemunom, pretože v tom čase bol zatvorený na lodi, s poviazanými rukami aj nohami! Po tomto sa ešte väčšmi zmenil Dragošov pôvodný názor. Akokoľvek sa tomu bránil, predsa len musel dávať do súvislosti útok, ktorého obeťou bol Iľja Bruš, so zákrokom Ladkovho dvojníka v Salke. Bezpochyby rybár komusi zavádzal, útočil naňho neznámy nepriateľ. A popis sa podľa všetkého hodil na skutočného zločinca.
A tak Karol Dragoš krok za krokom mieril k pravde. Aj keď si nemohol overiť závery, cítil, ako sa postupne zo dňa na deň vytráca jeho niekdajšie podozrenie. A ani na okamih nepomyslel na to, žeby opustil čln, vrátil sa a znova začal vyšetrovať. Policajný ňuch mu navrával, že je na dobrej stope a že rybár, aj keď možno nevinný, predsa je len akosi zapletený do príbehu dunajskej bandy. Napokon, na hornom toku rieky vládol úplný pokoj a miesta, kde boli spáchané zločiny, dokazovali, že páchatelia išli dolu prúdom, aspoň do okolia Zemunu. A teda právom sa dalo predpokladať, že kým väznili Iľju Bruša, pokračovali v plavbe dolu riekou.
V tomto bode sa Karol Dragoš nemýlil. Ivan Striga sa naozaj uberal k Čiernemu moru, a keď Ladko vyplával zo Zemunu, mal dvanásťdňový náskok pred člnom. Ale náskok pomaly strácal a vzdialenosť medzi oboma plavidlami sa postupne zmenšovala. Zo dňa na deň, z hodiny na hodinu, z minúty na minútu loďka poháňaná Sergejovým zúrivým úsilím neúprosne dobiehala loď. Ladko mal jediný cieľ: Rusčuk. Jedinú myšlienku: Naču. – A ak zanedbával opatrnosť, s akou predtým chránil svoje inkognito, tak iba preto, že už mu na tom nezáležalo. Napokon, prečo? Po uväznení a úteku bolo meno Iľju Bruša práve také kompromitujúce ako meno Sergeja Ladka. Ani jedno ani druhé meno ho teraz už nechránilo. Mohol iba tajne vkročiť do Rusčuku, hoci mu hrozilo, že ho zatknú.
Zaujatý svojou fixnou ideou po celý týždeň si ani nevšimol pobrežie rieky. A ak si uvedomil, že idú popri Belehrade – bielom meste, rozkladajúcom sa na vŕšku, nad ktorým dominuje kráľovský palác Koňak, tak to bolo iba preto, že Belehrad ležal na srbskej hranici, kde sa končila moc pána Izara Ronu. Ale potom už nič nevnímal.
Radšej sa plavil popri srbskom pobreží, kde sa cítil bezpečnejšie, a naozaj, až po Železnú bránu ho polícia neznepokojovala.
Ale v Orsove po prvý raz čln riečnej polície prikázal loďke, aby zastala. Ladko, veľmi znepokojený, poslúchol, a sám nevedel, čo odpovie polícii na otázky. Ale nik sa ho nič nepýtal. Stačilo slovo Karola Dragoša, šéf patroly sa úctivo uklonil a už nebolo ani reči o prehliadke.
Lodivod sa ani len nepočudoval, že viedenský mešťan má takýto vplyv na verejnú moc. Šťastný, že tak ľahko vyviazol, považoval za celkom prirodzenú jeho všemohúcnosť. Dával najavo iba rastúcu netrpezlivosť, keď videl, že sa rozhovor medzi policajtom a jeho pasažierom predlžuje.
Na rozkaz pána Izara Ronu, ktorý zúril po úteku obžalovaného, ako aj na rozkaz samého Dragoša, riečna polícia zdvojnásobila svoje úsilie. V určitých intervaloch museli plavidlá prejsť pomedzi mnoho prekážok, a medzi nimi Orsova mala najväčší význam. V tejto časti toku sa rieka zužovala, čo uľahčovalo dozor, a naozaj bolo nemožné, aby sa nejakej lodi podarilo tade prejsť bez dôkladnej prehliadky.
Žiaľbohu, Karol Dragoš sa z rozhovoru so svojím podriadeným dozvedel, že nielenže tieto prehliadky nepriniesli nijaký výsledok, ale že banda spáchala pred dvoma dňami nový zločin, dosť významnú krádež na rumunskom území… skoro presne oproti bulharskému mestu Rahova.
Tak teda sa im predsa len podarilo prekĺznuť pomedzi oká siete. A pretože banda kradla nielen zlato a striebro, ale aj cennosti každého druhu, jej korisť musela zaberať veľa miesta. Bolo naozaj nepochopiteľné, že sa nenašla po nej ani len stopa, veď predsa nijaká loď nemohla uniknúť prehliadke.
A jednako to bolo tak.
Dragoša prekvapovala toľká obratnosť.
Podľa všetkého sa zločinci museli poriadne ponáhľať. Miesto a dátum poslednej ohlásenej krádeže naznačovali, že jej páchatelia majú asi tristokilometrový náskok. V čase, keď sa Iľja Bruš nemohol hýbať, dunajská banda iste pokračovala v ceste, a podľa toho sa dalo usúdiť, že loď nedosahovala ani polovičnú rýchlosť člna. Nebolo teda vylúčené, že ju čln ešte dostihne.
A tak teda bez meškania vyplávali a už včasráno dňa 6. októbra prekročili bulharskú hranicu. Od tej chvíle Sergej, ktorý sa až doteraz pridŕžal, nakoľko mohol, pravého brehu rieky, priblížil sa naopak čo najväčšmi k rumunskému
pobrežiu, na ktorom od Lom-Palamky sa začínali šíriť močiare, niekedy osem až desať kilometrov široké, znemožňujúce prístup k brehu.
Vzhľad rieky sa veľmi zmenil. Brázdilo po nej mnoho veľkých parníkov, ba aj delových člnov s vejúcimi tureckými zástavami. V predtuche vojny s Ruskom, ktorá mala prepuknúť o necelý rok, Turecko už začalo strážiť Dunaj a neskôr ho zatarasilo skutočnou flotilou.
Lodivod sa radšej vyhýbal tureckým lodiam. Rumunských úradov sa tak neobával, spoliehal sa na pána Jägra, že ho ochráni, ako to urobil v Orsove. Nenaskytla sa však príležitosť opäť vyskúšať moc pasažiera. 10. októbra, okolo štvrtej poobede, priplávala konečne loďka do blízkosti Rusčuku, ktorý sa nejasne črtal na pravom brehu rieky. Lodivod zašiel doprostred Dunaja a potom, po prvý raz po toľkých dňoch, prestal veslovať a spustil kotvu.
– Čo sa stalo? – opýtal sa prekvapene Karol Dragoš.
– Som na mieste, – stručne odpovedal Sergej Ladko.
– Ako to? Veď predsa ešte nie sme v Čiernom mori?
– Oklamal som vás, pán Jäger, – priznal sa Sergej Ladko. – Nikdy som nemal v úmysle ísť do Čierneho mora.
– Ale? – začudoval sa detektív.
– Nie. Odchádzal som s myšlienkou, dostať sa do Rusčuku. A sme tu!
– A kde je Rusčuk?
– Tam, – povedal lodivod a ukázal na domy vzdialeného mesta.
– Prečo ta nejdeme?
– Lebo musím počkať, kým bude tma. Som prenasledovaný, štvaný. Vo dne mi hrozí, že ma pri prvom kroku zatknú.
– Ako v Zemune, – povedal polohlasne detektív.
– Ako v Zemune, – prikývol Sergej bez pohnutia, ale príčina je tu tá istá. Pán Jäger, verte, som čestný človek.
– O tom vôbec nepochybujem, pán Bruš, hoci zriedka sa treba obávať zatknutia, ak má človek čestné úmysly.
– Ale ja áno, pán Jäger, – ubezpečil ho chladne Sergej. – Prepáčte, že vám ich neprezradím. Prisahal som sám sebe, že zachovám tajomstvo.
Karol Dragoš prikývol, ako by ho to vôbec nezaujímalo. Lodivod pokračoval:
– Chápem, pán Jäger, že nijako netúžite miešať sa do mojich záležitostí. Ak by ste chceli, vyložím vás na rumunskom brehu. Tak sa vyhnete nebezpečenstvu, ktorému sa azda vystavím.
– Ako dlho chcete ostať v Rusčuku? – opýtal sa Karol Dragoš, a neodpovedal priamo.
– Neviem, – povedal Sergej. – Ak všetko pôjde podľa mojich plánov, vrátim sa pred rozvidnením, a nie sám. Ak sa mi to nepodarí, neviem ešte, čo urobím.
– Pôjdem s vami až do konca, pán Bruš, – vyhlásil odhodlane Karol Dragoš.
– Ako sa vám páči! – dodal Sergej a zmĺkol.
Keď nadišla noc, chopil sa vesiel a priblížil sa k bulharskému brehu. Už v úplnej tme pristál poniže posledných domov mesta.
Sergej sa celou svojou bytosťou upriamil na cieľ a konal ako námesačný. Ani si len nevšimol, že jeho druh zmizol v kajute, len čo zdvihol kotvu. Vonkajší svet preňho nejestvoval. Ostal len jeho sen. A týmto snom bol – hoci bola ešte noc – jeho slnkom ožiarený dom a v ňom Nača!… Okrem Nače nejestvovalo preňho nič na svete.
Ledva sa prova loďky dotkla brehu, vyskočil na zem, pevne priviazal kotevné lano a rýchlym krokom sa pobral do mesta.
Karol Dragoš ihneď vyšiel z kajuty. Nestrácal nadarmo čas. Kto by poznal energického, vrtkého detektíva v tomto neokrôchancovi s ťažkou chôdzou, ktorý vyzeral ako pravý dedinčan?
Aj detektív vyskočil na breh. Vykročiac po lodivodových stopách, pustil sa poznove na lov.



XVI
Opustený dom

Zanedlho Sergej Ladko a Karol Dragoš došli k prvým domom. Rusčuk – hoci už bol dôležitým obchodným strediskom – nebol osvetlený. Mesto sa nepravidelne rozprestieralo okolo širokého prístaviska. Na periférii sa kopili biedne trhové búdy, skladištia a krčmy.
Na to všetko teraz naši dvaja spoločníci ani nepomysleli. Prvý kráčal rýchlym krokom, oči upreté pred seba, akoby ho priťahoval cieľ jagajúci sa v hĺbke noci. A Dragoš sledoval lodivoda tak opatrne, že si ani nevšimol dvoch mužov, čo práve v tej chvíli z bočnej uličky prešli popri ňom.
Len čo prišli na cestu idúcu pozdĺž rieky, rozišli sa. Jeden sa dal vpravo, popri rieke.
– Dobrú noc, – povedal po bulharsky.
– Dobrú noc, – odpovedal druhý, obrátil sa doľava a kráčal po trhovisku tesne za Karolom Dragošom.
Pri zvuku jeho hlasu sa Dragoš zarazil. Sekundu zaváhal, inštinktívne spomalil krok, potom prestal stopovať Ladka a obrátil sa.
Detektív, ktorý túži vyniknúť, musí mať celú kopu vrodených alebo získaných schopností. Ale najvzácnejší z mnohých darov je výborná zraková aj sluchová pamäť.
Karol Dragoš vynikajúco vládol týmito prednosťami. Jeho sluchový aj zrakový aparát bol opravdivý stroj na zapisovanie určitých vnemov. Nikdy ich nezabudol, nech uplynulo koľkokoľvek času.
Po mesiacoch, ba aj po rokoch na prvý pohľad poznal tvár, ktorú raz uvidel, hlas, ktorý sa čo len raz dotkol jeho sluchu.
S hlasom, ktorý práve počul, sa stretol iba nedávno. Preto sa nemusel obávať, že sa pomýli. Tento hlas – prvý raz ho počul na čistine na úpätí vrchu Pilis – to bola vedúca niť, ktorú až doteraz márne hľadal. Čo aké dôvtipné sa mohli zdať jeho závery, vzťahujúce sa na spolucestovateľa, v skutočnosti to boli iba dohady. Ale tento hlas mu konečne prinášal istotu. Preto detektív zanechal Ladka a vrhol sa na novú stopu.
– Dobrý večer, Titča, – povedal Dragoš po nemecky, keď sa muž k nemu priblížil. Oslovený zastal a usiloval sa preniknúť zrakom nočnú temnotu.
– Kto je to? Kto ste? – opýtal sa.
– Ja, – odpovedal Dragoš. –Kto vy?
– Max Raynold.
– Nepoznám.
– Ale ja vás poznám, veď som vás oslovil po mene.
– To je pravda, – priznal Titča. – Ale musíte mať dobré oči, kamarát.
– Skvelé, naozaj.
– Čo odo mňa chcete? – začal Titča.
– Chcem s vami hovoriť, – vyhlásil Dragoš, – s vami aj s tým druhým. Prišiel som do Rusčuku len kvôli tomu.
– Vy nie ste tunajší?
– Nie. Dnes som prišiel.
– No to ste si vybrali pekný čas, – uškrnul sa Titča, ktorý narážal na anarchiu v Bulharsku.
Dragoš hodil rukou, že mu je to jedno, a dodal:
– Som z Granu. Titča mlčal.
– Nepoznáte Gran? – naliehal Dragoš. –Nie.
– Čudné, keď ste už boli tak blízko.
– Tak blízko? – opakoval Titča. – Odkiaľ viete, že som išiel popri Grane?
– Doparoma! – povedal Dragoš so smiechom, – veď vila Hagenaua nie je veľmi ďaleko.
Teraz sa zase Titča zarazil. Ale jednako len sa pokúsil dokázať svoju odvahu.
– Vila Hagenaua?… – zamrmlal nasilu žartovným tónom. – Ani vás, ani vilu Hagenaua nepoznám, kamarát!
– Naozaj?… – opýtal sa ironicky Dragoš. – A čistinu pri Pilis poznáte? Titča sa rýchle priblížil a chytil ho za plece.
– Tichšie! – povedal a už neutajil vzrušenie. – Zbláznili ste sa, takto kričať!
– Veď tu nikoho niet! – namietal Dragoš.
– Človek nikdy nevie, – odpovedal Titča a opýtal sa: – A čo vlastne chcete?
– Hovoriť s Ladkom, – odpovedal Dragoš a nestíšil hlas. Titča mu pevnejšie stisol plece.
– Pssst! – poplašené sa obzeral. – Stoj čo stoj nás chcete dať povešať? Dragoš sa dal do smiechu.
– No dobre, – povedal, – ako sa však potom dohovoríme?
– Nuž hej, – šomral potichu Titča. – Ale čo je to za móres v noci zastaviť človeka! O niektorých veciach je lepšie nehovoriť na ulici.
– Nemusíme sa rozprávať na ulici, – odsekol Dragoš. – Poďme niekam. –Kam?
– To je jedno. Je tu nejaká krčma?
– Päť krokov odtiaľto.
– Poďme ta.
– Ako chcete, – privolil Titča. – Poďme.
Po päťdesiatich metroch prišli na neveľké námestie. Oproti ním slabo žmurkalo do tmy okienko.
– Tadiaľto, – povedal Titča.
Otvorili dvere a vošli rovno z ulice do prázdnej miestnosti v skromnej krčme, kde stálo okolo stien zo desať stolov.
– Tu sa budeme výborne cítiť, – povedal Dragoš. Krčmár pribehol k nečakaným hosťom.
– Čo si dáme?… Platím… – vyhlásil detektív a poklopkal si na náprsné vrecko.
– Pohárik rakije? – navrhol Titča.
– Ak chcete… A čo borovička?
– No, ani borovička nie je na zahodenie, – súhlasil Titča. Karol Dragoš sa obrátil na vyčkávajúceho krčmára.
– Počuli ste, priateľu? Nože sa hýbte!
Kým sa krčmár ponáhľal obslúžiť ich, Dragoš odhadoval protivníka, s ktorým sa mal pustiť za pasy. Netrvalo mu to dlho. Široké plecia, býčia šija, úzke čelo zarastené hustými šedivými vlasmi, slovom dokonalý exemplár bitkára. Len čo im priniesli fľaše a poháre, Titča nadviazal na predošlé slová.
– Teda hovoríte, že ma poznáte?
– Neveríte?
– A že poznáte aj prípad z Granu?
– Hej. Veď sme vtedy pracovali spolu.
– Nie je možné.
– Určite.
– Tomu nerozumiem, – mrmlal Titča a pokúšal sa spomenúť si. – Boli sme tam len my ôsmi… nikto iný…
– Veru nie, – prerušil ho Dragoš, – bolo nás deväť, lebo aj ja som bol pri tom.
– Aj vy ste boli pri tom? – naliehal Titča neveľmi presvedčený.
– Hej, aj vo vile, aj na lesnej čistine. Ja som odviezol voz.
– S Vogelom?
– S Vogelom.
Titča chvíľku rozmýšľal.
– Nie, to nie je pravda, – odporoval. – S Vogelom išiel Kaiserlick.
– Nie, ja! – odpovedal Dragoš a nedal sa popliesť. – Kaiserlick ostal s vami. –Iste?
– Určite, – uisťoval ho Dragoš.
Titča bol akýsi zmätený. Nevynikal ktovieakou inteligenciou. Ani nezbadal, že už prezradil mená Vogela a Kaiserlicka domnelému Maxovi Raynoldovi.
– Pohárik borovičky? – navrhol Dragoš.
– No, to nemôžem odmietnuť, – povedal Titča.
A potom ho na jeden dúšok vyprázdnil, nedôverčivo mrmlal:
– To je zvláštne. Prvý raz sa voľakto cudzí mieša do našich záležitostí.
– Všetko sa musí raz začať, – odpovedal Karol Dragoš. – Nebudem cudzí, keď ma prijmete do spolku.
– Do akého spolku?
– Darmo sa pretvaruješ, môj milý. Hovorím, že je to už dohovorené.
– Čo je dohovorené?
– Že ma vezmete medzi seba.
– Kto to hovoril?
– Ladko.
– Tichšie! – drsne ho prerušil Titča. – Už som vám povedal, že tu nesmiete vysloviť toto meno.
– Na ulici, – namietal Dragoš. – Ale tu?
– Tuná ani nikde inde v celom meste.
– Prečo? – opýtal sa Dragoš.
Ale Titča mu ešte celkom nedôveroval.
– Ak sa vás ktosi spýta, – odpovedal rozvážne, – poviete, kamarát, že neviete. Viete toho veľa, ale neviete všetko, to badám, a z takého starého lišiaka ako som ja, nebudete ťahať rozumy!
Titča sa mýlil. Nevládal bojovať s hráčom, ako bol Dragoš, starý lišiak našiel svojho majstra. Striedmosť v pití nebola jeho cnosťou, a detektív, len čo to zbadal, usiloval sa to využiť. Ustavične núkal banditu, a ten sa len chabo zdráhal. Kalíšky borovičky sa striedali s rakijou a naopak. Už sa pomaly začal prejavovať účinok alkoholu. Titčovi sa zakalili oči, jazyk oťažel, pozornosť ochabla. Lebo, ako každý vie, klzká je cestička pijanova, a obyčajne čím väčšmi sa smäd hasí, tým väčšmi rastie.
– Povedali ste, – riekol Titča trochu zastretým hlasom, – že je to so šéfom dohovorené?
– Dohovorené! – vyhlásil Dragoš.
– Dobre urobil… šéf… – odobroval už opitý Titča a začal svojmu spoločníkovi tykať. – Vyzeráš súci, kamarát!
– No veď, – pritakal Dragoš presvedčivo.
– Ibaže… vieš… nestretneš sa s ním… so šéfom.
– Prečo sa s ním nestretnem?
Skôr ako Titča odvetil, vzal fľašu rakije a nalial si jedno za druhým dva plné poháre. Napil sa a povedal chripľavo:
– Odišiel… šéf.
– Nie je v Rusčuku? – naliehal Dragoš sklamane.
– Už tu nie je.
– Už nie?… Teda tu bol?
– Pred štyrmi dňami.
– A teraz?
– No, pláva do mora.
– A kedy sa vráti?
– O dva týždne.
– Dva týždne – tak neskoro! To je teda pech! – zvolal Dragoš.
– Ale sa voľajako duríš medzi nás? – spýtal sa Titča s drsným smiechom.
– Bodaj by nie! – povedal Dragoš. – Ja som len sedliak a vtedy v Grane som za noc dostal viacej, ako keď sa rok lopotím na poli.
– Nalakomili sme ťa a zbiehajú sa ti slinky? – rozrehotal sa Titča. Dragoš zbadal, že partner má prázdny pohár, a ponáhľal sa naliať.
– Ach, kamarát, veď ty ani nepiješ! Na zdravie! – zvolal.
– Na zdravie! – opakoval Titča a na dúšok vypil.
Detektív zožal bohatú úrodu správ. Dozvedel sa, koľko členov má banda: osem, ako povedal Titča. Dozvedel sa mená troch z nich, ba štyroch, rátajúc aj vodcu. Smer ich cesty: more, kde akiste naložia korisť na loď. Základňa ich operácií: Rusčuk. Keď sa Ladko o dva týždne vráti, bude všetko pripravené, aby ho ihneď zatkli, pravda, ak sa mu nepodarí medzitým ho zaistiť v ústí Dunaja.
Ale ešte ostávalo veľa nevyjasneného. Karol Dragoš rozmýšľal, či by si dajako neosvetlil aspoň jednu záhadnú stopu, keďže Titča má riadne pod čapicou.
– A prečo vlastne, – spýtal sa iba tak mimochodom, – prečo si nechcel, aby sme vyslovili Ladkovo meno?
Titča, na mol opitý, tupo pozrel na svojho kompána a v náhlom návale sympatie mu podal ruku.
– Poviem ti to,– bľabotal, – lebo si náš kamarát.
– Hej, – uisťoval ho Dragoš a objímal sa s ožranom.
– Braček! –Hej.
– Chlapák! Kamarát v boji! –Hej.
Titča hľadal očami fľašky.
– Trošku borovičky budeš? – ponúkal.
Včas odhalil protivníka a obával sa, aby mu opitý nespadol pod stôl. Lenže to sa nehodilo Titčovi. Keď sa dozvedel, že už borovičky niet, namrzene zazeral.
– Teda aspoň rakiju, – dožadoval sa.
– No dobre, – pristal Karol Dragoš a vyložil na stôl fľašu s troškou nápoja. – Ale pozor, kamarát, nesmieme sa opiť.
– Ja? – ohradil sa Titča a zmocnil sa fľaše… – Chcel by som, ale ja sa neviem opiť.
– Hovorili sme o Ladkovi?… – znovu začal Dragoš.
– Ladko?… – opakoval Titča, ktorý už ani nevedel, o čo ide.
– Hej… Prečo ho nemôžeme menovať?
– A čo ťa to trápi, braček môj!… To preto, že Ladko sa tu vyslovuje Striga, nuž tak je to.
– Striga?… – opakoval nechápavo Dragoš. – Prečo Striga?
– Lebo to je jeho meno, tak sa volá ten šuhaj… Tak ako sa voláš ty… Ozaj, ako sa voláš?
– Raynold.
– Tak… Raynold… No! Ty sa voláš Raynold… On sa volá Striga. Jasné?
– Ale v Grane, predsa… – naliehal na Titča Dragoš.
– Ach! – prerušil ho Titča, – v Grane bol Ladkom… Ale v Rusčuku je Striga. –Potmehúdsky prižmúril oko. – Tak teda rozumieš, nič si nevidel, nič si nepočul, nič nevieš.
Detektíva nemôže udiviť, že sa zločinec ukryje za cudzie meno. Ale prečo to bolo práve Ladkovo meno, ktoré bolo aj na podobizni, čo našiel v kufri.
– A vieš, že naozaj existuje istý Ladko? – zvolal netrpezlivo Dragoš.
– Dočerta! – povedal Titča. – To je na tom to najlepšie.
– A kto je to ten Ladko?
– Lotor, – uisťoval ho energicky Titča.
– Čo ti urobil?
– Mne – nič… Strigovi…
– A čo urobil Strigovi?
– Vyfúkol mu ženu… krásnu Naču.
Nača! Meno, čo stálo pod podobizňou. Dragoš bol presvedčený, že je na dobrej stope, dychtivo počúval Titču, ktorý bez prosenia pokračoval:
– Odvtedy sú nepriatelia, to si môžeš myslieť! A preto mu Striga vzal meno. Striga, to je diabol.
– Ale ešte vždy neviem, – namietal Dragoš, – prečo tu neslobodno vysloviť Ladkovo meno.
– Pretože je nebezpečný, – vysvetlil Titča. – V Grane… a aj inde, vieš, za čo ho pokladajú. Tu je známy ako lodivod, ktorý sa postavil proti vláde… Hlupák, je v sprisahaní… A ulice v Rusčuku sa hmýria Turkami.
– Čo sa s ním stalo? – opýtal sa Dragoš. Titča pokrútil hlavou, že nevie.
– Zmizol, – odpovedal. – Striga hovorí, že je mŕtvy.
– Mŕtvy?
– A je to asi pravda, lebo Striga má teraz jeho ženu.
– Ktorú ženu?
– Ech! No krásnu Naču… Ale nie naozaj! – Holubička nie je spokojná!… Ale Striga ju dobre zamkol na lodi.
Teraz bolo už všetko jasné. Tie dlhé dni neprežil Dragoš v spoločnosti surového zločinca, ale vyhnaného vlastenca. Ako asi bolelo teraz nešťastníka, keď konečne po toľkej námahe sa vrátil domov a našiel svoj dom prázdny! Treba mu bežať na pomoc… O dunajskej bande sa Dragoš dozvedel všetko, čo potreboval, a čoskoro pirátov zasiahne ruka spravodlivosti.
– Je tu horúco!… vzdychol a predstieral, že ho premáha opitosť.
– Veľmi horúco, – súhlasil Titča.
– To tá besná rakija, – bľabotal Dragoš. Titča buchol dlaňou o stôl.
– Ach, chlapče… veľa neznesieš… – vysmieval sa mu ťažkým jazykom, – ja… veď pozri… Môžem znova začať…
– Nevládzem s tebou držať krok, – priznal Dragoš.
– Chudáčik! – rehotal sa Titča. – Nuž ale poďme von, ak chceš!
Zavolali hostinského, zaplatili a obaja vyšli na malé námestie. Zmena však nezapôsobila dobre na Titča.
Na čerstvom vzduchu sa ledva tackal. Dragoš sa zľakol, že mu dal priveľa vypiť.
– Povedz, – opýtal sa a ukázal dolu riekou, – ten Ladko? –Ktorý Ladko?
– Lodivod. Tam býva? –Nie.
Karol Dragoš sa obrátil k mestu. –Tam?
– Ani tam.
– Teda tam? – opýtal sa Dragoš ukazujúc hore prúdom.
– Hej, – zamrmlal Titča.
Detektív vliekol svojho opitého kompána. Odrazu Titča zastal a pokúšal sa udržať si rovnováhu.
– Čo to ten Striga trepal, že Ladko je mŕtvy? – jachtal. –Čože?
– Nie je mŕtvy, lebo voľakto je u neho!
A Titča ukazoval na svetlo, ktoré sa niekoľko krokov od nich predieralo pomedzi okenice a padalo na chodník.
Dragoš sa poponáhľal k obloku. Cez škáru v okenici obaja nazreli dnu. Uvideli neveľkú miestnosť, dosť pohodlne zariadenú. Porozhadzovaný nábytok a hustá vrstva prachu na ňom vzbudzovali dojem, že v tejto miestnosti, už dávno opustenej, sa kedysi odohrala nejaká násilná scéna. Naprostriedku bol veľký stôl, o ktorý sa opieral sediaci muž, hlboko zamyslený. Zovreté prsty, napoly zaborené do rozstrapatených vlasov, výrečne hovorili o jeho duševnom rozpoložení. Tak ako očakával, Dragoš v ňom spoznal zúfalého muža.
– To je on!… – zašepkal Titča a energicky sa pokúšal premôcť opilosť.
– Kto on?
– Ladko.
Titča si rukou prešiel po tvári a podarilo sa mu trochu vytriezvieť.
– Tak teda nie je mŕtvy, lotor akýsi! – precedil pomedzi zuby… – Ale ešte lepšie tak… Turci mi za jeho kožu dobre zaplatia. Striga bude spokojný!… Kamarát, nepohni sa odtiaľto, – povedal, obracajúc sa k Dragošovi. – Keby chcel odísť, tak ho niečím ovaľ. A ak by bolo treba, zavolaj na pomoc!… Ja idem po políciu!
Nečakajúc na odpoveď, Titča sa behom vzdialil… Už sa iba kedy-tedy potkol. Vzrušenie mu vrátilo rovnováhu. Len čo detektív osamel, vkročil do domu. Sergej Ladko sa ani nepohol. Dragoš mu položil ruku na plece. Nešťastník zdvihol hlavu. Ale myšlienkami bol ďaleko a prázdny pohľad dosvedčoval, že nepoznal svojho pasažiera. Ten povedal iba jediné slovo:
– Nača!
Sergej Ladko vyskočil. Oči mu horeli, plný napätia visel pohľadom na Karolovi Dragošovi.
– Poďte so mnou, – povedal detektív, – a ponáhľajme sa.

Plavba

Loďka letela na vlnách. Ladko, vzrušený, vo vytržení, ale aj rozzúrený, ešte úpornejšie ako kedykoľvek predtým zaberal veslom. Jeho vášnivá túžba akoby prekonávala hranicu ľudských síl. Sotva si doprial každej noci kratučký oddych. Potom zmorený upadal do ťažkého spánku, z ktorého sa prebúdzal po dvoch hodinách, a znova sa dal do namáhavej práce.
Karol Dragoš, svedok zúrivého prenasledovania, sa čudoval, že v ľudskom organizme môže byť toľká odolnosť.
Musel obdivovať úžasnú vytrvalosť muža, ktorý v najhroznejšom zúfalstve vedel v sebe nájsť toľko energie.
Dragoš dbal, aby sa lodivod ničím nerozptyľoval, a preto sa usiloval zachovávať ticho. Všetko, čo bolo dôležité, si povedali už pri odchode z Rusčuku. Keď sa člnok rozbehol dolu prúdom, začal Dragoš rozprávať Ladkovi. Ponajprv mu prezradil svoju hodnosť. Potom mu stručne vysvetlil, prečo sa dal na túto púť a ako prenasledoval dunajskú bandu, ktorej, ako ľudia tvrdili, velil istý Ladko z Rusčuku.
To všetko lodivod počúval roztržito, veslujúc s horúčkovitou netrpezlivosťou. Čo mu na tom záležalo? Mal iba jedinú myšlienku, jediný cieľ, jedinú nádej: Naču! Zbystril však pozornosť vo chvíli, keď Karol Dragoš začal hovoriť o mladej žene, o tom, ako Naču väznia na lodi, ktorej velí vodca bandy, a jeho pravé meno nie je Ladko, ale Striga.
Pri tomto mene Sergej Ladko doslova vykríkol.
– Striga! – zvolal a dlaňami tuho zovrel veslo. Už sa ďalej na nič nespytoval. Odvtedy sa ponáhľal bez oddychu, bez zastávky, neúnavne, so zvrašteným obočím, šialenými očami, s dušou upriamenou vpred, k cieľu. A v srdci mal istotu, že cieľ dosiahne. Prečo? To by nebol vedel povedať. Jednoducho bol o tom presvedčený. Určite na prvý pohľad pozná loď, na ktorej väznili Naču, aj keby to bolo uprostred tisícich lodí. Ako? To nevedel. Ale vedel, že ju nájde. Ani na chvíľu o tom nepochyboval. Až teraz si vedel vysvetliť, prečo sa mu zdal známym žalárnik, čo mu prinášal jedlo, keď bol uväznený na lodi, a prečo ho vzrušovali vzdialené hlasy. Žalárnik, to bol Titča. Hlasy, tie patrili Strigovi a Nači. A výkrik, čo k nemu doľahol v noci, to bola Nača, márne volajúca o pomoc. Prečo sa vtedy nezastavil? Koľko ľútosti, koľko výčitiek by si bol ušetril.
Ale vtedy, na úteku, si v temnej noci ledva všimol tmavé obrysy svojho plávajúceho väzenia, v ktorom, nič netušiac, zanechal drahú ženu. No nech! To stačilo! Bolo nemožné, aby prešiel popri tej lodi a aby ho tajomný hlas, vychádzajúci z hĺbky duše, na ňu neupozornil.
· skutočnosti nádej Sergeja Ladka nebola taká márna, ako by sa kto nazdal.
· týchto miestach len veľmi zriedkavo brázdili vody Dunaja malé obchodné lode. Od Orsovy ich počet ustavične klesal, poniže Rusčuku ich už bolo celkom málo a posledné ostávali v Silistrii. Pod týmto mestom, do ktorého došiel čln o štyriadvadsať hodín, ostali na rieke iba dve obchodné lode, lebo tu už skoro výlučne premávali parníky.
· miestach, kde leží Rusčuk, je Dunaj obrovský. Rozlieva sa po ľavom brehu v nekonečných močarinách a jeho koryto sa šíri na dve míle. Čím nižšie, tým je širší, a medzi Silistrou a Brailou sa niekde rozlieva až na dvadsať kilometrov. Vodná hladina je tu skutočné more, na ktorom nechýbajú ani búrky a valia sa vlny. Pochopiteľne, obchodné lode s nízkym ponorom, neveľmi súce na vlny šíreho mora, sa nerady púšťajú až sem.
Sergej Ladko mal veľké šťastie, že mu prialo počasie. V takom člne by bol musel hľadať útočište v zálivoch pobrežia, len čo by trochu silnejšie zadulo. Dragoš, hoci sa šľachetné zaujímal o Ladkove starosti, sledoval aj iný cieľ a bol veľmi znepokojený, keď uvidel túto pustú šíravu. Neoklamal ho Titča? Všetky obchodné lode tu postupne ostávali stáť, a preto sa začal obávať, či aj Striga niekde nezastal. Tak ho to trápilo, že sa s tým napokon zdôveril Ladkovi.
– Môže obchodná loď vyplávať až na more? – spýtal sa.
– Áno, – odpovedal lodivod. – Stáva sa to zriedkavo, ale stáva sa.
– A vy sám ste už viedli takú loď na more?
– Niekoľkokrát.
– Ako skladá svoj náklad?
– Uchýli sa do niektorej zátoky za ústiami a tam ju môže vyhľadať parník.
– Hovoríte – za ústiami. Je ich viac?
– Sú dve hlavné vetvy, – odpovedal Sergej. – Severné ústie, to je Kilija, a druhé, južnejšie – Sulina. Sulina je významnejšia.
– Nemôžeme sa pomýliť? – vyzvedal Dragoš.
– Nie, – uistil ho lodivod. – Ľudia, ktorí sa skrývajú, nepôjdu cez Sulinu. My sa dáme po severnej vetve.
Dragoša odpoveď len napoly uspokojila. Kým sa pustia jednou cestou, banda môže uniknúť druhou. Ale čo sa dá robiť, musia to prenechať náhode, lebo nemôžu naraz ustrážiť všetky ústia rieky. Sergej Ladko, ako keby bol uhádol jeho myšlienky, vysvetľoval ďalej:
– Za ústím Kilije je malá zátoka, kde môžu lode vykladať tovar. V ústí Suliny by museli vykladať v prístave, ktorý je priamo na brehu mora.
Ráno, 14. októbra, štvrtého dňa po odchode z Rusčuku, čln konečne priplával do dunajskej delty. Zanechal po pravej strane deltu Sulina a dal sa priamo ku Kiliji. Napoludnie prešli popri Izmaile. Na druhý deň včasráno vplávajú do Čierneho mora.
Podarí sa im ešte dostihnúť Strigovu loď? Nič tomu nenasvedčovalo. Odkedy opustili hlavný prúd, rieka bola celkom pustá. Kam len oko dohliadlo, ani plachta ani prúžok dymu. Karol Dragoš odháňal pochybnosti.
Sergej Ladko nedal svoje pochybnosti najavo. Stále zhrbený nad veslom poháňal neúnavne čln a pozorne sledoval prieplav medzi nízkymi močaristými brehmi. A dočkal sa. Poobede toho istého dňa, okolo piatej konečne spozoroval loď, zakotvenú asi dvanásť kilometrov pod pevnosťou Kilija. Sergej prestal veslovať, uchopil ďalekohľad a pozorne si obzeral loď.
– To je on! – povedal priškrteným hlasom a ruka s ďalekohľadom mu klesla.
– Viete to iste?
– Áno, – ubezpečil ho Ladko. – Zazrel som Jakuba Ogula, šikovného lodivoda z Rusčuku, zapredanú dušu. Ten iste vedie loď.
– Čo urobíme? – spýtal sa Dragoš.
Sergej hneď neodpovedal. Detektív pokračoval:
– Musím sa vrátiť až do Kilije a možno až do Izmailu. Tam si obstaráme posilu. Lodivod odmietavo pokrútil hlavou.
– Vrátiť sa do Izmailu, alebo hoci aj len do Kilije proti prúdu, to by zabralo veľa času. Loď by získala náskok a na mori by sme ju už nenašli. Nie, ostaňme tu a vyčkajme noc. Mám plán. Ak sa nepodarí, môžeme loď sledovať z diaľky, a keď zistíme, na ktorom mieste vykladá tovar, pôjdeme po pomoc do Suliny.
O ôsmej už bolo celkom tma a Sergej Ladko priplával s člnom na dvesto metrov k lodi. Tam potichučky zakotvil. Dragoš sa začudovane pozeral, čo robí, keď bez slova zhodil zo seba šaty a vrhol sa do rieky.
Mocnými rozmachmi zamieril priamo k lodi, nejasne sa črtajúcej v temnote.
Zavesil sa na širokú plutvu kormidla a počúval. Až k nemu doliehala tanečná melódia, ktorá sa skoro strácala v hodvábnom šumení vody omývajúcej boky lode. Nad jeho hlavou si ktosi polohlasne pospevoval. Pridŕžajúc sa rukami aj nohami na klzkom dreve, Sergej sa pomaly vyzdvihol až do hornej časti kormidla a spoznal Jakuba Ogula.
Na palube bolo ticho. Z kajút, kam sa iste utiahol Ivan Striga, sa nič neozývalo. Piati členovia posádky sa pokojne rozprávali, usalašení na prednej časti paluby. Hlasy im splývali v nejasné mrmlanie. Jakub Ogul sedel na kýle sám. Vyšiel z kajuty, sadol si na priečku kormidla a pospevujúc si akúsi známu pesničku, nechal sa ukolísať nočnou pohodou.
Pieseň odrazu zatíchla. Dve železné ruky stisli spevákovi hrdlo a ten, preletiac ponad zábradlie, padol krížom cez kormidlo. Bol mŕtvy? Nohy aj ruky mu ovisli, nehybné telo sa hompáľalo na úzkej hrane kormidelnej plutvy. Ladko uchopil muža okolo drieku, a potom potichu vkĺzol do vody. Nikto na lodi nič nezbadal. Ivan Striga nevyšiel z kajuty. A vpredu päť chlapov pokračovalo v pokojnom rozhovore.
Sergej Ladko plával späť k loďke. Návrat bol ťažší ako príchod. Teraz musel plávať proti prúdu a ešte aj pridŕžať telo Jakuba Ogula. Ak aj nebol mŕtvy, bol veľmi ťažký. Sergej sa už obával, či nemal pritvrdú päsť.
Ak sa predtým za chvíľu dostal z člna k lodi, návrat trval skoro pol hodiny. A to ešte na šťastie nepoblúdil v tme.
– Pomôžte mi, – povedal Dragošovi, keď konečne doplával k člnu. – Jedného nesiem.
S detektívovou pomocou vytiahli Ogula do člna a položili na dno.
– Je mŕtvy? – spýtal sa Sergej Ladko. Dragoš sa naklonil k zajatému.
– Nie, – povedal. – Dýcha.
Ladko sa uspokojené usmial, ihneď chytil veslo a začal sa vracať hore prúdom.
– Nuž teda ho zviažte, a pevne, – povedal veslujúc, – ak nechcete, aby zmizol bez rozlúčky, keď vás vyložím na zem.
– Ideme sa rozísť? – opýtal sa Dragoš.
– Áno, – odpovedal Sergej. – Vyložím vás, vrátim sa k lodi a zajtra sa musím nejako dostať na palubu.
– Vo dne?
– Vo dne. Premyslel som si to. Nemusíte sa báť, zatiaľ aspoň nejaký čas nebudem v nebezpečenstve. Neskôr, keď už budeme blízko Čierneho mora, možno sa situácia zhorší. Ale tu rátam s vašou pomocou a pousilujem sa oddialiť ten okamih.
– S mojou pomocou?… Čo by som ja mohol urobiť?
– Priviesť pomoc!
– Spravím, čo bude v mojich silách, – uistil ho ochotne Karol Dragoš.
– O tom nepochybujem, ale nebude to asi bez ťažkostí. Nezabudnite, loď vytiahne kotvu zajtra naobed, a ak jej nič nepríde do cesty, okolo štvrtej bude na mori. Zariaďte sa podľa toho.
– Prečo neostanete so mnou? – opýtal sa ho Dragoš veľmi znepokojene.
– Môžete sa oneskoriť, a to by umožnilo Strigovi získať náskok a mohol by zmiznúť. Nesmie dôjsť až do mora. A ani nedôjde. Ak áno, vaša pomoc príde neskoro. Ale vtedy pravdepodobne už budem mŕtvy.
Hovoril tónom nepripúšťajúcim námietky. Dragoš pochopil, že ho nik neprinúti, aby zmenil svoj úmysel, a preto nenaliehal. S člnkom teda priplávali k brehu a Ogula, ktorý bol stále v bezvedomí, vyložili na breh. Sergej Ladko ihneď zase vyplával. Čln zmizol v tmavej noci.

Keď Ladko zmizol v temnote, Dragoš chvíľu zaváhal, čo má urobiť. Sám, na prahu noci, na hraniciach Besarábie, s nehybným telom väzňa, ktoré mu prekážalo, ale ktoré nesmel opustiť, bol vo veľmi tiesnivej situácii. Musel sa rýchlo rozhodnúť. Čas utekal. Záchrana Sergeja Ladka závisí od každej hodiny, ba i minúty. Predbežne opustil Jakuba Ogula, ešte stále zamdletého. Dobre ho poviazal, aby nemohol ujsť, ak by prišiel k sebe, a vybral sa po brehu proti prúdu rieky. Po polhodinovej chôdzi v úplne pustej krajine sa už začal obávať, že bude musieť zájsť až do Kilije, keď zrazu zbadal na brehu rieky dom. Bol to dosť veľký majer, ale trvalo chvíľku, kým mu otvorili. O tomto čase a na takomto mieste možno ospravedlniť nedôveru. Bolo to o to ťažšie, že sa nevedeli dohovoriť, lebo domáci hovorili miestnym nárečím, ktoré Dragoš, hoci ovládal mnoho rečí, nepoznal. Horko-ťažko, miešajúc rumunské, ruské a nemecké slová, sa dohovorili a podarilo sa mu získať ich dôveru. Konečne sa dvere, pevne uzamknuté, pootvorili. Potom musel zodpovedať množstvo otázok, ale čestne obstál, lebo neuplynuli ani dve hodiny odvtedy, ako prirazil k brehu, a už ho privážal vozík naspäť k Jakubovi Ogulovi.
Ten bol ešte stále v bezvedomí. Preložili ho na vozík a hneď sa vybrali do Kilije. Až po majer museli ísť len krokom, ale potom prišli na akýsi chodník a postupovali rýchlejšie.
Už bola polnoc preč, keď Dragoš došiel do Kilije. Celé mesto spalo a nebolo také jednoduché nájsť policajného šéfa. Napokon sa mu to podarilo; na vlastnú zodpovednosť kázal zobudiť vysokého funkcionára. Policajt ani nebol veľmi nahnevaný. Dragoš prikázal uložiť na bezpečné miesto Jakuba Ogula, ktorý začal otvárať oči. Potom, konečne voľný, mohol organizovať pohon na bandu a starať sa o záchranu Sergeja Ladka.
Ale už pri prvom kroku narazil na neprekonateľné ťažkosti. V Kiliji nebol nijaký parník a policajný šéf energicky odmietol poslať svojich mužov na rieku. Toto dunajské rameno nebolo ešte rozdelené medzi Rumunskom a Tureckom a oprávnene sa obávali, aby nevyvolali zákrok vznešeného sultána. Bolo to nežiaduce, pretože medzi oboma krajinami sa v tom čase vznášala hrozba vojny. Keby bol vtedy rumunský úradník mohol prelistovať knihu osudu, bol by sa v nej dočítal, že vojna, už od večnosti súdená, i tak vypukne o niekoľko mesiacov, a hádam by bol býval menej bojazlivý. Ale on nepoznal budúcnosť a bál sa, že by sa mohol nejako zapliesť do diplomatických sporov.
Jediné, čo sa opovážil, bolo, že poradil Dragošovi, aby sa vrátil do Suliny. Odporúčal mu človeka, ktorý by ho mohol previesť na tejto neľahkej ceste skoro päťdesiat kilometrov krížom cez dunajskú deltu.
Zobudiť tohto muža, prehovoriť ho na cestu, zapriahnuť kone, zaviezť sa na pravý breh, to všetko zabralo veľa času. Boli skoro tri hodiny nad ránom, keď konečne detektíva klusom odvážal malý koník, na šťastie oveľa vytrvalejší, než sa zdalo na prvý pohľad.
Šéf kilijskej polície mal pravdu, keď upozorňoval na ťažký priechod cez deltu. Po blatistých cestách, často aj na niekoľko centimetrov zatopených vodou, voz veľmi ťažko postupoval. Nebyť pohoničovej šikovnosti, neraz by boli zablúdili na šírej jednotvárnej planine. Nešli veľmi rýchlo a ešte občas bolo treba dopriať oddych zmorenému koňovi.
Už zvonilo poludnie, keď Dragoš prišiel do Suliny. O niekoľko hodín vyprší lehota, o ktorej hovoril Ladko. Nestrácal čas, aby sa dal do poriadku a občerstvil, ale hneď utekal za miestnymi autoritami.
Sulina patrila v tých časoch Turecku. A pretože vzťahy medzi vznešeným sultánom a západnými mocnosťami boli veľmi napäté, Karol Dragoš, uhorský poddaný, neveril, že tam bude vítaný, hoci sa jeho poslanie týkalo všeobecného záujmu. V tureckých kruhoch našiel skutočne len veľmi chabú podporu. Dozvedel sa, že miestna polícia nemá vlastnú loď, a tak sa musel spoľahnúť iba na colnú návestnú loď. Tá by mu mohla pomôcť, veď o bande zlodejov pri troche dobrej vôle sa dalo predpokladať, že je to aj banda pašerákov. Na nešťastie sa táto návestná loď – a bol to pomerne rýchly parník – nenachádzala práve v prístave. Križovala po mori, aj keď len neďaleko pobrežia. Dragoš si teda musel prenajať rybársky čln.
Detektív, zúfalo bezmocný, sa rozhodol, že poobede o pol druhej vypláva. Zamieril s člnom k molu, hľadajúc colnú loď. Už mu zvyšovali len necelé dve hodiny, ak sa mal včas stretnúť s Ladkom.
Zatiaľ čo Dragoš prežíval nezdar za nezdarom, Ladko metodicky pokračoval v pláne. Celé doobedie vyčkával, čln ukrytý v pobrežnej trstine, a pozoroval, či sa loď nepripravuje na odchod. Možno sa Jakuba Ogula zmocnil trochu surovo, ale nemal iného východiska. Sledoval svoj cieľ. Ako predvídal, Striga sa neopovážil pustiť bez lodivoda do riskantnej plavby. Ťažko by cez množstvo plytčín previedol loď ten, kto dobre nepozná deltu. Vedel, že piráti, aj keď nepochopia, ako mohol zmiznúť ich lodivod, využijú prvú príležitosť, aby ho nahradili. Ale v ramene Kilije niet lodivodov práve nazvyš. Ak nepočítame nehybnú loď a skrytý čln, boli vody úplne pusté až do jedenástej ráno. Iba okolo jedenástej sa na mori zjavili dva člny. Ladko ich skúmal ďalekohľadom a zistil, že jeden z nich patrí akémusi lodivodovi. Teda Ivan Striga by predsa mohol nájsť pomoc, ktorú už asi netrpezlivo vyzeral. Prišiel čas zakročiť. Ladkov čln sa vynoril z tŕstia a blížil sa k lodi.
– Hej! Hej!… – vykrikoval Ladko, keď bol tak blízko, že ho mohli počuť.
– Hej!!!! – odpovedali mu.
Na palube sa zjavil muž. Bol to Ivan Striga.
Aká zlosť zalomcovala Ladkom, keď zbadal vierolomného nepriateľa svojho šťastia, zbabelca, ktorý už toľko mesiacov držal v svojej moci Naču! Ale na stretnutie bol pripravený. Potlačil zlosť a donútil sa k otázke:
– Nepotrebovali by ste lodivoda? – spýtal sa pokojne.
Namiesto odpovede Striga, pricláňajúc si rukou oči, dlho pozoroval toho, kto ho oslovil. Pravdaže, jediným pohľadom sa presvedčil, kto je tento príchodzí. Ale skutočnosť, že pred ním stál Način muž, sa mu videla taká čudná a možno povedať nečakaná, že zapochyboval.
– Nie ste Sergej Ladko z Rusčuku? – opýtal sa.
– Áno, to som ja, – odpovedal lodivod.
– Nepoznávate ma?
– Nie som slepý, – odpovedal Ladko. – Veľmi dobre vás poznám, Ivan Striga.
– A ponúkate mi svoje služby?
– Prečo nie? Som lodivod, – povedal chladne Sergej Ladko.
Striga na okamih zaváhal. Bolo to nad všetko očakávanie, že ten, ktorého nenávidel najväčšmi na svete, sa mu vydáva na milosť a nemilosť. Nebola v tom pasca? Ale akému nebezpečenstvu mohol vystaviť jediný muž celú posádku? Nech zavedie loď na more, keď sa tak hlúpo ponúkol. A keď už budú na mori…
– Poďte hore! – rozhodol pirát a ústa sa mu skrivili krutým úškľabkom, čo si Ladko dobre všimol.
Nedal sa dva razy ponúkať. Prirazil s člnkom k lodi a vyškrabal sa na palubu. Striga mu šiel oproti.
– Dovoľte, aby som sa začudoval, že vás stretám pri ústí Dunaja. Lodivod mlčal.
– Hovorili, že ste mŕtvy, – pokračoval Striga, – potom, keď ste zmizli z Rusčuku. Ani toto naliehanie nemalo väčší úspech ako predošlé.
– Čo sa s vami stalo? – spytoval sa Striga, nedajúc sa odradiť.
– Bol som stále pri mori, – odpovedal konečne Ladko.
– Tak ďaleko od Rusčuku! – zvolal Striga.
Sergej sa zamračil. Výsluch ho začal dráždiť. Sledoval však vytýčený cieľ, preto skrotol a vážne odpovedal:
– Búrlivé časy neveľmi žičia mojim záležitostiam.
Striga uštipačne zvolal: – A o vás hovorili, že ste vlastenec!
– Už sa nezaujímam o politiku! – odvetil sucho Sergej Ladko.
V tej chvíli padol Strigov pohľad na čln. Zarazil sa. Nemohol sa mýliť. To bol čln, ktorý on sám týždeň používal a ktorý našiel zakotvený na nábreží v Zemune. Teda Sergej Ladko klamal, keď tvrdil, že neopustil dunajskú deltu.
– Odvtedy, ako ste opustili Rusčuk, nevzdialili ste sa z týchto končín? – naliehal Striga, skúmajúc zrakom svojho partnera.
– Nie! – odpovedal Sergej.
– Čudné! – povedal Striga.
– Prečo? Zdá sa vám, že ste ma niekde stretli?
– Vás nie. Ale tento člnok… Prisahal by som, že som ho videl na hornom toku rieky.
– To je možné, – povedal Ladko nevšímavo. – Kúpil som ho pred troma dňami od istého chlapa. Vravel mi, že prichádza z Viedne.
– Ako vyzeral? – opýtal sa živo Striga, ktorého podozrenie smerovalo ku Karolovi Dragošovi.
– Tmavovlasý, s okuliarmi.
– Ach! – zamyslel sa Striga.
Lodivodova odpoveď ho zrejme pomýlila. Nevedel, čomu má uveriť. Váhal. Ale postupne sa zbavoval nedôvery. Napokon, čo na tom záležalo? Či Sergej Ladko hovorí alebo nehovorí pravdu, je v jeho rukách. Hlupák, takto sa vrhol do levovej jamy!… Z lode už neodíde živý. Striga celé mesiace klamal a presviedčal Naču, že je vdovou. Len čo sa dostanú na more, lož sa stane pravdou.
– Poďme! – povedal, a tým zakončil svoje úvahy.
– Až po obede, – pokojne odpovedal Ladko, ktorý si vybral z príručného vrecka zásoby a dal sa do jedenia.
Pirát sa netrpezlivo mykol. Ale Ladko predstieral, že to nevidí.
– Musím vás upozorniť, – povedal Striga, – že mi záleží na tom, aby sme sa dostali na more ešte pred večerom.
– Dostaneme sa, – uistil ho lodivod, no neprejavil ani najmenšiu ochotu zmeniť svoje rozhodnutie.
Striga sa zamyslene pobral na provu, čosi ho trápilo. Predsa to len bola priveľká zhoda okolností, že sa Ladko ponúkol viesť práve loď, na ktorej bola uväznená jeho žena. Pravda, Ladko bol na lodi sám proti šiestim odhodlaným chlapom. No zvedavosť nedala Strigovi pokoj.
– Dostávali ste z Rusčuku správy odvtedy, ako ste odišli? – vrátil sa k lodivodovi, ktorý pokojne jedol.
– Nikdy, – odpovedal.
– A to vás neprekvapovalo?
– Prečo by ma to malo prekvapiť? – spýtal sa Ladko a uprene pozoroval svojho partnera.
Akokoľvek bol Striga odvážny, tento pokojný pohľad ho miatol.
– Myslel som, – vyjachtal, – že ste tam nechali ženu.
– A ja si myslím, – odpovedal chladno Ladko, – že by sme mohli hovoriť o niečom inom.
Striga pochopil.
Krátko po obede lodivod rozkázal zodvihnúť kotvu a potom, keď plachtu vytiahli a loď vyplávala, sám sa chytil kormidla. V tej chvíli k nemu pristúpil Striga.
– Musím vás upozorniť, – povedal mu, – že loď potrebuje hlbokú vodu.
– Na toto zaťaženie, – namietal Ladko, – musia stačiť dve stopy.
– Potrebuje sedem, – tvrdil Striga.
– Sedem! – zvolal lodivod, ktorému toto jediné slovo všetko odhalilo.
Teda preto dunajská banda vždy unikla. Loď bola šikovne maskovaná. To, čo bolo nad vodou, bol iba klam. Skutočná loď bola pod vodou a v tomto úkryte uskladnili aj výnos svojich lúpeží. A úkryt, ak bolo treba, mohol sa premeniť na tajné väzenie.
– Sedem! – opakoval Striga, odpovedajúc na lodivodovo zvolanie.
– No dobre, – prikývol Ladko a už nič nepovedal.
Spočiatku, keď vyplávali, Striga, ktorého ešte vždy trápili akési obavy, naňho prísne dozeral. Ale Sergej Ladko veľmi pozorne viedol loď, bez akýchkoľvek zlých úmyslov, a dokazoval, že chýr o jeho zručnosti sa zakladal na pravde. Pod jeho rukami sa loď poslušne vyhýbala neviditeľným plytčinám a s matematickou presnosťou sledovala kľukatosť prielivu.
Pomaly aj posledné pirátove obavy zmizli. Plavba pokračovala bez nehody. Čoskoro dôjdu do mora.
Boli štyri hodiny, keď zazreli more. Za posledným ohybom rieky obloha a voda na horizonte splynuli. Striga zavolal lodivoda.
– Myslím, že sme na mieste, – povedal. – Nemohli by ste už odovzdať kormidlo nášmu kormidelníkovi?
– Ešte nie, – odpovedal Ladko. – To najťažšie ešte nie je za nami.
Ako sa blížili k ústiu, nekonečná šírava sa otvárala pred nimi. Striga stál na palube a uprene sa díval na more. Odrazu schytil ďalekohľad, namieril ho na malý parníček, ktorý obchádzal severný výbežok, a vzápätí prikázal vztýčiť na sťažni vlajku. Na parníku mu ihneď odpovedali tým istým signálom. Parník sa obrátil a začal sa približovať k širokému ústiu rieky.
V tej chvíli Sergej Ladko skrútol kormidlo prudko naľavo, loď sa obrátila šikmo k prúdu, dala sa unášať k juhovýchodu, akoby chcela pristáť na pravom brehu. Striga začudovane pozeral na lodivoda, ktorého chladnokrvnosť ho upokojila. Akiste posledná plytčina núti loď dať sa touto vrtošivou cestou. Striga sa nemýlil. Áno, naozaj v koryte rieky bola plytčina, lenže nie na ceste do mora, a Ladko viedol loď pevnou rukou rovno na túto plytčinu. Odrazu hrozivo zaprašťalo, loď sa otriasla až do základov. Pri náraze sa zrútil sťažeň, zlomil sa pri samom spodku, a plachta sa široko rozprestrela, prikrývajúc vo svojich záhyboch mužov na prove. Loď, nenapraviteľné poškodená, zastala. Na palube všetci popadali, aj Striga, ktorý sa už dvíhal, od zlosti celý bez seba. Pohľad mu padol na Ladka. Lodivod však stál bez najmenšieho pohnutia, ako by sa ho to ani netýkalo. Pustil kormidlo a s rukami vo vreckách pozoroval svojho nepriateľa.
– Sviňa, – zreval Striga a bežal k nemu s revolverom. Z troch krokov vystrelil. Sergej sa sklonil. Guľka preletela ponad neho. Ihneď sa vzpriamil a skokom sa vrhol na protivníka. Nožom ho zasiahol do hrdla. Ivan Striga sa zrútil ako podťatý klát.
Dráma sa odohrala tak rýchlo, že päť členov posádky, zamotaných do veľkej plachty, nestihlo zakročiť. Ale ako zrevali, keď uvideli, že ich vodca padol! Sergej Ladko sa vrhol pred kajuty a postavil sa im zoči-voči. Odtiaľto ovládal celú palubu, po ktorej prebiehali zhrbení chlapi.
– Späť! – zvolal, v rukách oba revolvery, z ktorých jeden bol vytrhol Strigovi. Chlapi zastali. Neboli ozbrojení, a aby sa dostali k zbraniam, museli prejsť do kajút, teda pod paľbou nepriateľa.
– Na slovíčko, kamaráti! – začal Sergej, hrozivo otŕčajúc hlavne revolverov. –Mám jedenásť nábojov. Je to viac, ako potrebujem, aby som vás všetkých dostal. Varujem vás, vystrelím, ak sa ihneď nevrátite na provu.
Posádka sa nerozhodne radila. Ladko vedel, že ak sa naňho vrhnú odrazu, akiste by sa mu podarilo niekoľkých zabiť, ale ostatní zabijú jeho.
– Pozor! Rátam do troch, – zvolal, nedávajúc im čas na rozmyslenie. – Jeden!… Chlapi sa nehýbali.
– Dva! – povedal lodivod.
Skupina sa zamrvila. Traja akoby mali v úmysle zaútočiť, dvaja sa dali na ústup.
– Tri! – povedal Ladko a stisol kohútik.
Jeden chlap padol s prestrelenou rukou. Ostatní utekali na provu. Ladko neopúšťal svoje pozorovacie stanovisko a vrhol pohľad na parník, ktorý odpovedal na Strigov signál. Bol teraz len asi míľu ďaleko. Keď sa dostane k lodi a jej posádka sa pridá k pirátom, s ktorými ju viac-menej viaže spoluvina, situácia bude veľmi ťažká.
Parník sa stále približoval. Už ho delili od lode len tri dĺžky lana, keď odrazu sa prudko obrátil vpravo, opísal veľký kruh a odplával na šíre more. Čo znamenal tento manéver? Znepokojilo ho azda niečo, čo Ladko nezbadal? S búšiacim srdcom vyčkával. Prešlo niekoľko minút a odrazu, spoza južného výbežku, sa vynoril druhý parník. Z komína sa valil kúdol dymu. Mieril priamo k lodi a približoval sa plnou rýchlosťou. O chvíľu už Sergej Ladko rozoznal vpredu postavu svojho priateľa pána Jägra, alias detektíva Karola Dragoša. Bol zachránený.
Trochu neskôr na palubu vtrhla polícia a lodná posádka sa vzdala, ani sa nepokúsila o daromný odpor.
Sergej Ladko sa medzitým vrhol do kajút. Poprezeral všetky, jednu po druhej. Iba jediné dvere boli zatvorené. Vylomil ich plecom a bez dychu zastal na prahu kajuty.
Nača, vyslobodená Nača, mu podávala obe ruky.

XIX
Epilóg

Proces s dunajskou bandou prebehol bez zvláštneho rozruchu v zábleskoch rusko-tureckej vojny. Lupičov, medzi nimi aj Titču, ktorého ľahko chytili v Rusčuku, povešali rýchlo a bez prieťahov a poprava ani nevzbudila takú pozornosť, akú by iste bola vyvolala v menej dramatických časoch. Ale pri súdnom pojednávaní sa konečne hlavní účastníci dozvedeli, čo im až doteraz ostávalo nepochopiteľné. Sergejovi Ladkovi sa objasnilo, akou zámenou ho uväznili na lodi namiesto Karola Dragoša, a ako Striga, keď sa z novín dozvedel, že do Salky poslali súdne dožiadanie, vošiel do domu Iľju Bruša, aby mohol odpovedať na otázky policajného komisára z Granu. Dozvedel sa aj to, ako Nača, odvlečená dunajskou bandou, musela bojovať proti útokom Strigu, ktorý ju ustavične presviedčal, že je vdovou. Najmä jedného večera Striga, aby potvrdil svoje reči, ukázal mladej žene jej podobizeň, ktorú vraj získal v čestnom boji od majiteľa. Výsledkom bola prudká scéna, lebo Striga sa dal uniesť hnevom. To bol ten Način výkrik, ktorý utečenec začul v noci. Ale Sergej Ladko už nemyslel na zlé dni odvtedy, ako šťastlivo našiel svoju drahú Naču.
Keďže sa do Bulharska nesmel vrátiť, šťastný pár sa po udalostiach, ktoré sme si porozprávali, usadil najprv v rumunskom meste Giurgievo. A tu bol aj druhý rok v máji, keď cár vyhlásil oficiálne vojnu sultánovi. Treba povedať, že Sergej Ladko bol medzi prvými, čo vstúpili do radov ruskej armády, ktorej preukazoval významné služby vďaka tomu, že dobre poznal dejisko bojov. Po skončení sa vojny, keď konečne bolo Bulharsko slobodné, vrátil sa s Načou do svojho domu v Rusčuku a k svojmu zamestnaniu lodivoda. Obaja tam žili šťastní a vážení.
Karol Dragoš im ostal priateľom.
Aspoň raz do roka priplával po Dunaji na návštevu do Rusčuku. Aj Sergej Ladko, keď náhodou viedol loď zátočinami Dunaja cez Budapešť, vždy ho navštívil. Z troch chlapcov, ktorými Nača obdarila Ladka, najmladší sa vyučil pod prísnym
dohľadom Karola Dragoša a získal najvyššiu hodnosť v bulharskom súdnictve. Stredný, dôstojný dedič víťaza pretekov Dunajskej ligy, sa venoval rybárstvu. Objavil nové spôsoby lovu a chytaním jeseterov si získal veľkú slávu aj sľubný majetok.
A najstarší? Ten kráčal v otcových šľapajach. Viedol parníky a lode z Viedne do mora po krivolakých prúdoch a pomedzi zradné plytčiny veľkej rieky. Čo aké rôzne postavenia mali traja synovia Sergeja Ladka, srdcia im bili rovnako. Život ich posunul na rôzne cesty, ale vždy sa stretávali na spoločných križovatkách. Spájali ich totiž vrúcna úcta k otcovi, veľká nežnosť k matke a obetavá láska k bulharskej vlasti.



Príťažlivý veľtok

Dunaj (po nemecky Donau, po maďarsky Duna, po srbsky a bulharsky Dunav, po rumunsky Dunárea, po latinsky Danubius, po grécky Istros a po francúzsky Danube) je po ruskej Volge druhou najväčšou riekou Európy a vo svetovom poradí veľriek je na dvadsiatom mieste. Je dlhý 2850 km a jeho povodie meria 817 000 km2, čo predstavuje 8 percent rozlohy celej Európy. (Volga je dlhá 3700 km a odvodňuje 15 % európskeho kontinentu.).
Zvláštnosťou Dunaja je, že nemá vlastný prameň. Vzniká v Nemeckej spolkovej republike sútokom dvoch riečok: Brege a Brigach v pohorí Čierny les (Schwarzwald). Prvý z nich pramení pri Furtwangene, pod strmou lúkou v nadmorskej výške 1010 m a druhá, o niekoľko kilometrov nižšie, na dvore istého sedliackeho majetku. Riečka Brege je dlhšia, a preto sa považuje jej prameň za vlastný prameň Dunaja. Hlása to aj bronzová tabuľa, ktorá je umiestená na skale pri pramienku. O 48 km nižšie, v zámockom parku Fürstenbergovcov v meste Donaueschingen, sa obidve riečky stekajú. Tu je symbolická nádrž s pekným súsoším.
Dunaj je medzinárodnou riekou v pravom slova zmysle; preteká ôsmimi európskymi krajinami, medzi ktorými neraz tvorí prirodzenú hranicu. Rozdeľuje ich a súčasne spája.
Dunaj ústi mohutnou deltou o ploche 4300 km2 do Čierneho mora. Z troch hlavných ramien delty, Sulinského, Svätojurského a Kilijského, je len prvé splavné. Dunajská delta je jedinečnou ukážkou európskej prírody. Záplavové územia, pomstené hlbokými pralesmi tŕstia, pretkané po jarných povodniach zostávajúcimi jazerami, zaliate priestranstvá dodávajú ústiu Dunaja romantický ráz.
Aj keď so zánikom starých dávnych čias úplne vymizli piráti a lúpežní rytieri na Dunaji – a pašeráctvu na ňom sa už len ojedinelé darí – predsa prežili celé stáročia nesputnané dunajské vlny, jedinečné dunajské rastlinstvo, krásne lužné lesy, pestré zvieratstvo a rozmanité ryby v Dunaji i v jeho priľahlých oblastiach, husté pralesy tŕstia v dunajskej delte, romantické ostrovy, malebné zákutia a čarokrásne skalnaté scenérie v povestných Železných vrátach.
Len máloktorá rieka dokázala tak mocne vzrušovať Tudskú predstavivosť ako práve veľtok Dunaj. Očarení jeho malebnou divokosťou, nesputnanou bujnosťou, ale aj dráždiacou tajuplnosťou, tiahli nádherným dunajským údolím už v dávnej minulosti od západu na východ Kelti, Frankovia, Gréci a Rimania, Vandali a Germáni, a od východu na západ zase okrem Grékov a Rimanov aj naši predkovia Slovania, ďalej kočovní Mongoli a Tatári, Huni, Maďari a Turci. Početné prápory lúpežných rytierov a pirátov trpezlivo čakali na obete v zákrutách Dunaja. Strategicky veľmi výhodné sídlo pre pirátov, lúpežných rytierov a pašerákov predstavoval ostrov Ada-Kale, ležiaci uprostred dunajských vôd neďaleko rumunského mestečka Orsova. Niekedy ho nazývali rozprávkovým ostrovom, a to najmä pre nádhernú scenériu, akú ostrov poskytuje ľudským očiam svojím bujným a neobyčajne pestrým rastlinstvom. Na ostrove sa kedysi tajne schádzali pašeráci, aby si dohovorili ďalšie dodávky jantáru, orientálnej bižutérie, voňaviek, tabaku, južného ovocia a stredovekých pištolí. Už dávno pohasol v dunajských vlnách matný odlesk ohňov gréckych vojenských táborov a stíchli vyrovnané kroky rímskych légií na jeho brehoch. Veky a priestor pohltili aj strašné ujúkanie divých Tatárov. Po lúpežných rytieroch ostali zrúcaniny kedysi mohutných hradov a zámkov ako pamätníky dávnej minulosti…
Všetko pominulo. Ostal iba Dunaj. Šumiaci a hrmiaci, žblnkotajúci i hučiaci so svojimi nedozernými vodami.


Vysvetlivky

enkláva – dŕžava obklopená cudzím územím
prosperita – rozkvet, rozvoj, obyčajne hospodársky
outsider (angl., vyslov autsajdr) – ten, čo nemá nádej na úspech
územia Badenské, Würtemberské, Hohenzollernské-Bavorské – patria dnes do NSR
Rakúsko-Uhorsko – to sú dnes rozdielne štáty Srbsko – je časťou Juhoslávie Pressburg – dnešná Bratislava Gran – starý názov Ostrihomu
míľa – jednotka dĺžkovej miery pre väčšie vzdialenosti, má rôzne rozmery, napr. míľa zemepisná (nemecká) = 7420 m, námorná = 1852 m, anglická = 1524 m
libra – jednotka váhy, asi 45 dg
stopa – jednotka anglickej dĺžkovej miery, 30, 48 cm

Vincent Baláž

TAJOMNÝ HRAD V KARPATOCH
DUNAJSKÝ LODIVOD
KNIHY J. VERNA
EDÍCIU VEDIE MARTA GÁLOVÁ


Tajomný hrad v Karpatoch (z francúzskeho originálu Le chateau des Carpathes, J. Hetzel et Cie, Paris) preložil Jozef Oravec. Dunajský lodivod (z francúzskeho originálu Le pilóte du Danube, J. Hetzel et Cie, Paris 1908) preložila Mária Terenová. Doslov napísal dr. Ing. Vincent Baláž, s použitím pôvodných francúzskych xylografií ilustroval, prebal, väzbu a graficky upravil Milan Veselý. Vydali Mladé letá, slovenské vydavateľstvo kníh pre mládež, n. p., Bratislava, ako svoju 4630. publikáciu, v roku 1979. Pre čitateľov od 11 rokov. Tajomný hrad v Karpatoch – druhé, upravené vydanie, Dunajský lodivod – druhé vydanie. Zodpovedná redaktorka Marta Gálová. Výtvarný redaktor Ján Švec. Technická redaktorka Mária Cebecauerová. Korigovala Danica Terenová. Vytlačila Pravda, tlačový kombinát KSS – Tlačiarenské závody Pravda, závod 01, Bratislava, Štúrova 4. Náklad 42 000 výtlačkov. AH 19,82 (text 17,50, ilustr. 2,32). VH 20,12.

